MALTA DEBATES TAL-KAMRA TAD-DEPUTATI (Rapport Ufficjali u Rivedut) ID-DISA' PARLAMENT Seduta Nru. 302 It-Tnejn, 29 ta' Mejju, 2000 Stampat fl-Ufficcju ta' l-Iskrivan Kamra tad-Deputati MALTA Prezz Lm1 ID-DISA' PARLAMENT Seduta Nru. 302

It-Tnejn, 29 ta' Mejju, 2000

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fid-6.09 p.m.

Talba

SEDUTA NRU.

It-Tnejn, 29 ta' Mejju, 2000

WERREJ MINUTI 30

MISTOQSIJIET - TWEĠIBIET ORALI 30

TQEGĦID TA' KARTI 35

ORDNIJIET TAL-ĠURNATA ABBOZZ TA' LIĠI GĦAT-TWAQQIF TA' AWTORITÀ TA' MALTA DWAR IL-KOMUNIKAZZJONI (KUMITAT) MALTA COMMUNICATIONS AUTHORITY BILL (COMMITTEE STAGE) 36

AĠĠORNAMENT 58

MISTOQSIJIET GĦAL TWEĠIBIET ORALI MWIEĠBA BIL-MIKTUB 63

MINUTI

Il-Minuti tas-Seduta Nru. 301 li saret fl-24 ta' Mejju, 2000 ġew konfermati.

MISTOQSIJIET - TWEĠIBIET ORALI

INSTITUTE OF HEALTH CARE - STUDENTI

L-ONOR.

MARIO GALEA (f'isem l-Onor.

Dolores Cristina) staqsa lill- Ministru ta' l-Edukazzjoni: Jista' l-Ministru jgħid liema fondi jintużaw sabiex studenti tal-mediċina ta' l-institute of health care iwettqu ħidma fl-Isptar San Luqa fis-sajf?

ONOR.

LOUIS GALEA (Ministru ta' l-Edukazzjoni): Informat li dan is-sajf l-istudenti tal-fakulta` tal-mediċina u ta' l-institute of health care jitħallsu mill-vot tad-dipartiment tas-saħħa.

FORZI ARMATI TA' MALTA

L-ONOR.

NOEL FARRUGIA staqsa lill-Prim Ministru: Jista' l-Prim Ministru jara li jiġi rrimedjat il-bżonn ta' refrigerator lis-second regiment ta' l-armata fl-air defence battery, liema talba ilha pendenti għal aktar minn tmien xhur?

ONOR.

EDDIE FENECH ADAMI (Prim Ministru): Jien informat li fl-air defence battery tal-forzi armati ma kien hemm l-ebda talba li kienet ilha pendenti għal aktar minn tmien xhur biex tinxtara refrigerator.

Fl-air defence battery hemm total ta' tliet refrigerators, li waħda minnhom żviluppat ħsara fil-11 ta' April 2000.

Minnufih saru arranġamenti biex tissewwa l-ħsara iżda wara li r-refrigerator ġiet spezzjonata nstab li ma kienx jaqbel li tissewwa.

Għaldaqstant fil-15 ta' Mejju 2000 saret talba biex tinxtara oħra ġdida.

Jien informat li r-refrigerator il-ġdida waslet għand l-air defence battery nhar it-Tnejn, 22 ta' Mejju 2000.

MR SPEAKER (Onor. Anton Tabone): L-Onor.

Farrugia, domanda supplimentari.

ONOR.

NOEL FARRUGIA: Mr Speaker, xtaqt nagħmel domanda supplimentari fir- rigward tas-sitwazzjoni tal-ħaddiema tar-revenue security corps.

Matul dawn l-aħħar xhur dawn in-nies ma baqgħux jingħataw id-dmirijiet li kellhom, ċioe' xogħol ta' groupage f'Ħal Far, xogħol ta' skorta tal-posta minn taħt l-ajruplan sal-cargo, xogħol fil-pixkerija, fl-uffiċini tal-lottu pubbliku u anke fiċ-ċentru Rużar Briffa ta' l-HSBC.

Minkejja li kien hemm dan it-tnaqqis fix-xogħlijiet tagħhom, ma kienx hemm dmirijiet ġodda għal dawn il-ħaddiema.

Xtaqt li l-Prim Ministru jgħid x'inhi l-pożizzjoni ta' dawn il-250 ħaddiem ta' l-RSC.

MR SPEAKER: Il-Prim Ministru.

ONOR.

EDDIE FENECH ADAMI: Kif weġibt għal diversi domandi li diġà saru, il-membri ta' l-RSC mhux neċessarjament jibqgħu jagħmlu l-istess xogħol li mdorrijin bih, peress li ċ-ċirkostanzi m'għadhomx l-istess.

Però nassigura li l-membri ta' l-RSC se jibqgħu hemm u se jagħmlu x-xogħol li jkun hemm bżonn, kif inhu d-dmir tagħhom.

Safejn naf jien qed jingħataw xogħol li huwa parti mid-dmirijiet tagħhom.

MR SPEAKER: L-Onor.

Farrugia.

ONOR.

ANĠLU FARRUGIA: Ladarba tnaqqsu dawn id-dmirijiet, jista' l-Prim Ministru jinformana - jekk mhux f'dan l-istadju fi stadju ieħor - x'inhuma d-dmirijiet ġodda li kellhom fl-istess perijodu u li se jkollhom fil- ġejjieni qarib biex wieħed jassigura li dawn in-nies mhux se jiġu skartati?

MR SPEAKER: Il-Prim Ministru.

ONOR.

EDDIE FENECH ADAMI: Nassigurak li mhux se jiġu skartati u se jagħmlu x-xogħol li jkun hemm bżonn, kompatibbli naturalment mad-dmirijiet tagħhom bħala membri ta' korp dixxiplinat.

IMQABBA - TRIQ SANTA MARIJA

L-ONOR.

JOE MIZZI (f'isem l-Onor.

Joseph M. Sammut) staqsa lill- Ministru għall-Ambjent: Jista' l-Ministru jara x'jista' jsir sabiex l-ilma tax-xita ma jibqax jaqa' kollu għal fuq Triq il-Konvoj ta' Santa Marija, Imqabba, iżda jiġi dirett għal ġo xi barriera jew ġibjun?

Jista' jara li l- inspection holes li kienu saru fi Triq il-Konvoj ta' Santa Marija jiġu kkomunikati mal-ġibjun forsi jibdew jiffunzjonaw kif suppost?

ONOR.

ĊENSU GALEA (Ministru għat-Trasport u Komunikazzjoni) (f'isem il- Ministru għall-Ambjent): Ix-xogħol imsemmi mill-Onor.

Interpellant huwa responsabbiltà tal-korporazzjoni għas-servizzi ta' l-ilma.

Joe Mizzi, domanda supplimentari.

ONOR.

JOE MIZZI: Veru li l-ministru għall-ambjent mhux qiegħed hawnhekk imma mill-mod kif inhi qiegħda r-risposta jidher li l-Ministru Zammit Dimech ma jidħolx f'dawn l-affarijiet.

Jista' jkun li din taqa' taħt ir- responsabbiltà tal-korporazzjoni għas-servizzi ta' l-ilma, imma ma nistax nifhem kif il-ministeru għall-ambjent ma jidħolx fiha.

MR SPEAKER: Il-Ministru.

ONOR.

ĊENSU GALEA: Mr Speaker, naħseb li b'xi mod jew ieħor l-ambjent f'kollox jidħol, però d-domanda kienet dwar x'jiġri mill-ilma li jgħaddi minn post partikolari għal xi ġibjuni jew ġo barrieri.

Allura r-risposta li l-amministrazzjoni diretta hija f'idejn il-WSC hija korretta.

Madanakollu nitlob lill-Onor.

Interpellant biex jekk għandu xi domanda partikolari jagħmilha bil-miktub ukoll.

MR SPEAKER: L-Onor.

Carmelo Abela, domanda supplimentari.

ONOR.

CARMELO ABELA: F'każi bħal dawn isir xi tip ta' studju sabiex jaraw jekk fiz-zona jkunx hemm biżżejjed ġibjuni jew inkella ġibjuni tajbin - naturalment jekk il-linja li jieħu d-dipartiment tkun li juża l-ġibjuni - sabiex dak l-ilma ma jintilifx?

Qed nagħmel din il-mistoqsija għax ħafna drabi jiġri li l-ġibjuni jeżistu imma jkunu mkissrin.

Mhux qed nitkellem biss fuq l-inħawi ta' l-Imqabba imma fiż-Żejtun ukoll hemm xi żewġ ġibjuni li ma jistgħux jintużaw minħabba li huma mkissrin.

Inutli ngħidu li għandna niġbru l-ilma fil-ġibjuni ġaladarba nbnew jekk dawn ma jinżammux fi stat tajjeb.

MR SPEAKER: Il-Ministru.

ONOR.

ĊENSU GALEA: Mr Speaker, m'iniex f'pożizzjoni li nwieġeb domanda daqshekk diretta, proprju għaliex anke l-istess ministru li wieġeb id- domanda oriġinali qed jgħid li m'hijiex responsabbiltà tal-ministeru tiegħu.

Naturalment jekk l-Onor.

Interpellant jixtieq ikun jaf jekk sarux studji fuq xi ġibjuni, nitolbu jagħmel domanda lill-ministru konċernat.

MR SPEAKER: L-Onor.

Abela.

ONOR.

CARMELO ABELA: Imma jidhirli li l-ġibjuni jaqgħu taħt il-ministeru ta' l-ambjent u mhux taħt il-WSC.

Il-mistoqsija tiegħi kienet fis-sens jekk jikkonsidrax li għada pitgħada għandhom isiru studji bħal dawn biex naraw jekk il-ġibjuni f'dawk l-inħawi għandhomx bżonn ta' manutenzjoni.

MR SPEAKER: Il-Ministru.

ONOR.

ĊENSU GALEA: Mr Speaker, ma nafx li sar xi studju partikolari imma m'għandix l-iċken dubju li l-WSC għandha informazzjoni kollha.

Għalhekk nitlob lill-Onor.

Interpellant jagħmel domanda speċifika lill-ministru konċernat biex ikun f'qagħda li jgħaddi l-informazzjoni dwar kemm, fejn u kif jistgħu jintużaw dawn il-ġibjuni li għandna fil-pajjiż.

WIRELESS TELEGRAPHY - LIĊENZJI

L-ONOR.

JOE MIZZI (f'isem l-Onor.

Joseph M. Sammut) staqsa lill- Ministru għat-Trasport u Komunikazzjoni: Jista' l-Ministru jgħid x'inhuma r-rekwiżiti sabiex wieħed jakkwista liċenzja ta' radio amateur GH5 jew GH1?

Jista' jgħid jekk hux il-każ li persuni li jkunu ta' ċerta kapaċità jiġu eżentati minn tali rekwiżiti?

ONOR.

ĊENSU GALEA: Jien informat li biex wieħed ikun jista' japplika u jingħata liċenzja ta' radio amateur tat-Tip B(9HS) mid-dipartiment tat- telegrafija mingħajr fili irid ikun għalaq l-erbatax-il sena u jkun għadda mill-eżami ta' radio amateur tas-City and Guilds ta' Londra, eżami li jsir taħt i-direzzjoni tar-reġistratur ta' l-eżamijiet.

Sabiex wieħed jingħata liċenzja ta' radio amateur tat-tip A (9H1), barra l-kondizzjonijiet diġà msemmija jrid ikun ukoll għadda mit-test tal-Morse.

Dwar l-aħħar parti tad-domanda dwar eżenzjoni minn dawn ir-rekwiżiti mitluba r-risposta hija fin-negattiv.

Ta' min iżid li l-liċenzja ta' radio amateur hija ta' Lm6 fis-sena.

MR SPEAKER: L-Onor.

Anġlu Farrugia, domanda supplimentari.

ONOR.

ANĠLU FARRUGIA: Il-mistoqsija tiegħi mhix fuq dan is-suġġett imma fuq kwestjoni ta' reception u ta' wavelengths.

Jaf il-Ministru li dawn l- aerials li qed jitwaħħlu għar-reception tal-Vodafone, tal-Maltacom u tal- cable, li qed jitiwaħħlu fuq il-bjut tad-djar tan-nies - qed jagħtuhom xi Lm500 biex ipoġġulhom aerial - huma kkundannati f'ċerti pajjiżi?

Hemm ċerti pajjiżi, bħal New Zealand, fejn sa ċerta distanza dawn ma jitwaħħlux.

X'inhi l-pożizzjoni tal-gvern rigward is-saħħa pubblika, issa li hawn dan il-ġenn peress li lliberalizzajna dan is-settur?

MR SPEAKER: Il-Ministru.

ONOR.

ĊENSU GALEA: Mr Speaker, għalkemm naf li d-dipartiment qiegħed jara xi aspetti dwar dan is-suġġett, kontra qalbi nitlob lill-Onor.

Interpellant jagħmel domanda bil-miktub biex l-informazzjoni kollha available inkun nista' ngħaddiha.

MR SPEAKER: L-Onor.

Mizzi, domanda supplimentari.

ONOR.

JOE MIZZI: Mr Speaker, jekk smajt sew il-Ministru qal li wieħed mir-rekwiżiti huwa ċ-ċertifikat tas-City and Guilds.

Jista' jgħidli jekk huwiex possibbli li wieħed joqgħod għal eżami lokali u ma jkollux is-City and Guilds?

MR SPEAKER: Il-Ministru.

ONOR.

ĊENSU GALEA: Mr Speaker, mill-informazzjoni li għandi jien donnu li d-dipartiment bħalissa qed joqgħod fuq iċ-ċertifikat tas-City and Guilds ta' Londra u mhux fuq xi eżami lokali biex tingħata din il-liċenzja.

MR SPEAKER: L-Onor.

Mizzi.

ONOR.

JOE MIZZI: Qabel kien hemm choice, fis-sens li jew eżami tas-City and Guilds jew eżami lokali.

Dan ifisser li l-eżami lokali m'huwiex qed isir?

MR SPEAKER: Il-Ministru.

ONOR.

ĊENSU GALEA: Mr Speaker, m'iniex f'pożizzjoni li ngħid jekk għadux isir jew le dan l-eżami.

Skond l-informazzjoni li għandi hawnhekk iċ- ċertifikat rikonoxxut huwa dak li joħroġ mis-City & Guilds ta' Londra.

MR SPEAKER: L-Onor.

Mizzi.

ONOR.

JOE MIZZI: Jiddispjaċini imma jkolli ninsisti li qabel mhux dak iċ- ċertifikat biss kien rikonoxxut imma kien rikonoxxut iċ-ċertifikat lokali wkoll.

Naf x'jien ngħid għax jiena għandi liċenzja ta' radio amateur ukoll.

Ladarba issa qed jiġi aċċettat iċ-ċertifikat tas-City and Guilds biss, ifisser li mhux qed isir aktar l-eżami lokali?

MR SPEAKER: Il-Ministru.

ONOR.

ĊENSU GALEA: Mr Speaker, ma nafx min kien jagħmel dan l-eżami lokali però jekk kien isir dan l-eżami partikolari m'iniex informat li twaqqaf.

Ir-risposta li għandi hawnhekk tgħid li huwa rikonoxxut l-eżami tas-City and Guilds ta' Londra.

MR SPEAKER: L-Onor.

Mizzi.

ONOR.

JOE MIZZI: Jiddispjaċini imma qegħdin nirrepetu l-istess ħaġa.

Inti għedt li s-City and Guilds huwa rikonoxxut.

Issa jien qed ngħidlek li kien hemm eżami ieħor lokali li wieħed seta' jagħmel, mhux bilfors tas-City and Guilds, u jekk tgħaddi tieħu l-liċenzja ta' radio amateur.

Jien qed nistaqsi jekk kienx hemm xi tibdil biex wasalna li jibda jiġi rikonoxxut iċ- ċertifikat tas-City and Guilds biss.

Jiġifieri l-eżami lokali m'huwiex qed isir u min hu interessat li jkollu liċenzja ta' radio amateur bilfors irid joqgħod għall-eżami tas-City & Guilds?

Jekk din hija s-sitwazzjoni, jidhirlu l-Ministru li dan huwa sew?

(Interruzzjonijiet)

MR SPEAKER: Il-Ministru.

ONOR.

ĊENSU GALEA: Mr Speaker, biex ma nivvintax risposti nitlob lill- Onor. Interpellant jagħmilli domanda bil-miktub ħalli nkunu nafu preċiż fuqxiex qed nitkellmu.

MR SPEAKER: L-Onor.

Mizzi.

ONOR.

JOE MIZZI: Jien m'għedtlux biex jivvinta imma lanqas jien ma qed nivvinta!

Jiena qed ngħid l-affarijiet kif inhuma.

Ladarba hu responsabbli mill-wireless telegraphy - u anke r-regolatur jaqa' taħtu - allura għandu jkun jaf jekk kienx hemm tibdil.

Ladarba hu ma ta ebda ordni u ma approva l-ebda tibdil - meta skond il-liġi jrid japprovah hu kwalunkwe tibdil bħal dan - il-Ministru jesiġi li l-eżami lokali jista' jsir ukoll?

MR SPEAKER: Il-Ministru.

ONOR.

ĊENSU GALEA: Mr Speaker, li nista' ngħid hu li fil-perijodu kemm ilni responsabbli jien minn dan is-settur ma tajt l-ebda ordni partikolari f'dan ir-rigward.

Però jkun inutli li nipprova nivvinta risposta għad- domanda li qed jagħmilli l-Onor.

Interpellant biex taparsi nkun tajtu risposta.

Nitolbu jagħmel domanda bil-miktub ħalli nkun f'qagħda li niġbor l- informazzjoni kollha li qed jitlob.

MR SPEAKER: L-Onor.

Anġlu Farrugia.

ONOR.

ANĠLU FARRUGIA: Mr Speaker, peress li dawn li għandhom il-liċenzja ta' radio amateur jistgħu jkunu ta' utilità kbira f'dak li għandu x'jaqsam ma' xogħol tal-pulizija u peress li hemm ħafna voluntiera li huma preparati li jgħinu lill-pulizija f'dak li huwa salvataġġ, prevenzjoni ta' reati u anke l-investigazzjoni ta' l-istess reati, jista' l-Ministru jgħidilna jekk il-kummissarju tal-pulizija jorganizzax xi laqgħat ma' dawk li għandhom liċenzja ta' radio amateur, li volontarjament iridu jgħinu, biex ikun hemm kordinament magħhom u anke jkunu organizzati kif għandhom jagħtu l-għajnuna meħtieġa?

MR SPEAKER: Il-Ministru.

ONOR.

ĊENSU GALEA: Mr Speaker, żgur li din id-domanda supplimentari ma nistax inweġibha għax ma nafx x'tip ta' laqgħat jorganizza l-kummissarju tal-pulizija!

DJAR - AKKOMODAZZJONI ALTERNATTIVA

L-ONOR.

JOE MIZZI (f'isem l-Onor.

Joseph M. Sammut) staqsa lill- Viċi Prim Ministru u Ministru għall-Politika Soċjali: Jista' l-Viċi Prim Ministru jgħid x'inhi r-raġuni li persuna separata u għandha t-tfal - il- particulars tagħha qed jintbagħtu separatament - li tgħix f'post sub- standard u hi li ilha sa mill-1982 applikata mad-dipartiment għall- akkomodazzjoni soċjali, għadha sal-lum tgħix fl-istess fond indikat?

ONOR.

LAWRENCE GONZI (Viċi Prim Ministru u Ministru għall-Politika Soċjali): Jien informat li l-applikazzjoni indikata, li saret fl-1992 u mhux fl-1982, qed tiġi kkonsidrata ma' oħrajn simili.

PATATA - ESPORTAZZJONI

L-ONOR.

NOEL FARRUGIA staqsa lill-Ministru għall-Agrikoltura u Sajd: Jirriżultalu l-Ministru li aktar minn 1,200 tunnellata patata ma ġietx esportata lejn l-Olanda u fil-fatt dan it-tunnellaġġ jinsab maħżun fil-racking station ta' Ta' Qali?

Kemm huwa n-numru ta' bdiewa li niżżlu dawn l-1,200 tunnellata?

F'liema kondizzjoni se tinħażen din il-patata u meta se tinbiegħ?

ONOR.

NINU ZAMMIT (Ministru għall-Agrikoltura u Sajd): Nirriferi lill- Onor. Interpellant għar-risposta li tajt għal mistoqsija parlamentari nru 16096.

Barra minn hekk nixtieq ngħid li fil-mistoqsija hawn imniżżel li "aktar minn 1,200 tunnellata patata ma ġietx esportata" Dan m'hu minnu xejn.

Din is-sena għall-ewwel darba d-dipartiment żamm 100 tunnellata - il-kumplament kollu ġie esportat - biex jagħmel esperiment li jżomm din il-100 tunnellata ġo cold store saż-żmien opportun, jiġifieri sa Settembru, Ottubru jew Novembru, meta jkollna nuqqas ta' patata fis-suq, biex f'dawk iż-żmenijiet noħorġu din il-patata għall-bejgħ.

MR SPEAKER: L-Onor.

Farrugia, domanda supplimentari.

ONOR.

NOEL FARRUGIA: La l-ministru għoġbu jagħmel dan l-intervent, allura qed jgħid li mhux veru li kien hemm 700 tunnella patata Sante' li ma ġewx esportati mill-2000 li ġew miftehma?

Lanqas mhu veru li madwar 500 tunnellata ma ġewx depożitati mill-bdiewa peress li l-grading għalaq tlett ijiem qabel?

M'huwiex veru li huwa ħassar kuntratt ta' 6000 tunnellata patata Alpha u ssostitwih b'4000?

MR SPEAKER: Il-Ministru.

ONOR.

NINU ZAMMIT: Mr Speaker, jiena mhux se noqgħod ngħid jekk hux veru jew mhux veru.

Ħalli ngħid x'ġara u ma ġarax.

L-esportazzjoni tal-patata Sante' hija marbuta ma' ftehim ta' outright purchase, li jgħid li għandek 500 tunnellata għal erba' darbiet, jiġifieri total ta' 2000 tunnellata, li kellhom jiġu esportati 500 tunnellata f'ġimgħa, 500 tunnellata fil-ġimgħa ta' wara, 500 tunnellata fit-tielet ġimgħa u 500 tunnellata fir-raba' ġimgħa.

Dawn huma marbutin biż-żmien u jekk inti ma jkollokx f'idejk dak l-ammont ta' 500 tunnellata kull ġimgħa biex tesportah dak iċ-ċans titilfu.

Wara li ntilef dak iċ-ċans għax din is- sena l-patata kienet imwaħħra u ma kenitx bikrija bħalma kien mistenni, ma konniex f'pożizzjoni li fiż-żmien stipulat fil-kuntratt - jekk m'iniex sejjer żball it-12th, 13th, 14th u 15th week - nesportaw l-2000 tunnellata Sante'.

Jekk m'iniex sejjer żball id-dipartiment irnexxielu jesporta madwar 1285 tunnellata.

Rigward is-600 tunnellata patata Alpha rrid ngħid li l-perijodu kellu jagħlaq sal-15 ta' Mejju, imma din is-sena anke fir-rigward tal-patata Alpha kellna xi problemi.

Jiena nappella biex ma noqogħdux inparlaw ħafna fuq x'kienu dawn il-problemi għax dawn la qalithom l-oppożizzjoni Soċjalista, la ġabhom Gvern Nazzjonalista u lanqas il-bdiewa kollha ta' Malta.

Ġara li kien hemm uħud mill-bdiewa li biex jgħaġġlu ħalli jlaħħqu l-prodott tagħhom biex ikunu jistgħu jesportawh, bexxew il-faxxina u kkaġunaw ħsara fl-apparenza tal-patata.

Għaldaqstant għall-1 ta' Mejju, meta tfaċċat din il-problema u n-nies ta' l-extension services kienu qalulna li din is-sena mhux se jkollna produzzjoni ta' patata Alpha li taqbeż l-4300 jew l-4500 tunnellata, kellna taħditiet ma' l-aġent Olandiż u ftehemna li fiċ-ċirkostanzi nemendaw il-kuntratt.

Fit-taħdidiet kien hemm jgħinni l-ex-personal assistant li kellu l-Onor.

Farrugia, is-Sur George Carbone, li rrid nirringrazzjah għax kien daħal sewwa f'din il-problema wkoll.

F'dawk iċ-ċirkostanzi diffiċli - ma rridx noqgħod nidħol fid-dettall għax jiena ma rridx nagħmel ħsara lill- esportazzjoni tal-patata - ftehemna li jkun hemm esportazzjoni ta' 4000 tunnellata ta' patata Alpha.

Mr Speaker, imbagħad ġara li, peress li l- bdiewa ma baqgħux ibixxu kif kienu għamlu, l-ammont ta' patata fil-grading station kompla jidħol b'tali mod li qbiżna ċ-ċifra ta' 4500 tunnellata ta' patata Alpha.

Għaldaqstant, peress li kellna l-ftehim għall- esportazzjoni ta' 4000 tunnellata biss u konna diġà qbiżna ċ-ċifra ta' 4000 b'madwar 1200 tunnellata patata Alpha, id-dipartiment iddeċieda li ma jdaħħalx iżjed patata għall-grading wara t-12 ta' Mejju.

Irrid ngħid ukoll li għall-ħabta tal-11 u t-12 ta' Mejju, dik il-patata li kienet tiddaħħal fil-grading station u tiġi rifjutata u tinħareġ 'il- barra, din b'xi mod kienet qed terġa' ssib it-triq biex terġa' tidħol għall- grading.

Id-dipartiment iddeċieda li l-Ġimgħa, 12 ta' Mejju kellu jkun l- aħħar jum li tiddaħħal patata fil-grading station tal-pitkalija biex ma jkomplix jikkomplika l-problema li kellu quddiemu.

Wara dik il-ġurnata saru press releases min-naħa ta' l-oppożizzjoni u fil-15 jew fis-16 ta' Mejju ġie deċiż li 1100 tunnellata metrika minn dawk il-12000 tunnellata metrika ta' patata Alpha jiġu esportati lejn l-Olanda.

MR SPEAKER: Grazzi.

Il-ħin tal-mistoqsijiet għadda.

Ngħaddu għal Tqegħid ta' Karti.

Il-Prim Ministru.

TQEGĦID TA' KARTI

ONOR.

EDDIE FENECH ADAMI: Mr Speaker, inqiegħed fuq il-Mejda tal-Kamra:

Tagħrif dwar assistenti diretturi fis-settur pubbliku, bi tweġiba għal mistoqsija parlamentari nru 16441.

MR SPEAKER: Grazzi.

Il-Viċi Prim Ministru.

ONOR.

LAWRENCE GONZI: Mr Speaker, inqiegħed fuq il-Mejda tal-Kamra:

Tabella li turi l-għadd u l-lokalita' ta' persuni jirreġistraw għax- xogħol matul Marzu 2000, bi tweġiba għal mistoqsija parlamentari nru 16333;

Tabelli li juru l-eta' u l-lokalita' ta' persuni jirreġistraw għax- xogħol matul Marzu u April 2000, bi tweġiba għal mistoqsija parlamentari nru 16334; u

Tagħrif dwar ħlasijiet ta' benefiċċji għall-mard lis-self-employed bejn l-1994 u l-1998, bi tweġiba għal mistoqsija parlamentari nru 16352.

MR SPEAKER: Grazzi.

Il-Ministru Ċensu Galea.

ONOR.

ĊENSU GALEA: Mr Speaker, inqiegħed fuq il-Mejda tal-Kamra:-

Kopja tal-pjanta li turi r-rotta tat-triq li trid issir bejn il-knisja ta' Burmarrad u Tarġa Gap, bi tweġiba għal mistoqsija parlamentari nru 16383; u

f'isem il-Ministru ta' l-Intern inqiegħed fuq il-Mejda tal-Kamra:-

Avviż Legali Nru 93 ta' l-2000 - regolamenti ta' l-2000 dwar proċeduri għall-ksib ta' liċenzi tal-pulizija.

MR SPEAKER: Grazzi.

Il-Ministru Joe Borg.

ONOR.

JOE BORG (Ministru għall-Affarijiet Barranin): Mr Speaker, inqiegħed fuq il-Mejda tal-Kamra:

Lista ta' ħaddiema fil-ministeru u fid-dipartimenti li jaqgħu taħti li ddaħħlu jaħdmu matul dawn l-aħħar 20 xahar in konnessjoni mal-proċess ta' Malta għal sħubija fl-Unjoni Ewropea, bi tweġiba għal mistoqsija parlamentari nru 16361;

Lista ta' persuni li siefru in konnessjoni mal-proċess ta' screening ma' l-Unjoni Ewropea, bi tweġiba għal mistoqsija parlamentari nru 16390; u

Tabella li turi l-allokazzjoni ta' fondi lil NGOs bħala parti mir- riċerka u xogħol ieħor konness mas-sħubija ta' Malta fl-Unjoni Ewropea, bi tweġiba għal mistoqsija parlamentari nru 16391.

MR SPEAKER: Grazzi.

Stqarrijiet Ministerjali?

Mozzjonijiet?

Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI GĦAT-TWAQQIF TA' AWTORITÀ TA' MALTA DWAR IL-KOMUNIKAZZJONI

MALTA COMMUNICATIONS AUTHORITY BILL

L-ordni għall-Kumitat ġie moqri.

FIL-KUMITAT

L-Onor Michael Bonnici, President tal-Kumitati, jippresjedi.

Klawsola 2 - Tifsir.

Clause 2 - Interpretation.

THE CHAIRMAN: Rimarki?

Il-Ministru.

ONOR.

ĊENSU GALEA: Mr Chairman, f'din il-klawsola għandna diversi terminoloġiji li huma wżati fil-kumplament tal-liġi, jiġifieri ma tantx għandi kummenti x'ngħaddi f'dan l-istadju.

THE CHAIRMAN: Aktar rimarki?

L-Onor.

Anġlu Farrugia.

ONOR.

ANĠLU FARRUGIA: Mr Chairman, nixtieq li l-Ministru jispjega ftit it-tifsira ta' "persuna impjegata mill-awtorità".

Hawnhekk qed ngħidu li wara li tinħoloq din l-awtorità, jekk l-impjegati tal-Maltacom, per eżempju, li llum jammontaw għal madwar 1,300 ma jidħlux fiha, dawn mhux se jibqgħu mpjegati?

Nixtieq nistaqsi wkoll jekk din l-awtorità hux se jkollha s-saħħa li tagħżel hi lil min se timpjega.

THE CHAIRMAN: Il-Ministru.

ONOR.

ĊENSU GALEA: Mr Chairman, it-tifsira tal-kelma "impjegat" kif inhi wżata tagħmel riferenza biss għall-ħaddiema li huma direttament impjegati ma' l-awtorità ta' Malta dwar il-komunikazzjoni u bl-ebda mod m'hemm riferenza għal impjegati ta' xi korporazzjoni jew ta' xi korp ieħor.

THE CHAIRMAN: Aktar rimarki?

L-Onor.

Louis Buhagiar.

ONOR.

LOUIS BUHAGIAR: Mr Chairman, iżjed 'il quddiem f'dan l-abbozz ta' liġi hemm klawsola - mingħalija klawsola 7 jew klawsola 8 - li tgħid li jista' jkun hemm impjegati mas-servizz ċivili li fuq ordni tal-prim ministru jistgħu jintbagħtu jaħdmu ma' din l-awtorità.

Issa jekk il- kelma "impjegat" mhijiex se tingħata tifsira aktar wiesgħa faċilment tista' tinqalagħlek misunderstanding.

THE CHAIRMAN: Il-Ministru.

ONOR.

ĊENSU GALEA: Mr Chairman, f'dan l-abbozz ta' liġi qed jingħad li dak l-impjegat li s'issa qeda d-doveri tiegħu ma' xi organizzazzjoni oħra, inkluż iċ-ċivil, u issa se jkun qed jaħdem ma' din l-awtorità li qegħdin inwaqqfu, se jkun impjegat ta' din l-awtorità biss u mhux impjegat ta' xi awtorità oħra.

THE CHAIRMAN: L-Onor.

Farrugia.

ONOR.

ANĠLU FARRUGIA: Fi klawsola 2 għandna wkoll it-tifsira ta' "kuntrattur", b'riferenza għal subklawsola (5) ta' klawsola 5 ta' dan l- abbozz ta' liġi li tgħid hekk:

"Sew l-awtorità sew kull wieħed mid-direttorati jistgħu jeżerċitaw xi wieħed jew iktar mill-funzjonijiet tagħhom kemm direttament kemm permezz ta' l-uffiċjali jew impjegati tagħhom jew permezz ta' aġenzija li tkun awtorizzata għal dak l-għan, jew permezz ta' kuntrattur jew persuna oħra li magħhom isir ftehim għat-twettiq ta' xi waħda jew iktar minn dawk il-funzjonijiet.".

Issa hawnhekk qed nitkellmu fuq kuntrattur pubbliku jew kuntrattur privat?

Qed ngħid dan għax kuntrattur jista' jkun dipartiment tal-gvern, awtorità oħra, persuna jew soċjetà ġuridika.

THE CHAIRMAN: Il-Ministru.

ONOR.

ĊENSU GALEA: Mr Chairman, jekk wieħed jaqra subklawsola (5) ta' klawsola 5 jkun jaf it-tifsira ta' kuntrattur xi tfisser.

Fil-fatt f'dan il-każ "kuntrattur" tinkludi kull persuna jew kull organizzazzjoni, inkluż xi awtorità jew korp tal-gvern, li qed jagħmel xogħol speċifikament għall- awtorità dwar il-komunikazzjoni.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, fl-istadju tat-tieni qari kkritikajna dan l-abbozz ta' liġi fuq ħafna affarijiet, dejjem fuq bażi ta' prinċipju, fosthom li l-konsumatur m'huwiex protett biżżejjed u li m'hawnx verament liberalizzazzzjoni.

Pero' meta niġu għad-dettalji fl-istadju ta' Kumitat insibu kemm dan l-abbozz ta' liġi ġie mħarbex malajr malajr.

F'dan l- abbozz ta' liġi hemm li "impjegat" tfisser "persuna impjegata mill- awtorità", imbagħad jekk tħares lejn klawsola 12 issib li:

"Meta uffiċjal jiġi assenjat għal dmirijiet ma' l-awtorità taħt xi wieħed mill-provvedimenti ta' l-artikolu 11 ta' dan l-Att, dak l- uffiċjal għandu, matul iż-żmien li fih dik l-ordni jkollha effett dwaru, jkun taħt l-awtorità u l-kontroll amministrattivi ta' l- awtorità iżda huwa għandu għal kull għan u raġuni oħra jibqa' u jitqies u jiġi ttrattat bħala uffiċjal pubbliku.".

Issa apparti mill-fatt li klawsola 12 hija konfliġġenti ma' klawsola 11, id- definizzjoni ta' "impjegat" toħloq ċertu diżgwid u allura nitlob lill- Ministru biex jerġa' jikkonsidra li jagħtina definizzjoni aktar ċara.

THE CHAIRMAN: Il-Ministru.

ONOR.

ĊENSU GALEA: Mr Chairman, b'kull rispett lejn il-kummenti li għadu kemm għadda l-Onor.

Buhagiar, il-mod ta' kif persuna mpjegata mal-gvern tgħaddi għal ma' l-awtorità huwa preċiż l-istess kif sar meta twaqqfu awtoritajiet oħrajn u ġew approvati minn dan il-parlament, fosthom il-Malta tourism authority.

Din mhijiex kwestjoni ta' tħarbix u għaġġla, kif qed jgħid l-Onor.

Buhagiar, imma għall-kuntrarju hija sistema li hija inkorporata f'kull awtorità li twaqqfet s'issa.

Dan qed ngħidu biex inkunu nistgħu nneħħu ħafna diżgwid.

THE CHAIRMAN: Aktar rimarki?

L-Onor.

Debono Grech.

ONOR.

JOE DEBONO GRECH: Mr Chairman, meta n-nies li jaħdmu mal-gvern imorru jaħdmu ma' xi awtorità jiltaqgħu ma' ħafna diżgwid meta jmorru lura minn fejn ikunu ġew minħabba n-nomenklatura.

Per eżempju, l-ex- impjegati tal-posta li qegħdin mal-gvern għadhom lanqas jafu x'inhi n- nomenklatura tagħhom.

Għalhekk jien naħseb li għandu jkun hemm terminu ta' żmien biex ma jkollniex dan l-inkwiet.

Barra minn hekk, nibdew indaħħlu nies ma' l-awtorità u mhux mal-gvern u l- gvern xorta jibqagħlu l-istess numru ta' nies miegħu.

THE CHAIRMAN: Il-Ministru.

ONOR.

ĊENSU GALEA: Mr Chairman, id-definizzjoni li qed nitkellmu fuqha għandha proprju dan il-għan u anke klawsola 12 titkellem dwar dawn it-tip ta' mpjegati, biex dawn id-diffikultajiet li qed isemmi l-Onor.

Debono Grech ma nkomplux niffaċċjawhom.

THE CHAIRMAN: Aktar rimarki?

Il-Kap ta' l-Oppożizzjoni.

ONOR.

ALFRED SANT: Mr Chairman, nixtieq nirriferi għall-mod kif qed isiru d-definizzjonijiet f'dan l-abbozzz ta' liġi.

Fil-fatt fil-bidu tagħhom dawn kollha għandhom il-kelma "means", minbarra fil-każ ta' "communications" li qiegħda hekk:

""communications" includes telecommunications, postal services, data protection, electronic commerce, internet services and such other matters as the minister may by order from time to time prescribe;".

Jista', jekk jogħġbu, il-Ministru jispjegalna din l-għażla bizzarra ta' definizzjoni li permezz tagħha qegħdin niddefinixxu xi ħaġa billi ngħidu x'tinkludi?

THE CHAIRMAN: Il-Ministru.

ONOR.

ĊENSU GALEA: Mr Chairman, id-definizzjoni tal-kelma "komunikazzjoni" tinkludi dawn l-affarijiet partikolari għax illum bil- mod kif qed tinbidel il-komunikazzjoni ma tistax tgħid li tfisser xi ħaġa partikolari.

Issa jekk imbagħad jiżviluppaw terminoloġiji oħrajn dawn ikollhom jiżdiedu aktar 'il quddiem.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Mr Chairman, jien il-punt tal-Ministru qed nifhmu imma xorta jibqa' bizzarr il-mod kif inhi definita din il-ħaġa.

L-ewwel qed ngħidu:

""communications" includes telecommunications, postal services, data protection, electronic commerce, internet services ...",

imbagħad qed ngħidu:

" ... and such other matters as the minister may by order from time to time prescribe.".

Jien nifhem li dawn l-affarijiet ġodda li jistgħu jinħolqu as we go along se jkunu covered "as the minister may by order from time to time prescribe", imma din qed tinkludi l-affarijiet li nafu, l-affarijiet li ma nafux imma li l-ministru jista' jdaħħal "by order from time to time" u anke qed jiddaħħlu affarijiet oħra li ma nafux kif se jidħlu taħt din id- definition, jekk tista' ssejħilha definition.

(Interruzzjonijiet) Skużi, jekk hemm affarijiet li ma nafux x'jistgħu jkunu imma jistgħu jiġru, dawk would have been covered taħt "the order from time to time" tal-ministru u minnufih "communications" tista' tiġi tfisser "means", għax hekk kif qiegħda it is an open-ended definition which is no definition at all. Ma nafx jekk hux qed nispjega ruħi sew.

Kieku għandek ""communications" means "A", "B", "C" u "D""- li nafu x'inhuma - "u affarijiet li ma nafux x'inhuma imma li jistgħu jiġu definiti mill-ministru by order" kieku hekk kont tkopri s-sett kollu, imma kif inhi qiegħda hija an open-ended statement u qed tħalli miftuħ beraħ x'inhuma l-affarijiet l-oħra li jistgħu jidħlu li ma jkunux by order from time to time tal-ministru.

THE CHAIRMAN: Il-Ministru.

ONOR.

ĊENSU GALEA: Mr Chairman, jekk tagħmel ""communications" means telecommunications, postal services, data protection, electronic commerce u internet services", ma tkunx qed tagħti definizzjoni tal-kelma "communications".

Fl-istess ħin il-kelma "communications" tinkludi kull waħda minn dawk it-tifsiriet differenti li hemm fl-abbozz ta' liġi u allura qed ngħidu li l-kelma "communications" tinkludi t-tifsir ta' dawn l- affarijiet u ta' affarijiet oħrajn li jistgħu minn żmien għal ieħor jiżviluppaw, li naħseb li ħadd f'din il-Kamra ma jaf x'inhuma.

ONOR.

ALFRED SANT: Mr Chairman, hawnhekk qed nitkellmu fuq the setting- up of a communications authority, jiġifieri jekk hemm xi ħaġa li trid tiġi definita b'mod ċar u tajjeb hija "communications".

Issa I grant the point li ma nistgħux nagħmlu, per eżempju, ''means telecommunications'' għax mhijiex "telecommunications'' biss, jew "postal services" għax mhijiex "postal services'' biss imma kull waħda minn dawn, in which case the definition tista' xorta tkun "means any one of the following".

Naħseb li jekk qed nagħmlu communications authority irridu niddefinixxu l-grupp li huma communications b'mod rigoruż.

Issa hawnhekk din mhijiex rigoruża għax kulma qed ngħidu huwa ''includes'' u l-mod kif qed ngħidu ''includes'' mhijiex rigoruża għax qed ngħidu ''includes'' dawk l- affarijiet li l-ministru jista' by order jiddefinixxi.

Hawnhekk qed inħallu miftuħ sett ta' affarijiet li la huma ben definiti llum u lanqas jistgħu jiġu ben definiti by order mill-ministru iktar 'il quddiem u barra minn hekk xorta ma nafux x'inhuma dawn.

Jien nissottometti li jekk qed nagħmlu d-definitions kollha bil- ''means'', ma jistax ikun li din id-definizzjoni li hija l-aktar waħda importanti tkun l-unika waħda li ma tkunx ċara u preċiża.

Jien naqbel li hemm affarijiet li mhumiex ben definiti llum u li jistgħu jiġu ben definiti u vvintati għada pitgħada, in which case ikunu covered by order tal- ministru, imma skużi m'għandniex nagħmlu ''includes'' u nħalluha miftuħa beraħ meta din hija l-cornerstone ta' l-abbozz ta' liġi li qed niddiskutu.

THE CHAIRMAN: Il-Ministru Dalli.

ONOR.

JOHN DALLI (Ministru tal-Finanzi): Mr Chairman, ma tistax tgħid li ladarba qbadt ritmu u formola ta' definizzjoni għandek tagħmel id- definizzjonijiet kollha bl-istess mod.

Kif qal il-Kap ta' l-Oppożizzjoni, l-objective ta' dan l-abbozz ta' liġi huwa communications.

Issa "communications" diġa' għandha t-tifsira tagħha u qed inkunu ċerti li ma jkunx hemm ambigwita' fuq x'tinkludi din il-kelma.

Kif qal tajjeb ukoll il-Kap ta' l-Oppożizzjoni, ma tistax tgħid "communications" means telecommunications" jew xi affari oħra pero' rridu nagħmluha ċara li dawn tinkludihom.

Aħna ma rridux li meta nitkellmu fuq communications jiġi xi ħadd jgħidilna: Communications bil-kliem jew bil- kitba?

Aħna rridu naċċertaw ruħna li din id-definizzjoni qed tinkludi t- telecommunications u l-postal services għax mhux ovvju li wieħed jinkludi l-postal services fil-kelma ''communications''.

Pero' għall-finijiet ta' din il-liġi rridu nneħħu l-ambigwita' u ngħidu li din tinkludi postal services u data protection.

Issa mad-definizzjoni normali li wieħed jagħti lill-kelma ''communications" qed inżidu l-affarijiet l-oħra li se nkunu qegħdin nitkellmu fuqhom fil-liġi u kull meta ngħidu ''communications'' se nkunu qed nifhmu internet services, data protection u affarijiet oħra.

Billi dan huwa settur li qiegħed jinbidel kontinwament, mil-lum għal għada - meta taqra ċerti dokumentazzjoni teknika tara l-iżviluppi li qed isiru - la stajna nħallu d-definizzjoni stretta kif iddifenejniha llum u lanqas nistgħu nippretendu li kull meta jkun hawn xi ħaġa ġdida noqogħdu niġu fil-parlament biex inbiddlu d-definizzjoni.

Allura qed inħallu f'idejn il- ministru biex hekk kif dan is-settur jiżviluppa mil-lat teknoloġiku, ikun jista' jinkludi hu wkoll dawn is-sejbiet teknoloġiċi fid-definizzjoni l- ġdida.

Bħalma llum hawn l-internet services li 15-il sena ilu ħadd ma kien jaf bih, sa sentejn oħra se jkun hawn servizzi oħrajn li llum ma nafux li se jkunu jeżistu.

Hawnhekk għandna ''communications" includes'' għax hemm attivitajiet li mhux normalment li wieħed jifhem li huma parti minn definizjoni ta' "communications".

Nerġa' nsemmi l-internet services u l-electronic commerce u qegħdin ngħidu li fil-kuntest ta' communications, kif se jiġu rregolati mir-regolatur li qed jiġi set up f'din il-liġi, aħna qed ninkludu wkoll dawk l-attivitajiet ukoll bħala communications.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Mr Chairman, il-punti li qajjimt jien kienu indirizzati preċiżament u se nirrispondi għall-punti li għadhom kemm tqanqlu.

Din mhijiex definition li għandna quddiemna għax definition tgħid "means" u tiddifenixxi a set of services.

Il-punti li qajmu l- kelliema tan-naħa tal-gvern are well taken, għax huwa veru li hemm servizzi oħra li se jiżviluppaw aktar 'il quddiem li ma tistax telenkahom minn issa, imma xorta waħda rridu noħorġu b'definition biex inpoġġu 'l quddiem b'mod definit dan is-sett ta' servizzi.

Jien nissottometti li din il-frażjoloġija diġà qed tagħmel hekk imma mhijiex definizzjoni għax qed telenka s-servizzi eżistenti li l-gvern iħoss li għandhom jidħlu taħt "communications", namely telecommunications, postal services, data protection, electronic commerce and so on, imbagħad għandna "and such other matters as the minister may by order from time to time prescribe."

Kif inhi miktuba, din tfisser li hemm sett ta' servizzi already well defined u hemm sett ta' servizzi oħra li l-ministru jista' jippreskrivi minn żmien għal żmien.

Dan ifisser li hemm xi ħaġa li la taqa' taħt waħda u lanqas taqa' taħt l-oħra li ma nafux x'inhi.

Hawnhekk nerġa' ntenni li hija stramba li d-definizzjonijiet kollha li għandna quddiemna huma kollha "means" u d-definizzjoni "communications" hija l-unika waħda li għandha "includes" u allura hija open-ended.

Għalhekk jien nissottometti li din id-definizzjoni hemm bżonn isir rewording tagħha biex tkun preċiża.

Il-fatt li din hija l-unika defiinizzjoni miftuħa b'dan il-mod huwa ambigwu.

THE CHAIRMAN: Il-Ministru Dalli.

ONOR.

JOHN DALLI: Mr Chairman, il-kelma "communications" tant hija vasta li jekk tagħmel "means" tkun qed tirrestrinġiha għal dawk l-affarijiet li telenka.

Aħna m'għamilniex "as the minister may by order from time to time prescribe" biex il-ministru jkun jista' jibdel kif irid, imma biex inżommu din il-liġi aġġornata ma' l-iżviluppi teknoloġiċi li jkun hawn.

Altrimenti biex inżommu l-istess nomenklatura u ma nidħlux fil-problema tal- limitazzjonijiet li jirrestrinġu l-operat irridu nagħmlu ""communications" means communications and includes telecommunications, etc. ...".

ONOR.

ALFRED SANT: Le, m'aħniex qed niftehmu.

Jien fhimt li qed nitkellmu fuq telecommunications, postal services, data protection, electronic commerce u internet services, imbagħad l-affarijiet l-oħra li ġejjin fil-futur jiġu covered by order.

Issa jekk hemm xi ħaġa oħra diġà fuq il-platt għandna nkunu nafu x'inhi.

(Interruzzjonijiet ) Issa jien naf x'inti kapaċi tagħmel?

Forsi kapaċi tiekol l-ispagetti minn żewġ naħat!

L-affarijiet ġodda li deħlin se jkunu covered by order, jiġifieri tista' tagħmel "means" u f'dak il-każ "means" tkun tfisser l-elenku ta' dawk li diġà għandu quddiemu fuq il-platt il-gvern u dawk li aktar 'il quddiem jista' jiddieċedi li jdaħħal għax ikunu daħlu, kif qal l-Onor.

Dalli, permezz ta' żvilupp teknoloġiku.

Hemm raġuni għal dan li qed ngħid.

Imbagħad għandna d-definizzjoni l-oħra ta' "Minister" li tgħid hekk:

""Minister" means the minister responsible for communications.".

Allura x'jiġri meta jkun hemm affarijiet ġodda li jkunu jaqgħu taħt ministru ieħor jew meta jkun hemm gvern li ma jkollux ministru responsabbli mill-communications.

Per eżempju, safejn naf jien dan il- gvern m'għandux minister for communications.

Imbagħad għandek ukoll it- trasport u l-posta.

Issa ma nafx jekk il-posta taqax taħt il-Ministru Censu Galea.

(Interruzzjonijiet) Hemm aħna!

Jekk il-kelma "communications" mhijiex definita ben tajjeb, kif qegħdin niddefinixxu "Minister" bħala "the minister responsible for communications"?

Jista' jkun hemm amministrazzjoni oħra, anke taħt dan il-gvern, fejn se tinqasam din il-ħaġa.

Allura kif se tinqasam din il-ħaġa jekk qed nitkellmu dwar "minister for communications"?

Għalhekk huwa importanti li din id- definizzjoni tiġi definita b'mod preċiż.

THE CHAIRMAN: Il-Ministru.

ONOR.

ĊENSU GALEA: Mr Chairman, naħseb li t-tifsira tal-kelma ''communications'' hija magħmula b'dan il-mod apposta għax, kif diġà għedt, ma tistax tgħid li din il-kelma tfisser telecommunications, postal services eċċ. u lanqas tista' tgħid li tfisser dawn l-affarijiet kollha flimkien.

Għalkemm telecommunications, postal services u kull item ieħor huma parti minn communications, attwalment l-ebda waħda minnhom ma tagħmel it-tifsira sħiħa tal-kelma ''communications'' u għalhekk qegħdin ngħidu "includes".

Il-Kap ta' l-Oppożizzjoni donnu qed igħid li qisu hemm xi ħaġa bejn telecommunications, postal services, data protection, electronic commerce, internet services u mbagħad distakkat minnhom hemm "such other matters as the minister may by order from time to time prescribe".

Jien mhu qed nara l-ebda affarijiet oħrajn li mhumiex inklużi f'dawn il-ħames elementi jew inkella li għad iridu jiġu żviluppati li b'xi mod ifissru dawn.

Pero', kif qal il-Ministru Dalli, jekk għada se jkun hawn żvilupp teknoloġiku dan inkunu nistgħu ninkluduh fil-kelma "communications" - nafu li dan il-qasam tant qed jiżviluppa li forsi sakemm niġu biex nikkonkludu dan id-dibattitu jkollna ninkludu affarijiet oħrajn! - biex inkunu nistgħu nżommu lilna nfusna aġġornati mal-bidliet li jsiru.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, hija ħaġa ċerta li se jkun hemm żviluppi f'dan il-qasam u din aċċennajna għaliha iżjed qabel.

Pero' dan l- abbozz ta' liġi suppost għamilnieh biex niċċaraw l-affarijiet u biex inneħħu l-ambigwità.

Jien insostni l-punt tal-Kap ta' l-Oppożizzjoni, għax din id-definizzjoni hija open-ended wisq u tista' ġġebbidha kemm trid.

Apparti minn hekk, jekk jinqala' xi żvilupp teknoloġiku jista' jkun hemm nies li jkunu jridu li ċerti affarijiet jidħlu fil-liġi mentri oħrajn ikollhom interess li dak l-iżvilupp partikolari ma jidħolx fil-liġi.

Għalhekk jien nixtieq nissuġġerixxi lill-Ministru li għandu jkun hemm definizzjoni ċara ta' x'inhuma dawk l-affarijiet kollha li 'l quddiem jistgħu jiżviluppaw ħalli 'l quddiem ma jkunx hemm ambigwità.

Fl-opinjoni tiegħi, il-frażi ''dawk l-affarijiet kollha li l-ministru jista' permezz ta' ordni minn żmien għal żmien jippreskrivi'', għandha tiġi ċċarata.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Ħalli nerġa' nispjega l-punt tiegħi għax ma nixtieqx li noqogħdu nduru mal-lewża.

"Communications" means a set of activities, li fihom hemm telecommunications, postal services, data protection, electronic commerce u internet services u magħhom hemm affarijiet oħra li jistgħu jiżviluppaw aktar 'l quddiem li l-gvern irid salvagwardja fuqhom biex ikun jista' jdaħħalhom taħt "communications".

Mela dan is-sett ta' affarijiet huwa well defined, imma mbagħad għandek affarijiet oħra li jista' jdaħħal il-ministru by order aktar 'il quddiem meta jiżviluppaw.

Pero' mbagħad qed ngħidu aktar minn hekk.

Fil-fatt qed ngħidu wkoll li jista' jkun hemm xi ħaġa oħra li ma nafux x'inhi u li taqa' outside these parameters u tista' tidħol għax hawnhekk għandna ""communications" includes" u mhux "means".

Per eżempju, hawnhekk tista' ddaħħal it- telepatija bejn il-fniek għax din mhijiex eskluża!

M'għandekx bżonn order mill-ministru biex iddaħħal it-telepatija bejn il-fniek taħt "communications"!

Telepatija bejn il-fniek ma taqax taħt dawn is- servizzi diġà definiti u l-ebda ministru m'hu se jdaħħalha by order naħseb jien, iżda xorta tista' tidħol taħt "communications" kif qiegħda din id- definition!

Nispera li qed jinftiehem il-punt tiegħi.

THE CHAIRMAN: Il-Ministru.

ONOR.

ĊENSU GALEA: Mr Chairman, bir-rispett kollu lejn il-Kap ta' l- Oppożizzjoni, telepatija bejn il-fniek mhijiex parti mill-communications fid-dinja tal-lum għax hawnhekk naħseb li qed nitkellmu fuq affarijiet ferm iktar serji mit-telepatija bejn il-fniek!

Donnu l-Kap ta' l-Oppożizzjoni qiegħed jistaqsi jekk bejn dak li hemm żviluppat diġa' u dak li għad irid jiżviluppa hemmx affarijiet oħrajn li diġa' jeżistu jew inkella diġa' qegħdin fuq xi agenda x'imkien u mhux qed jiġu nklużi b'xi skop.

Jien inserraħ ras il-Kap ta' l-Oppożizzjoni li m'hemm xejn minn dawn l- affarijiet.

THE CHAIRMAN: L-Onor.

Anġlu Farrugia.

ONOR.

ANĠLU FARRUGIA: Jien ma nistax nifhem x'inhi l-problema tal- Ministru biex jibdel ftit id-drafting ta' din id-definizzjoni.

Peress li jidher li ħafna minn dawn il-liġijiet li qed iwaqqfu l-awtoritajiet huma mibnijin fuq liġijiet Ewropej, nixtieq nistaqsi jekk f'dan il-każ il-gvern għamilx xi studju jew riċerka dwar liġijiet oħrajn li jiddefinixxu l-kelma ''communications''.

Fl-Italja, fi Franza u fil-Libja, per eżempju, id- definizzjoni ta' ''communications'' xi tgħid?

Ta' min jgħid li filwaqt li l-abbozz ta' liġi huwa marbut kollu mal-komunikazzjoni, m'hawnx definizzjoni ta' ''komunikazzjoni'' għax hawnhekk you are including not giving a meaning.

Għalhekk fl-opinjoni tagħna hemm bżonn li nagħmlu definizzjoni tal-kelma ''communications'' peress li din li għandna m'hi definizzjoni xejn.

Barra minn hekk ikollok safeguard għal dak li jista' jinħoloq aktar 'il quddiem.

(Interruzzjonijiet)

THE CHAIRMAN: Il-Ministru.

ONOR.

ĊENSU GALEA: Naħseb li aktar milli nipprovaw insibu xi għerq ta' xi definizzjoni f'xi pajjiż ieħor, kif qed jipprova jagħmel l-Onor.

Farrugia, aħjar nillimitaw ruħna għar-realtajiet kif inhuma.

Jien nifhem li kull wieħed minna f'din il-Kamra jaf li bil-mod kif qed tiżviluppa llum il-komunikazzjoni ma nistgħux ngħidu li din il-kelma tfisser hekk, hekk u hekk, meta fir-realta' nafu li dawn huma biss parti mill-communications.

THE CHAIRMAN: L-Onor.

Farrugia.

ONOR.

ANĠLU FARRUGIA: Jista' l-Ministru jgħidilna jekk l-esperti li għamlulu d-drafting ta' din il-liġi għamlux riċerka jew riferenza għal liġijiet oħra?

THE CHAIRMAN: Is-Segretarju Parlamentari.

ONOR.

EDWIN VASSALLO (Segretarju Parlamentari): Mr Chairman, fl- opinjoni tiegħi l-leġislatur ma baqax għaddej bil-kelma ''means'' fil-każ tad-definizzjoni ta' ''communications'' sempliċement biex inkunu iżjed flessibbli.

Fil-fatt jekk kemm-il darba nagħmlu ''means'' se nkunu qed nirrestrinġu t-tifsira ta' x'servizzi għandha tinkludi l-kelma ''communications''.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, jien nerġa' nsostni li d-definizzjoni ta' ''komunikazzjoni'' m'hi definizzjoni xejn imma statement li jinkludi kollox.

Per eżempju, il-Ministru seta' kiteb ''komunikazzjoni tinkludi'' u nkluda kollox.

Qed ngħid dan għax wara li kiteb u qal li "komunikazzjoni" tinkludi telekomunikazzjonijiet, servizzi postali, protezzjoni ta' data, kummerċ elettroniku, servizzi ta' l-internet", kiteb il-kliem ''u dawk l- affarijiet kollha''.

Jekk 'il quddiem ikun hemm żviluppi f'dan il-qasam li jkunu kontenżjużi se jkollok rebus sħiħ, bħalma kien hawn din is- sena qabel ma ġiet promulgata din il-liġi.

Jien fil-bidu għedt li kien hemm bżonn li ssir liġi bħal din proprju minħabba d-diżgwid li kellna f'dan is-settur - kif semmejt diġa', kien hemm diżgwid fil-qasam tal-Maltacom u diżgwid bejn operaturi tas-servizzi ta' l-internet - pero' issa li wasalna biex nagħmlu din il-liġi qed insibu difetti kbar.

Fil-fatt din il-liġi minflok se tiċċara l-affarijiet se tkompli tħawwadhom.

Jista' jkun li din il-liġi se tiċċara s-servizzi li hemm inklużi imma meta għandek settur li qed jiżviluppa b'dan il-mod huwa importanti li ċ-ċarezza ta' l-affarijiet tkun għal quddiem wkoll.

THE CHAIRMAN: Aktar rimarki?

L-Onor.

Michael Frendo.

ONOR.

MICHAEL FRENDO: Mr Chairman, meta tiġi biex tagħmel liġi bħal din ħafna drabi tkun qed titkellem fuq suġġetti li jkunu qed jiżviluppaw bl- iktar mod dinamiku u naħseb li hawnhekk id-drafters evitaw li jagħmlu definizzjoni tal-kelma ''communications'' għaliex tant kienu jagħmlu definizzjoni wiesgħa li kienu jġibuha tfisser inqas milli tfisser definizzjoni parzjali!

Fil-fatt din mhijiex definizzjoni watertight u l- kummenti li saru mill-oppożizzjoni minn dan il-lat huma validi.

Ħadd m'hu qed jgħid li din id-definizzjoni hija watertight biex iwaqqa' xi argument li qed jagħmlu l-kelliema ta' l-oppożizzjoni min dan il-lat.

Il-punt huwa li jidher li d-drafters ħassew il-bżonn li jħalluha iktar miftuħa minħabba l-mod dinamiku ta' dan is-settur u allura qalu x'tinkludi.

Din mhux l-ewwel darba li għamilna hekk f'dan il-parlament.

Ovvjament x'tinkludi hija parti mit-tifsira, imma jista' jkun hemm ukoll affarijiet oħrajn li mhumiex qegħdin imsemmijin hawnhekk u huma parti mil-kelma ''communications''.

Dawn ma jridux ikunu affarijiet li m'għandhom l-ebda relazzjoni mat-tifsira fil-lingwa ta' dik il-kelma għaliex l-ebda qorti m'hi se tinterpreta kelma li ma jkollha l-ebda relazzjoni mat-tifsira ta' dik il-kelma fil-lingwaġġ normali jiġifieri hemm limitazzjoni minn dak il- lat.

Barra minn hekk dan is-settur tant huwa dinamiku li l-kelma ''includes'' ma ħassewhiex biżżejjed u qalu ''by order the minister may from time to time prescribe.''

Issa jien ma narax preokupazzjonijiet kbar f'din it-tip ta' definizzjoni għaliex f'dan l-istadju wieħed irid iħares lejha u jagħtiha lok li tiżviluppa.

Dan huwa stadju ta' żvilupp verament wiesa' u dan li qed nagħmlu llum żgur li mhuwiex l-aħħar kelma li qegħdin ngħidu.

Kien hemm żmien meta konna nagħmlu liġijiet f'dan il-parlament u ma narawhomx qabel għaxar snin wara, jiġifieri naħseb li jekk liġijiet bħal dawn ma narawhomx wara ftit żmien se nkunu qed nagħmlu disservice lill- pajjiż.

Irridu ndaħħlu f'moħħna li hawnhekk qed nagħmlu liġijiet li dan il-parlament irid iħares lejhom perijodikament.

Din qed ngħidha wkoll għall-attenzjoni tal-Ministru għaliex irridu nżommu għajnejna miftuħa kontinwament għall-iżviluppi li jkunu qed isiru.

Fl-opinjoni tiegħi ma naħsibx li din id-definizzjoni għandha tinkwetana wisq.

THE CHAIRMAN: L-Onor.

Farrugia.

ONOR.

ANĠLU FARRUGIA: Nixtieq nistaqsi lill-Ministru jekk ikkonsultax ma' l-esperti wara dak li staqsejtu.

THE CHAIRMAN: Il-Ministru.

ONOR.

ĊENSU GALEA: Mr Chairman, meta d-drafters ġew biex ifasslu l-liġi li għandna quddiemna raw diversi pezzi ta' leġislazzjoni, pero' finalment waslu għall-konklużjoni li fl-aħħar mill-aħħar l-interess ta' l-awtorità dwar il-komunikazzjoni se jkun li tara li l-iżviluppi li jseħħu fit- telecommunications, servizzi postali, fid-data protection, fl-electronic commerce u fl-internet services ikunu parti mill-funzjoni tagħha.

Proprju għalhekk li d-drafters waslu għall-konklużjoni li t-tifsira tal- kelma "komunikazzjoni" għandha tkun kif fil-fatt hija miktuba fl-abbozz li għandna quddiemna.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, jidher li l-Ministru ma jridx jisma' pero' xorta se nagħmel suġġeriment.

Jikkonsidra l-Ministru li għallinqas iżid il-kelma "konnessi", ħalli din ma tkunx wiesgħa b'tali mod u manjiera li l-gvern ikollu l-fakultà kollha li jdaħħal kwalunkwe ħaġa li ma tkunx relatata ma' dawk l-affarijiet?

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Jien kont se nkompli fuq il-punt li semma l-Onor.

Michael Frendo, li qal li ma jimpurtax billi nħalluha ftit miftuħa għax il- prattika tirranġaha.

Grazzi!

L-Onor.

Membru kien ikollu raġun kieku qed nitkellmu fuq parti li mhijiex il-cornerstone ta' dan l-abbozz ta' liġi.

Kieku din kienet xi ħaġa aktar baxxa jew aktar sekondarja nifhimha, imma li nħalluha miftuħa beraħ meta hija l-main point ta' l-abbozz ta' liġi ma nifhimhiex.

U allura for the record se nistaqsi jekk il-kelma "communications" għandhiex tfisser għall-gvernijiet futuri dawk il-ħames affarijiet li nafu x'inhuma such other matters as the minister may by order from time to time prescribe u affarijiet oħra li ma nafux x'inhuma.

Nerġa' ntenni li "includes" għal xi ħaġa relattivament sekondarja wieħed jifhimha, imma għal xi ħaġa li hija l-pedament ta' l-abbozz ta' liġi ma tinftiehemx.

THE CHAIRMAN: Il-Ministru.

ONOR.

ĊENSU GALEA: Mr Chairman, bir-rispett kollu, naħseb li l-Kap ta' l-Oppożizzoni qed jara affarijiet li la huma miktuba u lanqas hemm l- intenzjoni li xi ħadd jiktibhom jew jinterpretahom.

Fid-definizzjoni li qed nitkellmu dwarha għandna l-ħames items li huma msemmijin b'isimhom u għandna "and such other matters as the minister may by order from to time prescribe".

Allura x-xi ħaġa l-oħra miktuba jew inkella b'xi mod interpretata mill-kliem li għandna hawnhekk ma nafx minn fejn tirriżulta.

ONOR.

ALFRED SANT: Ħalli nistaqsi xi ħaġa li kont se nistaqsi aktar tard.

Dan l-abbozz ta' liġi qed jitrikkeb fuq il-Telecommunications (Regulation) Act ta' l-1997, jiġifieri rridu naraw waħda ma' l-oħra.

Per eżempju, wieħed jista' jħares lejn id-definizzjoni ta' "telecommunications service" bl-istess mod li it is open-ended, pero' dik il-liġi m'għamilnihiex open-ended u ma nistgħux ngħidu li ma konniex qed niffaċċjaw l-istess tip ta' sitwazzjoni kif qed niffaċċjaw hawnhekk.

Din id-definizzjoni li hemm taħt it-Telecommunications (Regulation) Act tgħid hekk:

" "Telecomunications service" means any one or more of the following ...",

u ssemmilek tliet affarijiet.

F'dik il-liġi ma ħallejniex lok għall- ambigwita' u xorta hemm il-ftuħ kollu li trid.

Allura x'inhu jżomm lill- Ministru milli jgħid:

" "Communications" means any one or more of the following:

(a) telecomunications, postal services, data protection, electronic commerce and internet services; and

(b) such other matters as the minister may by order from time to time prescribe.".

Il-fatt li ma jridx jagħmel hekk ifisser li hemm a third class ta' attivitajiet open-ended li ma nafux x'inhuma.

Din ma tagħmilx sens.

Jekk naqraw it-Telecommunications (Regulation) Act insibu li diġà għandna mudell fuq kif naħdmu u ma nkunu qed nirrestrinġu l-ebda gvern biex imexxi u l- ebda potenzjal imma l-cornerstone ta' dan l-abbozz ta' liġi trid tkun definita.

THE CHAIRMAN: L-Onor.

Farrugia.

ONOR.

ANĠLU FARRUGIA: Peress li l-Ministru qal li l-esperti raw xi liġijiet oħra, nixtieq nistaqsih jekk id-definition ta' "komunikazzjoni" hijiex bħal din li għandna quddiemna.

Per eżempju, il-Franċiżi, li f'dan il-qasam qegħdin fuq quddiem nett, x'definizzjoni għandhom fil-liġi ta' din il-kelma?

Qed nistaqsi dan għax meta tgħid "tinkludi" tkun qed tirrestrinġi jew ikun hemm xi ħaġa oħra li tista' tkun inkluża u ma tkunx inkluża.

THE CHAIRMAN: Il-Ministru.

ONOR.

ĊENSU GALEA: Il-kumment li għadu kif għadda l-Onor.

Farrugia diġà ssemma fil-bidu ta' dan id-dibattitu.

Taħt din id-definizzjoni għandna mniżżla dawk il-ħames items u jekk għada pitgħada jiżviluppaw affarijiet oħra u tinħass il-ħtieġa li għandhom jiġu nklużi, il-ministru jdaħħalhom by order, jiġifieri dan ma jaqbadx u jiktibhom x'imkien bil-moħbi.

Safejn naf jien dan il-parlament ukoll ikollu ċ-ċans li minn żmien għall-ieħor jiddiskuti ordni - jekk xi ħadd iħoss li jrid jikkontestaha - ordni li tkun ħarġet f'dan is-sens.

Issa jekk l-oppożizzjoni jidhrilha li tista' tagħmel definizzjoni aħjar aħna naċċettaw bil-qalb kollha, pero' mhu qed nara l-ebda mod differenti kif attwalment nistgħu ninkludu dawn l-affarijiet u neskludu affarijiet oħrajn.

THE CHAIRMAN: Il-Ministru.

ONOR.

ALFRED SANT: Fl-opinjoni tagħna, din id-definizzjoni għandha tkun hekk: " "communications" means any one or more of the following:

(a) telecomunications, postal services, data protection, electronic commerce and internet services;

(b) and such other matters as the minister may by order from time to time prescribe.".

Dak kollox!

Din hija bbażata fuq it-Telecommunications (Regulation) Act ta' l-1997.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, nixtieq inqajjem punt ieħor.

Jien naħseb li l-protezzjoni ta' data fiha nnifisha m'għandhiex tiġi nkluża mad- definizzjoni ta' "komunikazzjoni", għax għalkemm hija relatata mal- komunikazzjoni hija xi ħaġa totalment differenti.

Ovvjament din għandha tidħol fil-kamp regolatorju ta' din il-liġi.

THE CHAIRMAN: Il-Ministru.

ONOR.

ĊENSU GALEA: Mr Chairman, jien kellimt lill-konsulenti legali li hawn hawnhekk dwar is-suġġeriment tal-Kap ta' l-Oppożizzjoni, pero' dawn qaluli li bid-definizzjoni li qed isemmi Dr Sant jekk wieħed mis-servizzi jkun x'imkien in between bejn wieħed mis-servizzi elenkati hawnhekk, fil- prattika jkun impossibbli li tirregolah.

THE CHAIRMAN: Aktar rimarki?

L-Onor.

Carmelo Abela.

ONOR.

CARMELO ABELA: Mr Chairman, naħseb li l-Ministru fehem ħażin għax il-Kap ta' l-Oppożizzjoni semma biss (a) u (b), l-ewwel waħda "telecommunications, postal services, data protection, electronic commerce and internet services"; u t-tieni waħda "such other matters as the minister may by order from time to time prescribe".

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, l-argument tal-Ministru huwa li jekk ikun hemm xi ħaġa li tiżviluppa bejn, ngħidu aħna, is-servizz ta' l- internet u s-servizz ta' l-electronic commerce ma tkunx tista' tiġi nkluża fid-definizzjoni.

Dan mhuwiex argument għax f'dan il-każ din taqa' taħt "dawk l-affarijiet l-oħra kollha li l-ministru jista' permezz ta' ordni minn żmien għal żmien jippreskrivi".

Pero' ma tagħmilx sens li jkun hemm żvilupp li jista' jkun li ma jkollux relazzjoni mat-telekomunikazzjoni u mal-komunikazzjoni, ikun kontestat u l-Ministru jieħu pożizzjoni li ma tkunx ċara.

THE CHAIRMAN: Is-Segretarju Parlamentari.

ONOR.

EDWIN VASSALLO: Mr Chairman, jekk nagħmlu l-kelma "means" se nirrestrinġu l-affarijiet u f'każ ta' kontestazzjoni legali min ikun qiegħed jiddelibera se jkollu idejh marbuta.

Per eżempju, bil-kelma "includes" din l-awtorità tista' tinkludi l-mobile commerce taħt id- definizzjoni wiesgħa ta' l-electronic commerce.

Dawn huma titles ġenerali ta' attività kummerċjali.

Jekk kemm-il darba jkollna l-kelma ''means'' se nkunu qed nirrestrinġu biss dak li b'mod ġenerali u xejn iżjed minn daqshekk wieħed se jinkludi f'dan it-title li qegħdin nagħmlu hawnhekk.

Għaldaqstant il-leġislatur qiegħed jagħmel tajjeb li jħalli l-kelma ''includes", għax fil-prattika qed iħalli jdejn din l-awtorità miftuħa ħalli tkun tista' tiddeċiedi u taħdem ferm aħjar milli kieku jkollha l- kelma "means".

Dan il-qasam tant huwa vast li jista' jkollok konnotazzjonijiet oħrajn.

Jekk nagħmlu l-kelma "means", l-internet service, per eżempju, ma jiġix jaqa' taħt il-kompetenza ta' din l-awtorità.

Għalhekk jekk irridu li din l-awtorità taħdem, tkun inklussiva u tiġbor taħt id-direzzjoni tagħha l- iktar servizzi wiesgħa, għandna nħallu l-kelma ''includes'' għax din ma tkunx qed tirrestrinġi lill-istess tifsira li tkun qed tagħti.

THE CHAIRMAN: L-Onor.

Abela.

ONOR.

CARMELO ABELA: Mr Chairman, għalkemm dan il-qasam qed jiżviluppa b'ritmu mgħaġġel, m'aħniex qed nitkellmu daqshekk fl-astratt li ma nistgħux nagħtu definizzjoni.

Qabel ma dan l-abbozz ta' liġi tressaq quddiem dan il-parlament il-partijiet konċernati ltaqgħu u ddiskutew l-affarijiet bejniethom, jiġifieri ċertament li hemm punt fiss ta' partenza.

Barra minn hekk, dan li għadu kif qal is-segretarju parlamentari jikkonferma li teżisti t-tielet ħaġa.

Kieku ma teżistix it-tielet ħaġa, li n-naħa tal-gvern qed tinnega li teżisti, kieku ma kienx se jitkellem hekk l-Onor.

Vassallo.

Dan semma dawn il-ħames servizzi li huma elenkati taħt din id-definizzjoni, l-affarijiet l-oħrajn li jista' jinkludi l- ministru u affarijiet oħrajn li wieħed jista' jkollu jiddeċiedi dwarhom biex jara jekk dawn jaqgħux taħt il-liġi jew le.

Dan jikkonferma li meta wieħed iħalli l-kelma ''includes'', hemm it-tielet kategorija li mhix ċara għal din in-naħa tal-Kamra.

Għalhekk naħseb li wieħed għandu jilqa' s- suġġeriment tan-naħa ta' l-oppożizzjoni u titressaq emenda f'dan is-sens.

THE CHAIRMAN: Il-Ministru.

ONOR.

ĊENSU GALEA: Mr Chairman, naħseb li qed induru ma' l-istess kliem kontinwament.

Jien ma naqbilx ma' l-Onor.

Abela li qal li donnu qed nitkellmu fuq xi ħaġa fl-astratt u li qed nibżgħu nagħtu definizzjoni.

Din m'hijiex kwestjoni li tibża' mill-astratt jew tibża' li tmur 'il bogħod minn dak li taf.

Illum l-affarijiet tant żviluppaw b'mod mgħaġġel li nkunu qegħdin nimxu fid-direzzjoni żbaljata jekk nipprovaw niddefinixxu affarijiet li fir-realtà fihom infushom qegħdin jinbiddlu kontinwament.

Naħseb li tkun qiegħed tagħmel ħsara lid-definizzjoni ta' "komunikazzjoni" jekk tipprova tkun speċifiku żżejjed.

Għalhekk filwaqt li din il-klawsola tiddefinixxi l-affarijiet li huma diġà magħrufa minn kulħadd, fl-istess ħin qed tgħid li l-ministru jista' b'ordni jippreskrivi affarijiet oħrajn f'dan ir-rigward.

THE CHAIRMAN: Is-Segretarju Parlamentari.

ONOR.

EDWIN VASSALLO: Rigward dak li kien qed igħid l-Onor.

Abela, irrid ngħid li jien ma kontx qed nalludi li hemm xi ħaġa moħbija li ma nistgħux nitkellmu dwarha.

Jien qed ngħid li t-tifsira li qed jipproponi l-Kap ta' l-Oppożizzjoni li " "komuniikazzjoni" tfisser kummerċ elettroniku ... " .

ONOR.

ALFRED SANT: Tagħmilnix daqshekk baħnan, per carità!

Jien mhux hekk ipproponejt.

Jien ħadt id-diċitura kif inhi u għamilt (a) and (b).

(Interruzzjonijiet) Issa aħjar għax qed tagħmilni baħnan doppjament!

ONOR.

EDWIN VASSALLO: Skużi, l-argument mhuwiex li nikkonsidraw min hu baħnan jew le!

Li qed ngħid jien huwa li jekk ikollna l-kelma "includes", dak li jaqa' taħt electronic commerce jiġi nkluż, pero' jekk ikollna l- kelma "means" se nkunu ristretti.

Jekk ikollna l-kelma "means" ma nistgħux ninkludu l-mobile commerce, per eżempju, taħt l-electronic commerce, jew id-digital postal services taħt il- postal services.

Għalhekk għandna nħallu l-kelma "includes", ħalli dawn ikunu jistgħu jiġu nklużi taħt is-servizzi li għandna elenkati hawnhekk.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, meta għall-fini tal-liġi tkun qed tiddefinixxi l-affarijiet trid tkun preċiż .

Dan jafu kulħadd, speċjalment dawk in-nies li qegħdin fil-qasam legali.

Hawnhekk qed niddiskutu suġġett li qed jevolvi b'mod mgħaġġel u d-definizzjoni trid tkun miftuħa b'ċertu mod u manjiera li tkun tista' tinkludi ċerti affarijiet li se jiżviluppaw iżjed 'il quddiem, pero' din il-liġi hija miftuħa żżejjed u ma tagħmilx sens għax il-ministru se jkollu poteri li m'humiex definiti skond il-liġi.

Għalhekk jien insostni li għandha ssir emenda biex id-definizzjoni għallinqas tkun tillimita l-affarijiet b'ċertu mod u manjiera li ma jkunx hemm konflitti.

Jien mhux qed ngħid li din trid tkun limitata b'mod li ma tkunx tista' tinkludi dak kollu li jista' jiżviluppa f'dan il-qasam, pero' jrid ikollna limitazzjonijiet ċari biex għall-finijiet tal-liġi din tkun definizzjoni reali, ċara u tajba.

THE CHAIRMAN: L-Onor.

Farrugia.

ONOR.

ANĠLU FARRUGIA: Jien ma nafx kemm saru riċerki meta sar id- drafting ta' dan l-abbozz ta' liġi u lis-segretarju parlamentari naċċertah li aħna għamilna xogħolna tajjeb min-naħa ta' l-oppożizzjoni.

Il-Ministru sab diffikultà biex jaċċetta l-emenda tal-Kap ta' l-Oppożizzjoni għax qal li jista' jkun li "somewhere in between" ikun hemm xi ħaġa li tidħol jew ma tidħolx u tibqa' mdendla.

Imma "tinkludi" tfisser li jista' jkun hemm xi ħaġa oħra li mhijiex inkluża, fis-sens li jekk inti tgħid li din tinkludi "A", "B" u "C", dak ikun ifisser li "X", "Y" u "Z" mhumiex esklużi.

Għalhekk din "is-somewhere in between" li qed isemmi l-Ministru aktar qiegħda hemm kif inhi bħalissa drafted il-liġi milli kif qed jipproponiha l- Kap ta' l-Oppożizzjoni, għaliex meta inti għandek "tinkludi" jista' jkollok xi ħaġa oħra li mhijiex imniżżla.

Kulma qed ngħidu aħna huwa li għandna nagħmlu definizzjoni aktar ċara u li tkun tagħmel aktar sens.

Jien nixtieq lill-Ministru jgħidilna ftit jekk id-definizzjoni Franċiża għandhiex "includes" jew inkella tagħmilx sett ta' karatteristiċi ta' xi tfisser "komunikazzjoni".

Issa jekk tan-naħa l-oħra mhux qed jaqblu ma' dan kollu, aħna se nkunu kostretti li nressqu l-emenda tagħna.

THE CHAIRMAN: Il-Ministru.

ONOR.

ĊENSU GALEA: Mr Chairman, hawnhekk qed nużaw terminoloġija wiesgħa apposta u naħseb li kieku kellna niddiskutu kull item li hawn hawnhekk ndumu għaddejjin ħafna aktar milli domna s'issa nduru mal-kelma "komunikazzjoni"!

Nerġa' ntenni li fejn għandna "dawk l-affarijiet l-oħra kollha li l-ministru jista' permezz ta' ordni minn żmien għal żmien jippreskrivi", ma tfissirx li l-ministru jista' jdaħħal xi affarijiet fil- liġi mil-lum għal għada, imma hemm il-proċedura legali li jrid jaġixxi fuqha.

Mr Chairman, nixtieq ngħid ukoll li d-drafters raw leġislazzjoni oħra, pero' issa nispera li ma jiġux xi kelliema min-naħa ta' l-oppożizzjoni jgħidulna biex nikkopjaw il-leġislazzjoni ta' Franza, per eżempju, jew ta' pajjiż ieħor!

Minn hawnhekk toħroġ il-kontradizzjoni min-naħa ta' l- oppożizzjoni.

(Interruzzjonijiet) Peress li jien għedt li aħna kkonsultajna leġislazzjoni oħra pero' ma kkopjajnihiex, allura qed jistaqsuna: Imma l-leġislazzjoni ta' Franza bħal ta' Malta?

Le, il- leġislazzoni ta' Franza mhijiex bħal ta' Malta għax aħna ma rridux inkunu bħal Franza.

Aħna rridu li jkollna awtorità regolatorja Malta u la fi Franza, la fl-Italja u lanqas fil-Ġermanja.

Aħna rridu li jkollna awtorità li taħdem fil-parametri li jillimita dan il-parlament u mhux nikkopjaw affarijiet li huma ta' ħaddieħor.

Dan hu l-iskop u għalhekk qegħdin nilleġislaw b'dan il-mod.

THE CHAIRMAN: L-Onor.

Farrugia.

ONOR.

ANĠLU FARRUGIA: Mr Chairman, liIl-Ministru ħadd ma qallu biex jikkopja leġislazzjoni ta' xi pajjiż ieħor, pero' peress li l-gvern dejjem isemmi l-Ewropa jien qed ngħidlu biex jara x'għamlu fi Franza, pajjiż minn ta' quddiem nett f'dan il-qasam, u naraw kif nistgħu intejbu ftit il-liġi tagħna.

Ma nafx għalfejn ħa għalih il-Ministru!

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Il-Ministru qal li ""communications" tfisser telecommunications, postal sevices, data protection, electronic commerce, internet services u dawk il-materji l-oħra li l-ministru may by order from time to time prescribe".

Dan huwa l-crux ta' l-istorja, ċioe' jekk tfissirx dawn iż-żewġ affarijiet jew hemmx xi ħaġa oħra li ma nafux x'inhi.

Dan huwa l-punt tagħna.

Il-Ministru qed jagħmel żball li mhux qed ikun konsonanti mat-Telecommunications (Regulation) Act ta' l-1997.

THE CHAIRMAN: Il-Ministru.

ONOR.

ĊENSU GALEA: Mr Chairman, fil-liġi hemm miktub żewġ affarijiet u dan it-tielet ħaġa li qed jirriferi għaliha l-Kap ta' l-Oppożizzjoni ma nafx fejn qiegħda.

Aħna nifhmu dak li hemm miktub u jien m'inix imdorri nifhem affarijet li ma jkunux miktubin!

(Interruzzjonijiet)

THE CHAIRMAN: Il-Kap ta' l-Oppożizzjoni

ONOR.

ALFRED SANT: Ħalli nagħti eżempju ta' dak li qed ngħid.

Jekk ngħidu li f'din il-Kamra hawn inklużi l-Onor.

Ċensu Galea u l-Onor.

Edwin Vassallo jkun veru, pero' hawnhekk hawn aktar membri.

Kieku kellna ngħidu li f'din il-Kamra hawn biss l-Onor.

Galea u l-Onor.

Vassallo - u veru li bħalissa m'hawn ħadd aktar min-naħa tal-gvern - inkunu ddefinejna s- sitwazzjoni eżatt.

Dik hi d-differenza!

THE CHAIRMAN: Il-Ministru

ONOR.

ĊENSU GALEA: Mr Chairman, jien se nuża l-eżempju li għadu kemm ta l-Kap ta' l-Oppożizzjoni.

Jekk, per eżempju, jittieħdu passi dixxiplinarji kontra tiegħi u kontra l-Onor.

Vassallo, is-Sedja tinvestiga lilna biss.

Issa hawnhekk qed ngħidu li l-awtorità ta' Malta dwar il-komunikazzjoni għandha l-funzjoni li tara items "A", "B", "C", "D" u "E" u, jekk ikun il- każ, l-affarijiet l-oħrajn li l-ministru jista' minn żmien għal-żmien jawtorizza.

Din hija ċara.

THE CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, se nipproponi din l-emenda:

"A" Ħassar il-kliem minn ""komunikazzjoni"" sa "jippreskrivi;" u daħħal minflok dan li ġej:

""komunikazzjoni" tfisser waħda jew iżjed minn dawn l-affarijiet:-

(1) telekomunikazzjonijiet, servizzi postali, protezzjoni ta' data, kummerċ elettroniku, servizzi ta' l-internet; u

(2) dawk l-affarijiet l-oħra kollha relatati li l-ministru jista' permezz ta' ordni minn żmien għal żmien jippreskrivi;".

"A" Delete the words from ""communications"" to the word "prescribe" and insert instead:

""communications" means any of the folowing:-

(1) telecommunications, postal services, data protection, electronic commerce, internet services; and

(2) any such other related matters as the Minister may by order from time to time prescribe;".

THE CHAIRMAN: Il-Ministru.

ONOR.

ĊENSU GALEA: Mr Chairman, naħseb li l-proposta kif inhi miktuba hija differenti minn kif saret aktar kmieni, pero' nixtieq nitlob kopja tagħha lill-oppożizzjoni biex inkunu nistgħu ngħadduha lid-drafters, narawha u eventwalment nivvotaw fuqha.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Sur President, issa kjarifika dwar id-definizzjoni ta' "Minister" li tgħid hekk:

""Minister" means the minister responsible for communications.".

Issa x'jiġri f'każ li jkun hemm minister responsible mit-telecomms u postal services u minister responsible mid-data protection?

THE CHAIRMAN: Il-Ministru

ONOR.

ĊENSU GALEA: Mr Chairman, hawnhekk qed nitkellmu fuq funzjoni ta' awtorità li trid tara kif tirregola l-affarijiet.

Per eżempju, illum minkejja li l-Maltacom u s-servizz postali jaqgħu taħt il-ministeru għas- servizzi ekonomiċi, il-funzjoni regolatorja, li kif nafu hija funzjoni għal kollox differenti mill-funzjoni kummerċjali ta' l-organizzazzjoni, qiegħda taħt il-ministeru għat-trasport u komunikazzjoni.

Jien ma nara l-ebda kontradizzjoni li l-E-business u l-e-commerce u affarijiet oħra li semma l- Kap ta' l-Oppożizzjoni jkunu taħt ministeri separati - ta' min igħid li 'l quddiem dawn forsi jkomplu jinqasmu taħt ministeri separati iktar milli huma separati llum u li l-funzjoni ta' l-awtorità ma tkun tolqot biss il- funzjoni kummerċjali ta' organizzazzjonijiet li huma parzjalment jew inkella totalment tal-gvern imma wkoll organizzazzjonijiet privati - sakemm il-funzjoni regolatorja ta' awtorità bħal din jibqa' taħt il- ministeru responsabbli mill-communications.

Finalment hemm awtorità regolatorja waħda u aħna qegħdin ngħidu li l- awtorità regolatorja f'dak li jirrigwarda l-komunikazzjoni se tkun taqa' taħt ir-responsabilità tal-ministeru li huwa responsabbli mill- communications.

Għalhekk ma tqumx il-kwestjoni li qed isemmi l-Kap ta' l- Oppożizzjoni.

ONOR.

ALFRED SANT: Jien xorta ma fhimt xejn - forsi veru qed nitbaħnan bħalissa! - għax huwa ovvju li hemm funzjonijiet ta' tmexxija u funzjonijiet regolatorji, pero' l-mistoqsija tiegħi hija din: Minn fejn joħroġ li l-ministru responsabbli mill-communications huwa responsabbli mir-regolazzjoni tal-communications?

Qed ngħid hekk għax "communications" ma tfissirx "regulation of communications".

Ħlejna ħafna ħin niddefinixxu xi tfisser din il-kelma.

"Communications" għadna kemm iddefinejna in terms of line functions.

Imkien m'hu imsemmi li "communications" tfisser regulations of telecommunications, postal services, etc u allura l-ministry responsible for communications is a line ministry.

(Interruzzjonijiet)

Mela ma jistax ikun li gvern jiddeċiedi li r-regulation of data protection tkun taħt ministeru u regulation of telecommunications tkun ta' ministeru ieħor?

Dan ifisser li b'din id-definizzjoni qed niddeċiedu li mil-lum 'il quddiem kull gvern se jkollu ministru wieħed responsabbli mir- regulation tagħħom kollha?

Bir-rispett kollu, din ma toħroġx minn din id- definition.

Bl-ebda mod minn din id-definition ma joħroġ li l-minister responsible for communications huwa l-minister li se jkun responsabbli mir- regulation tal-communication functions kollha.

Dwar din għandhom jispjegawlna ftit.

THE CHAIRMAN: L-Onor.

Michael Frendo.

ONOR.

MICHAEL FRENDO: Jien se nagħmel punt li forsi jista' jgħin xi ftit id-diskussjoni.

Naħseb li l-Kap ta' l-Oppożizzjoni, li għal xi żmien kien ukoll prim ministru, jaf li huwa l-prim ministru li jiddeċiedi liema ministru se jkollu responsabilità għal xiex.

Għalhekk dan irid jiddeċiedi li l-ministru responsabbli għall-komunikazzjoni jkun il-ministru li huwa regolatorju għal dak il-qasam.

Allura bla dubju li jekk huwa jindikah bħala l-ministru responsabbli għall-komunikazzjoni jkun qed jirriferi għalih bħala l-ministru responsabbli għal dak il-qasam.

Li jista' jkun li wieħed ibiddel f'dan it-test huwa li l-ittra "k" ta' "komunikazzjoni" jagħmilha capital letter biex nagħmluha ċara li jekk inti tgħid "Ministru responsabbli għall-Komunikazzjoni", ma jfissirx neċessarjament li tkun qed tinkludi l-meaning ta' "komunikazzjoni" f'din il-liġi għax jista' jkollok ministru li jkollu r-responsabilità ta' affarijiet oħrajn.

Jien ma naħsibx li għandna norbtu l-meaning ta' "communication" mal-meaning tal-ministru responsabbli għal din l-area.

THE CHAIRMAN: L-Onor.

Buhagiar.

ONOR.

LOUIS BUHAGIAR: Jien inħoss li dan il-paragrafu jrid jinbidel għax aħna qed ngħidu li għandu jkun hemm ministru wieħed responsabbli minn dawn l-affarijiet u allura qegħdin norbtu lill-prim ministru preżenti u lill- prim ministri futuri li għall-konsistenza jagħżlu ministru għall- komunikazzjoni u jinkludu taħtu dawk is-servizzi kollha.

THE CHAIRMAN: Il-Ministru.

ONOR.

ĊENSU GALEA: Mr Chairman, kultant nibda naħseb li għadna ma rrealizzajniex fuqxiex qegħdin nitkellmu.

Aħna qed inwaqqfu awtorità regolatorja li titkellem dwar dawk id-diversi funzjonijiet li semmejna qabel.

Ma naħsibx li hawn xi ħadd f'dan il-parlament li qed jgħid li awtorità regolatorja waħda se taqa' taħt ir-responsabilità ta' aktar minn ministru wieħed.

Aħna la qed norbtu id il-prim ministru tal-lum u lanqas id xi prim ministru ta' għada taħt liema kappa jpoġġi din l-awtorità, imma qed ngħidu biss li r-responsabilità ta' l-awtorità ta' Malta dwar il- komunikazzjoni se tkun taqa' taħt il-ministru responsabbli mill- komunikazzjoni.

Naħseb li bil-Malti qed nitkellmu u m'għandniex għalfejn nitfixklu!

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Huwa veru li qed nitkellmu bil-Malti imma mhux qed niftehmu, Sur President!

"The Minister responsible for communications" huwa dak il-ministru responsabbli mit-telecommunications, postal services, data protection, eċċ. bħala line ministry by definition.

Issa l-Ministru qed jgħid li din l-awtorità għandha taqa' taħt il-line minister li huwa responsabbli mit-telecommunications eċċ.

"Minister responsible for communications" huwa responsabbli mir-regulations tal-communications jew mil-line-running tal-communications?

(Interruzzjonijiet) Hawnhekk m'għandniex ""communications" means regulation of," jiġifieri din hija a line function.

Għandna wkoll "minister responsabile for", mela din hija a line organisation.

THE CHAIRMAN: Il-Ministru Dalli.

ONOR.

JOHN DALLI: Irridu nagħmlu differenza bejn l-operations ta' ċerti setturi u r-regolamentazzjoni ta' ċerti setturi.

L-operations ta' dawn is- setturi kollha li qegħdin nitkellmu dwarhom jaqgħu taħt ir-responsabbiltà ta' entijiet speċifiċi.

Per eżempju, meta nitkellmu fuq telekomunikazzjoni nkunu qed nitkellmu fuq il-Maltacom u fuq operaturi privati, u meta nitkellmu fuq e-commerce inkunu qed nitkellmu żgur fuq operaturi privati oħrajn li se jkunu qegħdin joperaw f'dak is-settur.

Għalhekk il-ministru tal-komunikazzjoni mhux se jkollu line responsibilities għal dawn l- attivitajiet.

(Interruzzjonijiet) Le, mhux hekk qed jgħid dan l-abbozz ta' liġi.

Bis-set-up li għandna llum, huwa l-ministru għas-servizzi ekonomiċi responsabbli mill-operations tal-Maltacom u mhux il-ministru tal- komunikazzjoni.

Qed nitkellmu bil-Malti u mhux qed niftehmu xorta!

Aħna qegħdin ngħidu li l-ministru tal-komunikazzjoni huwa magħruf hekk għaliex se jkollu f'idejh ir-regolamentazzjoni tal-komunikazzjoni.

Il- komunikazzjoni tista' tkun parti mid-dikasteru tiegħu u mill-funzjoni regolatorja kollha li jista' jingħata fil-futur.

F'dan l-abbozz ta' liġi mhux qegħdin nitkellmu fuq l-operazzjoni tat-telecommunications jew fuq il- Maltacom imma fuq ir-regolatur.

Hawnhekk qegħdin ngħidu li r-regolatur se jkun fid-dikasteru ta' dak il-ministru li fid-dikasteru tiegħu hemm il- komunikazzjoni.

Dan jista' jkun il-ministru tal-finanzi, per eżempju, għax il-prim ministru jdaħħallu l-communications bħala parti mid-dikasteru tiegħu u allura jkun il-ministru tal-finanzi, f'dak il-każ partikolari, li jkollu r-responsabbilta' tar-regolamentazzjoni ta' din il-liġi.

Jista' jkun kwalunkwe ministru li fid-dikasteru tiegħu jkun jinkludi l- communications u jkollu r-responsabbilta' tal-liġi.

Aħna mhux qed ngħidu li xi ministru partikolari se jkun imsejjaħ ''ministru tal-komunikazzjoni'' imma qed ngħidu li l-komunikazzjoni huwa parti minn dikasteru.

Per eżempju, il-komunikazzjoni tista' taqa' taħt il-prim ministru.

Ovvjament dan jiddependi minn kif il-prim ministru jkun qed jorganizza l-ministeri tiegħu.

Din hija xi ħaġa li qed issir differenti minn kif konna niktbu l- liġijiet qabel meta konna nsemmu ministru bit-titli fiż-żmien li jkunu qegħdin jgħaddu l-liġijiet.

Billi minn amministrazzjoni għal oħra jew meta jkun hemm reshuffle jinbidlu t-titli ta' ministri partikolari, jaf ikun hemm xi diffikultajiet.

Għalhekk fil-liġijiet m'għadniex insemmu ministru b'isem partikolari pero' qed insemmu l-funzjoni li finalment tkun parti minn dikasteru partikolari.

Jiġifieri b'dak li qed ngħidu hawnhekk m'hemm ebda irbit jew inflessibilta'.

Il-funzjoni tal-ministru se tkun vis- a-vis r-regolamentazzjoni li toħroġ minn din il-liġi u mhux it-tmexxija ta' l-azjendi li se joperaw fit-telekomunikazzjoni.

THE CHAIRMAN: Il-Kap ta' l-Oppożizzjoni.

ONOR.

ALFRED SANT: Ejja nieħdu one problem at a time, Sur President, u nħallu l-problema ta' multiple dikasteri at a second chapter.

L-ewwel kapitlu huwa li qed nifhmu dwar x'inhi l-intenzjoni tal-gvern.

Il-gvern qed jgħid li l-ministru li se jkun qiegħed jissorvelja din l-awtorita' se jkun ministru regolatorju, mhux in charge ta' line agency, pero' d- definitions li għandna quddiemna ma jgħidux hekk.

F'dan l-abbozz ta' liġi għandna li "''communications'' includes telecommunications" u din tinkludi l-Maltacom.

Barra minn hekk jekk inħarsu lejn id-definizzjoni ta' ''Minister'' insibu li ''''Minister'' means the minister responsible for communications'' u communications tinkludi t-telecommunications.

Dan ifisser li l-minister for communications huwa responsabbli mill-Maltacom.

(Interruzzjonijiet) Mhux billi tgħidli biex naqra mill-abbozz ta' liġi għax jien minn hemmhekk qed nitkellem.

Mela jekk il-ministru huwa responsabbli mill-Maltacom mhuwiex a regulatory ministry imma huwa a line ministry.

Din hija l-ewwel taħwida li toħroġ minnufih.

(Interruzzjonijiet) Dan l-abbozz ta' liġi ma jagħmilx distinzjoni bejn regulation u line running.

(Interruzzjonijiet) Fejn qiegħda d- definizzjoni?

Lanqas "regulation" m'hi definita hawnhekk, biex tgħaxxaqha!

THE CHAIRMAN: L-Onor.

Louis Buhagiar.

ONOR.

LOUIS BUHAGIAR: Mr Chairman, biex forsi min qed jismagħna jifhem xi ħaġa nixtieq ngħid dan.

F'din l-amministrazzjoni hemm żewġ ministri li tista' tgħid li huma responsabbli mill-komunikazzjoni għax hemm il-ministru għas-servizzi ekonomiċi li għandu taħt id-dikasteru tiegħu t-treġija tas- setturi tat-telekomunikazzjonijiet u tas-servizzi postali, u hemm ministru differenti li qed iressaq din il-liġi li huwa responsabbli mir- regolamentazzjoni tal-komunikazzjoni.

Dan huwa fatt u nispera li n-naħa tal-gvern taċċettah.

Issa minn dak li qed jgħid il-Ministru bħalissa jidher li jixtieq li bil-kelma ''Ministru'' ried ifisser ministru responsabbli għar-regolamentazzjoni tat-telekomunikazzjoni.

Pero' l-mod kif inhu miktub dan l-abbozz ta' liġi jfisser il-kontra għax m'hawnx il- kliem ''regolatur għall-komunikazzjoni''.

Id-definizzjoni ta' ''komunikazzjoni'' li ilna niddiskutu ħafna tinkludi s-servizzi tat- telekomunikazzjoni u servizzi postali u allura qed tirriferi għall-ministru li huwa differenti minn dak li kellu f'moħħu l-Ministru.

Għalhekk dan l- abbozz ta' liġi m'huwiex ċar u huwa ambigwu.

MR CHAIRMAN: Is-Segretarju Parlamentari.

ONOR.

EDWIN VASSALLO: Mr Chairman, fil-long title ta' dan l-abbozz ta' liġi hemm il-kliem: "awtorita' ta' funzjonijiet regolatorji''.

Dan ifisser li din il-liġi se jkollha funzjoni regolatorja, jiġifieri se jkollna regolatur fuq il-funzjonijiet tat-telekomunikazzjoni kif imfisser fil-klawsola li ddiskutejna qabel.

Barra minn hekk, kull darba li nsemmu "Ministru" dan se jkun il-ministru responsabbli mill-komunikazzjoni u allura mhux se jkun hemm żewġ ministri li se jkunu responsabbli mill-komunikazzjoni, kif qal l-Onor.

Buhagiar.

Għall-fini ta' din il-liġi ma jfissirx li l-ministru għas-servizzi ekonomiċi li llum huwa responsabbli mill-posta u mill-Maltacom huwa regolatur huwa wkoll.

Għalhekk kull meta nsemmu "Ministru" nkunu qed nirriferu għall-ministru responsabbli mill-komunikazzjoni.

Din il-liġi qed tispeċifika li responsabbli għall-awtorita' se jkun hemm ministru wieħed u jkollna kemm ikollna ministri varji li se jkunu responsabbli mis- servizzi kummerċjali, mhux se jkollna iżjed minn ministru wieħed responsabbli għal din il-funzjoni regolatorja.

THE CHAIRMAN: L-Onor.

Michael Frendo.

ONOR.

MICHAEL FRENDO: Jien ma rridx nkun polemikuż għaliex I have an open mind fuq l-emenda li ġiet ippreżenata mill-oppożizzjoni dwar it-tifsira tal- kelma ''komunikazzjoni'', pero' kieku kellna nagħmlu l-kelma ''tfisser'' kull darba li nsemmu ministru għall-komunikazzjoni nkunu qed nirriferu għal dawn l-affarijiet kollha li hawn elenkati hawnhekk.

Pero' din ħalli nħalluha ftit.

Bir-rispett kollu jien naħseb li qed infettqu ftit - għalkemm huwa tajjeb li nfettqu għax qegħdin fi stadju ta' kumitat - għax fil-liġijiet kollha li għamilna kemm ili f'dan il-parlament ''Ministru'' tfisser ministru responsabbli għal xi ħaġa.

Dejjem hekk għamilna - issa jekk għamilnihom kollha ħżiena jista' jkun ukoll - pero' skond il- Kostituzzjoni l-prim ministru għandu d-dritt li jappunta ministru u jgħidlu li huwa responsabbli minn dan is-settur.

Bir-rispett kollu lejn l-argument li għamel il-Kap ta' l-Oppożizzjoni, ministru li huwa responsabbli għall-komunikazzjoni mhuwiex responsabbli għall-Maltacom u għall-Vodafone imma huwa responsabbli mis-settur kollu li jaqa' taħt il-komunikazzjoni, kif jiddefinih il-prim ministru fl-għoti ta' l-areas li jagħti lil ministru partikolari.

Ma naħsibx li jekk din inħalluha kif inhi se noħolqu problema għax il-ministru responsabbli mill- komunikazzjoni jrid ikun responsabbli għat-telecommunications, għall- Maltacom u għall-Vodafone.

Il-prim ministru jaħtar persuna li tkun responsabbli mill-communications.

U jekk irridu nkunu aktar żguri li din ma tfissirx bilfors ''communication'' kif qed infissruha fil-liġi pero' kif jiddeċiedi l-prim ministru, għax dik hija fakulta' assoluta tiegħu, skond il-Kostituzzjoni tagħna, allura nistgħu nagħmluha capital letter u tiġi ''Komunikazzjoni''.

Allura din żgur "Komunikazzjoni" kif definita mill-prim ministru u mhux kif definita neċessarjament minn din il-liġi partikolari.

THE DEPUTY CHAIRMAN (L-Onor.

Carmelo Mifsud Bonnici): Il-Ministru.

ONOR.

ĊENSU GALEA: Mr Chairman, naħseb li issa wasalna għall-kumment li għaddejt aktar kmieni li jkollna niddefinixxu wkoll kull item li hawn elenkat hawnhekk.

Il-Kap ta' l-Oppożizzjoni qal li ''telekomunikazzjoni'' tfisser Maltacom.

Naħseb li llum il-kelma ''telekomunikazzjoni'' tfisser ferm iktar minn hekk għaliex il-Maltacom hija waħda mill-aġenziji f'dan il- pajjiż li tipprovdi servizzi ta' telekomunikazzjoni.

It-tifsira ta' ''telekomunikazzjoni'' hija ċara sa mill-bidu nett ta' l-isem ta' din il- liġi.

Fil-fatt jekk wieħed iħares lejn il-long title isib li qegħdin inwaqqfu awtorita' regolatorja dwar il-komunikazzjoni u dan huwa l-pern kollu tad-diskussjoni li għandna quddiemna.

Għalhekk kull definizzjoni li toħroġ minn dan l-abbozz ta' liġi hija marbuta wkoll ma' l-isem prinċipali; jiġifieri nġebbdu kemm inġebbdu u ndawru kemm indawru t-tifsira ta' ''telekomunikazzjoni'', bl-ebda mod ma nistgħu naslu għall-konklużjoni li din tfisser l-operazzjoni tal-provvediment tas-servizz tal- telekomunikazzjoni.

Fil-fatt din tfisser affarijiet oħrajn regolatorji kif definiti fl-isem u fil-korp kollu ta' dan l-abbozz ta' liġi.

Jien m'għandix dubju li kulmin qed jismagħna u qed isegwi dan id- dibattitu jaf li qegħdin nitkellmu fuq it-twaqqif ta' awtorita' regolatorja tal-komunikazzjoni li se tissostitwixxi r-regolatur li qala' ħafna matul l-aħħar ftit xhur minn kulħadd.

Għalhekk bl-ebda tiġbid ta' l- immaġinazzjoni ma nistgħu ngħidu li l-ministru li huwa responsabbli mill- komunikazzjoni, kif definit f'dan l-abbozz ta' liġi, huwa wkoll il- ministru responsabbli mill-amministrazzjoni ta' kuljum tal-Maltacom, ta' xi aġenzija oħra tal-gvern, sew tal-gvern jew inkella privata li tipprovdi t- telecommunications.

Aħna qed nagħmlu distinzjoni kbira bejn l-operatur li jagħti s-servizzi u dak li jirregola s-settur kollu kemm hu tat- telecommunications u allura ma nifhimx għalfejn qed ngħidu li l-ministru responsabbli mill-komunikazzjoni huwa l-ministru responsabbli mill-enti kummerċjali u allura din il-liġi qed torbot id xi prim ministru fil-futur biex jagħmel ċerti affarijiet.

Nerġa' ntenni li hawnhekk qed inwaqqfu awtorita' regolatorja waħda li tkun taħt ir-responsabbilta' ta' ministru wieħed.

THE DEPUTY CHAIRMAN: Il-Kap ta' l-Oppożizzjoni.

ONOR.

ALFRED SANT: Sur President, jien għandi l-isfortuna li meta jipprovaw jirrisponduni jaqilbu ta' taħt fuq dak li nkun għedt biex mhux jirrispondu għal dak li nkun għedt imma għal dak li jridu jgħidu li għedt!

Per eżempju, jien imkien m'għedt li l-ministru tat- telecommunications huwa responsabbli biss mill-Maltacom, imma ċertament fost l-affarijiet li huwa responsabbli tagħhom dan il-ministru hemm il- Maltacom.

Mela dan ifisser li it is a line ministry.

Naħseb li lanqas se nsolvu l-problema billi nadottaw is-suġġeriment inġenwu ta' l-Onor.

Frendo, li ndaħħlu capital 'K' fis-sistema.

Dik inħalluha għal Franz Kafka u ma tgħoddx għalina!

Il-punt sempliċi huwa dan.

Jekk taqra l-abbozz ta' liġi fid-dettall issib li mkien m'hemm li "communications" hija regolamentazzjoni tas-settur tal-communications.

"Communications" tfisser dak li tgħid li tfisser.

U ministru responsabbli mill-communications, li tinkludi t-telecommunications, huwa ministru li se jkollu a line responsibility.

Issa din tmur kompletament kontra l-filosofija li semmew l- Onor. Vassallo u l-Onor.

Galea li se jipprovaw jagħmlu split bejn line u regolamentazzjoni.

Jekk fhimthom tajjeb dawn qed jgħidu li jriduha din l- isplit u min ikun responsabbli mil-line ma jkunx responsabbli mir- regolamentazzjoni, pero' dan l-abbozz ta' liġi mhux qed jgħid hekk.

Sur President, id-diċitura tal-bidu li tgħid:

"An Act to provide for the establishment of an authority to be known as the Malta communications authority and for the exercise by or on behalf of that authority of regulatory functions ... ".

bl-ebda mod m'hi qed tgħidilna li meta qed nitkellmu fuq "communications", kif inhi definita hawnhekk, qed nitkellmu fuq regulation of communications u meta qed ngħidu "ministru responabbli mill-komunikazzjoni" qed ngħidu ministru responsabbli mir-regulation of communications.

Din hija ħaġa sempliċi ħafna.

Issa l-kumulu ta' funzjonijiet li joħorġu jew ma joħorġux mill-mod ta' kif inhi bbażata din il-liġi huwa punt differenti.

Din in- naħa tal-Kamra li tal-fehma - ma naħsibx li hija żbaljata - illi li twaddab data protection u l-affarijiet l-oħra kollha taħt l-istess awtorità regolatorja hija perikoluża.

Aħna nifhmu li jista' jkun hemm gvern ieħor li jgħid li regulation ta' data protection għandha taqa' taħt ministeru differenti mill-regulation of E-mail, E-commerce u telecommunications.

Issa l-mistoqsija oriġinali li staqsejt jien hija din: X'se jiġri taħt id-definition ta' "minister responsibile for communications" għall-finijiet ta' din il-liġi?

Għalhekk it-tieni punt huwa inqas importanti mill-ewwel punt għax bl-ebda mod ma joħroġ li hawn din l-isplit bejn regulation u line operation li semmew ir-rappreżentanti tal-gvern, anzi qed jagħmlu pasta sħiħa minnha.

THE DEPUTY CHAIRMAN: L-Onor.

Anġlu Farrugia.

ONOR.

ANĠLU FARRUGIA: Biex inżid ma' dak li qed jgħid il-Kap ta' l- Oppożizzjoni, irrid ngħid li t-tifsira ta' "Ministru" kif inhi mhijiex qed tinkludi b'mod ċar dak li qed ngħidu li ministru għandu jkun responsabbli għar-regolamentazzjoni ta' dak li għandu x'jaqsam ma' komunikazzjoni.

Fil-fatt f'dan l-abbozz ta' liġi din tfisser ministru responsabbli għall-komunikazzjoni, u l-komunikazzjoni kif definita hawnhekk tinkludi telekomunikazzjoni, servizzi postali, protezzjoni tad-data eċċ. Issa kif qal Dr Sant hija perikoluża li jkollok ministru li jkun responsabbli kemm għat-telekomunikazzjoni kif ukoll għall-protezzjoni tad- data, speċjalment meta l-intenzjoni ta' dan l-abbozz ta' liġi hija r- regolamentazzjoni.

Għalhekk aħna qed nitolbu lill-Ministru biex jikkonsidra li ministru għandu jkun responsabbli mir-regolamentazzjoni tal- komunikazzjoni.

Huwa interessanti wkoll il-punt li jista' jkollok ministru li jkollu l- portfolio tat-telekomunikazzjoni jew tal-posta u dan ma jkunx l-istess ministru li qed nitkellmu fuqu hawnhekk.

Hawnhekk jista' jkollok ukoll problema ta' konflitt.

THE DEPUTY CHAIRMAN: Il-Ministru.

ONOR.

ĊENSU GALEA: Jien naħseb li l-oppożizzjoni aħjar tara x'inhu l- għan ta' dan l-abbozz ta' liġi u fuqxiex tkellimna fl-istadju tat-tieni qari!

L-oppożizzjoni qed tara affarijiet li mhumiex qegħdin hawnhekk, imbagħad affarijiet li qegħdin hawnhekk mhux qed tarahom jew inkella taparsi mhux qed tarahom!

Għalhekk naħseb li wasal il-mument li din tara l-affarijiet li hawn hawnhekk u titkellem fuqhom, mhux titkellem fuq affarijiet li ma rriduhomx ikunu hawnhekk.

Aħna qed inwaqqfu awtorità regolatorja dwar il-komunikazzjoni u jkun inutli li noqogħdu nsibu raġunijiet oħrajn.

Qed jiġri li biex inwieġeb qed nipperpetwa l-ħela tal- ħin ta' din il-Kamra u allura m'għandix għalfejn inkompli nikkummenta.

THE DEPUTY CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, kif taf is-Sinjorija Tiegħek, il- kawżi fil-qorti huma frott tal-litigazzjoni, bħalma għandna fil-parlament, bil-konsegwenzaa li jdumu snin sħaħ sejrin hekk u jbatu n-nies.

Issa f'dan il-parlament xogħolna hu li nagħmlu liġijiet ċari biex il-qrati jkollhom fuqhiex jimxu.

Għalhekk huwa l-kompitu tagħna li meta nippromulgaw liġi nkunu ċari kemm jista' jkun biex il-liġi tiġi miżinterpretata kemm jista' jkun mill-inqas.

Għalhekk huwa importanti li l-liġijiet li nressqu f'dan il-parlament ikunu ċari u mhux ma nagħmlux l- emendi li hemm bżonn biex ma nċedux lil tan-naħa l-oħra.

Din in-naħa taqbel mal-linja tal-gvern li fejn għandek setturi bħal komunikazzjoni t- tmexxija tas-settur għandha tkun differenti mit-tmexxija regolatorja għax ma jistax ikollok il-pulizija u l-imħallef li jkunu l-istess persuna.

Pero' kieku t-tifsira ta' "Ministru" nagħmluha "ministru responsabbli għar- regolamentazzjoni tal-komunikazzjoni" nkunu aktar ċari u ma jkunx hemm ambigwità u barra minn hekk inkunu qed innaqqsu l-litigazzjonijiet fil- qrati.

Bħalissa qed nara l-Ministru Austin Gatt, li naħseb li huwa fl- interess tiegħu li fil-qrati ma jkunx hemm dawn il-ħafna kawżi li ma jfissru xejn.

Għalhekk se nressqu emenda biex dan l-abbozz ta' liġi jkun aktar ċar.

"B" ""Ministru" tfisser il-ministru responsabbli għar-regolamentazzjoni tal- komunikazzjoni;".

"B" ""Minister" means the minister responsible for the regulation of communications;".

THE DEPUTY CHAIRMAN: Aktar rimarki?

Il-Ministru.

ONOR.

ĊENSU GALEA: Mr Chairman, se nipproponi din l-emenda:

Klawsola 2 għandha tiġi emendata kif ġej:

(1) fit-tifsira ta' "kumitat konsultorju" minflok il-kliem "fl- artikolu 29" għandhom jidħlu l-kliem "fl-artikolu 28";

(2) fil-proviso għat-tifsira ta' "President" minflok il-kliem "l- artikolu 29" għandhom jidħlu l-kliem "l-artikolu 28"; u

(3) fit-test Ingliż tat-tifsira ta' "financial year", minflok il- kliem "twelve ending" għandhom jidħlu l-kliem "twelve months ending".

Clause 2 shall be amended as follows:-

(1) in the definition of "advisory committee" for the words "section 29" there shall be substituted the words "section 28";

(2) in the proviso to the definition of "Chairman" for the words "section 29" there shall be substituted the words "section 28"; and

(3) in the English text of the interpretation of "financial year", for the words "twelve ending" there shall be substituted the words "twelve months ending".

Dawn li ressaqt huma emendi li ma naħsibx li jitolbu l-ebda spjega.

THE DEPUTY CHAIRMAN: L-Onor.

Farrugia.

ONOR.

ANĠLU FARRUGIA: Mr Chairman, peress li d-definition ta' "president" tinkludi lill-viċi president f'każ li l-president ikun assenti, għalfejn id-definition ta' "eżekuttiv prinċipali" ma tinkludix ukoll id-deputat eżekuttiv prinċipali speċjalment meta l-funzjoni ta' eżekuttiv prinċipali hija aktar importanti?

THE DEPUTY CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, punt ieħor li tajjeb li niċċarawh huwa dwar id-definizzjoni ta' "kuntrattur" li tgħid hekk:

" "kuntrattur" tfisser persuna li taġixxi skond ftehim magħmul ma' l- awtoriità jew skond is-subartikolu (5) ta' l-artikolu 5 ta' dan l- Att;".

Nixtieq li l-Ministru jidħol ftit iżjed fid-dettall u jiċċara ftit x'tip ta' ftehim qed nirriferu għalih, jekk hux ftehim kuntrattwali, ftehim uffiċjali, ftehim iffirmat jew ftehim verbali.

THE DEPUTY CHAIRMAN: Il-Ministru.

ONOR.

ĊENSU GALEA: Mr Chairman, dwar id-definizzjoni tal-kelma "kuntrattur" diġà għedt li dan huwa dik il-persuna li tagħmel xi xogħol għal din l-awtorità u allura naħseb li għandna nħallu fil-libertà ta' min attwalment se jidħol f'dan it-tip ta' ftehim li jiddeċiedi hu x'tip ta' ftehim ikun qed jidħol għalih.

Kif għedt fil-bidu jien mhux beħsiebni nidħol f'diskussjoni twila dwar xi tfisser il-kelma ''ftehim'' għax naħseb kulmin hu Malti jaf xi tfisser din il-kelma.

THE DEPUTY CHAIRMAN: L-Onor.

Buhagiar.

ONOR.

LOUIS BUHAGIAR: Bir-rispett kollu, mhuwiex argument li l-Ministru jgħid li mhuwiex lest li jidħol f'tip ta' diskussjoni bħal din meta l- argumenti tagħna huma validi u huma intenzjonati biex innaqqsu l-ambigwità.

Irridu nżommu quddiem għajnejna li din hija l-ogħla istituzzjoni tal- pajjiż li tagħmel il-liġijiet u, kif spjegajt iżjed qabel, dawn il- liġijiet iridu jkunu ċari kemm jista' jkun ħalli l-qrati tagħna jimxu fuqhom u ma jkunx hemm ambigwità dwarhom.

Apparti minn hekk jien ma nistennix li l-Ministru li għandu ċerta esperjenza f'din il-Kamra jgħid li kull Malti jaf x'inhu ftehim.

Kulħadd jaf kemm tista' tiġi miżinterpretata din il-kelma għax jista' jkun hemm ftehim verbali, ftehim preliminari, ftehim uffiċjali u ftehim legali u dawn huma kollha differenti.

Per eżempju, minjaf kemm hawn min jgħid li għandu ftehim verbali imbagħad meta jmorru quddiem il-qrati jdumu xi 30 sena jargumentaw li ma kien hemm ftehim xejn.

Għalhekk ma jixraqx lil din il-Kamra li ngħidu li l-abbozz ta' liġi qiegħed hekk u l-Ministru li qed jippilota din il-liġi jgħid li mhux lest li jiddiskuti.

THE DEPUTY CHAIRMAN: L-Onor.

Farrugia.

ONOR.

ANĠLU FARRUGIA: Peress li l-Ministru ma tkellem xejn dwar il- kumment tiegħi nixtieq nistaqsi: Ħadd m'hu qed jara l-possibbiltà li din l- awtorità jkollha a deputy executive principal?

Nixtieq ngħid xi ħaġa wkoll dwar il-kwestjoni tal-ftehim li għadu kemm semma l-Onor.

Louis Buhagiar.

Peress li hawnhekk qed ngħidu li l-ftehim isir mal-kuntrattur, importanti li nkunu nafu fuq x'tip ta' ftehim qed nitkellmu dwaru, jekk huwiex ftehim konkluż, ftehim miktub jew ftehim pubbliku?

Fuqhiex qegħdin nitkellmu hawnhekk?

Issa jekk il-Ministru ma jridx jidħol fiha, se nispiċċaw noqogħdu nistaqsu biss u tan-naħa l-oħra jgħidulna li mhux beħsiebhom iwieġbu!

THE DEPUTY CHAIRMAN: Il-Ministru Austin Gatt.

ONOR.

AUSTIN GATT: Jien l-inqas ħaġa li kont nistenna hi li jiġi l-Onor.

Buhagiar jagħtina lecture fuq il-kawżi tal-ftehim li jeżistu quddiem il- qorti pero' ċertament l-Onor.

Farrugia jgħallimna f'din il-Kamra dwar ftehim bil-miktub, ftehim bil-fomm u f'liema stajdu dan jorbot u ma jorbotx.

THE DEPUTY CHAIRMAN: L-Onor.

Buhagiar.

ONOR.

LOUIS BUHAGIAR: Il-Ministru qal li kuntrattur huwa xi ħadd li jagħmel xi xogħol lill-awtorità u dan forsi jirrifletti kemm il-Ministru mhuwiex intiż biżżejjed.

Qed ngħid dan għax kuntrattur ma tfissirx li xi ħadd jagħmel xi xogħol imma tfisser li xi ħadd ikun daħal f'kuntratt ma' xi ħadd u jagħmel xi ftehim.

Dak huwa kuntrattur.

Issa l-mistoqsija tiegħi hija din: Liema tip ta' ftehim jew kuntratt qed nitkellmu fuqu?

Jekk inħarsu lejn subklawsola (5) ta' klawsola 5 insibu indikazzjoni ta' xi jrid jgħid il-leġislatur.

Fil-fatt hawnhekk jingħad li:

''Sew l-awtorità sew kull wieħed mid-direttorati jistgħu jeżerċitaw xi waħda jew iktar mill-funzjonijiet tagħhom kemm direttament kemm permezz ta' l-uffiċjali u mpjegati tagħhom jew permezz ta' aġenzija li tkun awtorizzata għal dak l-għan, jew permezz ta' kuntrattur ...''

Mela kuntrattur se jkun xi ħadd li għamel kuntratt ma' l-awtorità biex jeżerċita xi waħda jew aktar mill-funzjonijiet.

Dak li qed nitlob lill- Ministru f'dan l-istadju huwa biex jippreċiża x'tip ta' kuntratt jew ftehim qed jirriferi għalih.

THE DEPUTY CHAIRMAN: Il-Ministru.

ONOR.

ĊENSU GALEA: Mr Chairman, lill-Onor.

Farrugia rrid ngħidlu li dan l-abbozz ta' liġi jitkellem fuq chief executive u ma naħsibx li huwa l-każ li jkun hemm deputy chief executive.

Hawnhekk għandek persuna waħda li kuntrarjament għall-funzjoni ta' president, għandha l-funzjoni li tieħu ħsieb l-eżekuzzjoni tax-xogħol ta' kuljum ta' l-istess awtorità u allura ma narax għalfejn għandu jkun hemm deputy chief executive ukoll.

Issa se ngħid xi ħaġa dwar il-kwestjoni ta' kuntrattur u ftehim, Sur President.

Subklawsola (5) ta' klawsola 5 tgħid hekk:

''Sew l-awtorità sew kull wieħed mid-direttorati jistgħu jeżerċitaw xi waħa jew iktar mill-funzjonijiet tagħhom ...".

- hawnhekk hawn kważi 30 funzjoni li jaqgħu taħt l-awtorità kif definiti fi klawsola 4 -

" ... kemm direttament kemm permezz ta' l-uffiċjali jew impjegati tagħhom jew permezz ta' aġenzija li tkun awtorizzata għal dak l-għan, jew permezz ta' kuntrattur jew persuna oħra li magħhom isir ftehim għat-twettiq ta' xi waħda jew iktar minn dawk il-funzjonijiet.".

M'għandniex għalfejn noqogħdu nipprovaw insibu definizzjoni ta' kull kelma li hawn f'dan l-abbozz ta' liġi.

Fl-opinjoni tiegħi dak kollu li hawn hawnhekk jispjega b'mod ċar il-funzjonijiet illi l-awtorità tista' tgħaddi lil kuntrattur.

Għalhekk ma narax għalfejn għandi nipprova nispjega affarijiet li huma ċari għal kulħadd.

THE DEPUTY CHAIRMAN: L-Onor.

Farrugia.

ONOR.

ANĠLU FARRUGIA: Ladarba mhux se jkun hemm deputat eżekuttiv prinċipali, min se jagħmel ix-xogħol jekk l-eżekuttiv prinċipalii jkun assenti jew ikun marid?

THE DEPUTY CHAIRMAN: Il-Ministru.

ONOR.

ĊENSU GALEA: Mr Chairman, il-fatt li mhux qegħdin ngħidu li bilfors irid ikun hemm deputy chief executive ma jfissirx illi amministrattivament ma jistax ikun hemm deputy chief executive u bħala eżempju nixtieq insemmi l-awtorità tad-djar.

Għalkemm m'għandniex deputy chief executive pero' jekk jinqala' l-każ dan jista' jinħatar.

THE DEPUTY CHAIRMAN: L-Onor.

Farrugia.

ONOR.

ANĠLU FARRUGIA: Nistaqsi lill-Ministru x'se jiġri minn artiklu 28 kif inhu fl-Att li huwa msemmi fl-emenda li għadha kif tressqet.

THE DEPUTY CHAIRMAN: Il-Ministru.

ONOR.

ĊENSU GALEA: Sur President, bħalissa qegħdin nitkellmu fuq klawsola 2 u qegħdin ngħidu li r-riferenza għad-definizzjoni "kumitat konsultorju" minn klawsola 28 se tmur x'imkien ieħor.

Għalhekk nitkellmu fuq dak l- artiklu meta naslu għalih.

THE DEPUTY CHAIRMAN: L-Onor.

Buhagiar.

ONOR.

LOUIS BUHAGIAR: Mr Chairman, jien se nerġa' mmur ftit paragrafi lura u se nitkellem fuq il-parti li ssemmi data protection.

Jien argumentajt li filwaqt li t-telecommunications, is-servizzi postali, il- kummerċ elettroniku, is-servizzi ta' l-internet u dawk l-affarijiet l-oħra huma kollha servizzi, id-data protection as such m'hijiex servizz għalkemm hija xi ħaġa essenzjali.

Għalhekk jien ma nafx kif din daħlet taħt id- definizzjoni ta' "komunikazzjoni" - jista' jkun li l-Ministru għandu raġun hawnhekk - u allura nixtieq nistaqsih jekk hawnhekk hux qed jirriferi għal servizzi li jissalvagwardaw protezzjoni ta' data jew għall- protezzjoni ta' data nnifisha?

Jekk inhu hekk jien naħseb li dak m'huwiex il-post li tinkludiha.

THE DEPUTY CHAIRMAN: Il-Ministru.

ONOR.

ĊENSU GALEA: Sur President, naħseb li din daħlet hawnhekk għall- istess raġuni li l-Onor.

Buhagiar daħħalha fl-emenda li ppropona!

THE CHAIRMAN: Grazzi.

Sar il-ħin.

Fid-9.00 p.m. il-Kamra rriżumiet u l-Viċi President tal-Kumitati rrapporta progress u talab il-permess sabiex il-Kumitat jerġa' jiltaqa'.

MR SPEAKER: Grazzi.

Nitlob lill-Viċi Prim Ministru biex, jekk jogħġbu, iressaq l-Aġġornament tal-Kamra.

AĠĠORNAMENT

ONOR.

LAWRENCE GONZI: Mr Speaker, nipproponi l-Aġġornament tal-Kamra għal għada, t-Tlieta, 30 ta' Mejju fid-9.00 a.m. b'din l-aġenda:

Mozzjonijiet

L-Ewwel Qari ta' l-Abbozz ta' Liġi dwar Proċeduri Legali; u

L-Ewwel Qari ta' l-Abbozz ta' Liġi li jemenda l-Att dwar il-Condominia.

Ordnijiet tal-Ġurnata

Abbozz ta' Liġi għat-Twaqqif ta' Awtorita' ta' Malta dwar il- Komunikazzjoni – Kumitat (Kont);

Abbozz ta' Liġi dwar l-Awtorita' Maltija għall-Għemil ta' Standards - Tieni Qari (Kont.);

Abbozz ta' Liġi li jemenda l-Att dwar il-Bastimenti Merkantili - Tieni Qari;

Abbozz ta' Liġi dwar l-Awtorita' għas-Saħħa u s-Sigurta' fuq il-Post tax- Xogħol – t-Tieni Qari;

Abbozz ta' Liġi li jemenda l-Att dwar l-Affarijiet tal-Konsumatur – Tieni Qari;

Abbozz ta' Liġi li jemenda l-Ordinanza tad-Dwana – Tieni Qari;

Abbozz ta' Liġi dwar il-Kunsill Malti għall-Artiġjanat – Tieni Qari;

Abbozz ta' Liġi li jemenda l-Att dwar l-Interpretazzjoni - Tieni Qari;

Abbozz ta' Liġi li jemenda l-Att dwar il-Protezzjoni ta' l-Erarju - Tieni Qari (Kont.); u

Riżoluzzjoni mressqa mill-Prim Ministru dwar il-qagħda fil-pajjiż - Kontinwazzjoni.

----------------------------------- Abbozz ta' Liġi li jemenda l-Att dwar ix-Xandir – Kumitat Permanenti;

Abbozz ta' Liġi dwar it-Trademarks - Kumitat Permanenti;

Abbozz ta' Liġi dwar il-Privattivi Industrijali - Kumitat Permanenti;

Abbozz ta' Liġi dwar ir-Rifuġjati - Kumitat Permanenti; u

Abbozz ta' Liġi li jemenda l-Att dwar Awtorita' dwar it-Trasport Pubbliku - Kumitat Permanenti.

MR SPEAKER: Grazzi.

Rimarki?

L-Onor.

John Attard Montalto.

ONOR.

JOHN ATTARD MONTALTO: Mr Speaker, f'dan l-aġġornament nixtieq nappella lill-Onor.

Membri ta' din il-Kamra, speċjalment dawk tan-naħa tal- gvern, biex juru aktar bonsens.

L-aġenda prinċipali tal-pajjiż mhijiex iffokata fuq direzzjoni waħda.

Għandna d-direzzjoni tal-gvern li jrid li Malta tissieħeb fl-Unjoni Ewropea kemm jista' jkun malajr, u d-direzzjoni ta' l-oppożizzjoni, dik ta' "Svizzera fil-Mediterran".

Iżda ejja naraw jekk nistgħux nidentifikaw il-kriżijiet li l-pajjiż għaddej minnhom filwaqt li nappellaw biex ikun hemm front komuni fiċ-ċirkostanzi attwali.

Ir-raġuni għaliex qed ngħid hekk hija għaliex bħalissa l-pajjiż għaddej minn wieħed mill-agħar żmenijiet, għaliex minflok qed nidentifikaw il- kriżijiet qed nagħmlu tabirruħna li ma jeżistux.

Kriżi żgura hija dik fil-qasam ekonomiku.

Nafu li għandna deficit insostenibbli u, ikun min ikun fil-gvern, żgur li jrid jaqbel li dan id-deficit se jifni lill-pajjiż.

Kriżi oħra tinsab fil-qasam ta' l-investiment.

Inutli noqogħdu nġibu skuża li l-pajjiż mhux qed jattira l-investiment għax iż-żewġ partiti f'Malta mexjin f'direzzjoni opposta.

Inutli noqogħdu nġibu skuża li Malta mhux qed tattira l-investiment għax il-prezz tal-produzzjoni sar għoli wisq, bħalma daqstant ieħor huwa inutli li ngħidu li l-investitur mhux ġej Malta għax għandna bżonn liġi ġdida dwar il-promozzjoni ta' l-industrija.

Irridu nsibu l-verita' u naraw kif nistgħu nirrimedjaw din il-problema tant serja.

Dawn huma problemi li jridu jiġu ffaċċjati bi front komuni għax huma problemi tal-pajjiż kollu li huwa ta' kulħadd.

Fil-qasam soċjali wkoll hemm problemi kbar.

Biżżejjed wieħed isemmi l- ġlieda kontra d-droga, li kulma tmur dejjem qed tintilef.

Hemm bżonn li nedukaw liż-żgħażagħ fuq id-drawbacks kbar li din it-triq iġġib magħha.

Kriżi soċjali oħra tidher fil-living standards, għax sfortunatament flok qegħdin jitjiebu qegħdin jitnaqqru.

L-istandard of living tagħna, għalkemm mhux għoli daqs dak ta' pajjiżi żviluppati, pero' huwa adegwat u huwa aktar avvanzat minn dak ta' pajjiżi li għadhom qed jiżviluppaw.

Iżda minħabba s- sitwazzjoni tal-pajjiż in ġenerali, anke s-servizzi soċjali, li minkejja l- limitazzjonijiet kbar tagħna xorta baqgħu jingħataw - bla dubju huma li jiddistingwuna minn pajjiżi oħra Ewropej - qegħdin jitnaqqru bil-mod il- mod.

Għandna kriżi imbagħad f'oqsma oħrajn ta' natura amministrativa, bħal per eżempju fis-servizz li jagħti ċ-ċivil.

M'hemmx dubju li dan il-qasam, paragunat ma' l-imgħoddi, anke meta konna kolonja, iddeterjora.

Fil- korporazzjonijiet u fl-awtoritajiet hemm ukoll xi problemi.

Waħda minnhom hi li għalkemm il-faċċata tkun tidher effiċjenti minn ġewwa ssib kollox immermer.

Ma nistax niġġeneralizza kompletament għax hawn postijiet fejn verament kultant isiru l-mirakli.

Wieħed minn dawn il-postijiet huwa l- parlament, li għalkemm l-amministrazzjoni tiegħu qiegħda f'idejn staff tant żgħir, l-output ta' xogħol huwa kbir u jkun tajjeb li kieku ħafna dipartimenti oħra jieħdu eżempju minn kif inhu mmexxi dan il-parlament.

Il-problemi fl-infrastruttura ma jonqsux.

Nafu li sfortunatament, is- sistema tat-toroq spiċċat.

Tgħoddhom fuq idejk il-ftit toroq li mil-lat infrastrutturali huma passabbli, għax mill-bqija s-sistema tat-toroq tista' tiddekriviha biss bħala waħda diżastruża.

F'dan il-kalejdoskopju ta' problemi li semmejt għamilt referenza għal kriżijiet li żgur li ż-żewġ partiti jaqblu li għandhom jiġu solvuti, bħalma għandha tiġi solvuta l- problema kbira ta' l-ambjent.

Huwa inutli li nippuntaw subgħajna lejn xulxin, jekk għandna problema enormi ta' skart u rridu nbiddlu s-sistema, din trid tiġi solvuta billi jsir effort nazzjonali.

Dan il-pajjiż tant għandu problemi ta' natura gravi li l-gvern irid jagħraf li t-triq ta' konfrontazzjoni mhijiex dik li tista' ssolvi l-problemi.

Dawn huma affarijiet li m'għandhomx x'jaqsmu mad-direzzjoni politika internazzjonali ta' jekk għandniex nissieħbu fl-Unjoni Ewropea jew jekk għandniex nadottaw il-kunċett ta' "Svizzera fil-Mediterran", imma dawn huma problemi identifikabbli li jolqtu lill-pajjiż, irrispettivament ta' min ikun fil-gvern.

Pajjiżna huwa wisq ċkejken biex noqogħdu niġġieldu bejnietna dwar ta' min hu t-tort u dwar liema partit għandu jieħu r- responsabbilita' u ta' liema problemi.

Pajjiżna għandu kriżijiet kbar li m'għandniex għalfejn nibżgħu nidentifikaw, għax jekk ma nidentifikawx il- marda ma nistgħu qatt naslu biex nikkurawha.

Hemm affarijiet oħra li forsi hemm differenza fil-mod ta' kif jarawhom iż-żewġ partiti.

Nieħdu, per eżempju, il-kunċett ta' difiża u l-kunċett ta' newtralita', fejn jista' jkun hemm differenza jew distinzjoni fil-mod ta' kif inħarsu lejn dawn l-affarijiet li huma ta' natura integrali.

Imma almenu ż-żewġ partiti jistgħu jidentifikaw l-affarijiet il-gravi biex jagħmlu a common front biex isolvuhom.

Dawn il-problemi jistgħu jiġu solvuti biss b'ħidma qawwija, b'xogħol u b'sagrifiċċju kbir.

Irridu nirrealizzaw li jekk m'aħniex preparati biex bħala pajjiż nagħmlu sagrifiċċju, il-futur mhux se jkun sabiħ daqs kemm kien l-imgħoddi.

Għaddejna minn perjodu fejn il- pajjiż kien verament qiegħed jistagħna.

Sfortunatament dan il-perjodu spiċċa, u għalkemm kulħadd jgħid li sejrin fid-direzzjoni t-tajba, fir- realta' naħseb li kulħadd iħoss li staġnajna u li biex noħorġu minn din il- kriżi hemm bżonn li l-pajjiż jingħaqad.

Ċertament li hemm affarijiet li għandna naqblu li ma naqblux dwarhom, we agree to disagree, imma hemm affarijiet oħra bħad-droga, il-living standards, id-deficit, l-investiment, l-istat taċ-ċivil, il- korporazzonijiet, l-awtoritajiet, l-infrastruttura u l-ambjent, li kemm jekk tkun fil-gvern jew fl-oppożizzjoni, trid tgħix b'dawn il-problemi, u għaldaqstant, ikun min ikun fil-gvern, irid jiffaċjahom għax huma problemi li jolqtu lil kulħadd.

Grazzi.

MR SPEAKER: Grazzi.

Aktar rimarki?

L-Onor.

Charles Buhagiar.

ONOR.

CHARLES BUHAGIAR: Mr Speaker, irrid immur lura għad-diskors li għamilt ftit tal-jiem ilu f'dan il-parlament fejn ressaqt każ ta' diskriminazzjoni politika li kienet qed issir fi ħdan il-ministeru għall- ambjent kontra xi wħud mill-ħaddiema li kienu jiffurmaw il-unit ta' kordinament.

Irrid infakkar li fid-diskors li għamilt dakinhar kont għedt li d-diskriminazzjoni li saret kienet kbira u lampanti għax l-istess direttur fi ħdan il-ministeru, is-Sur Spiteri Bailey, meta ġie mistoqsi mill-ħaddiema għaliex kienu ingħataw transfer, dan weġibhom ċar u tond li tahom it-transfer għaliex Laburisti.

Jekk qatt kien hemm bżonn ta' xi konferma li dan kien transfer politiku vendikattiv, din waslet permezz tad- diskors tas-Sur Spiteri Bailey stess.

Sussegwentement il-Ministru Zammit Dimech irrisponda billi kkwota minn affidavit li għamel is-Sur Spiteri Bailey fejn ċaħad id-diskors li ġie rrapportat li qal, cioe' li hu kien tahom transfer għal raġuni politika.

Jiena tkellimt mal-ħaddiema li tawni din l-informazzjoni u tlabthom jikkonfermawli permezz ta' ġurament id-diskors li allegaw li ntqal mis-Sur Spiteri Bailey.

Fil-fatt huma ħadu ġurament li d-diskors li għadni kif semmejt kien proprju kliem is-Sur Spiteri Bailey.

Dan li ġej huwa eżattament dak li jgħid l-affidavit ta' dawn it-tliet ħaddiema, jiġifieri ta' l-Ing.

Frederick Azzopardi, tas-Sur Vince Borg u tas-Sur Raymond Tabone:

"Aħna hawn taħt iffirmati niddikjaraw li l-kontenut ta' l-itttra mibgħuta mis-segretarja tat-taqsima tas-servizzi pubbliċi tal-GWU, is- Sinjura Josephine Attard Sultana lid-direttur ġenerali tad-diviżjoni tax-xogħlijiet pubbliċi nhar il-5 ta' Mejju, 2000, huwa kollu verita'."

Hawnhekk jidher ċar li għandna żewġ affidavits bil-ġurament li huma kontradittorji, u xi ħadd minn dawn in-nies, jew is-Sur Spiteri Bailey jew dawn it-tliet ħaddiema, qed jieħdu ġurament falz, għax qed jikkontradixxu lil xulxin.

Jiena għalhekk nixtieq inpoġġi fuq il-Mejda tal-Kamra dan l- affidavit magħmul minn dawn it-tliet ħaddiema, fejn għal darb'oħra qed jikkonfermaw id-diskors li huma rrapportaw li ntqal mis-Sur Spiteri Bailey.

Pero' waħda mill-affarijiet li għamilt fid-diskors tiegħi kienet li tlabt lill-ministru u lid-direttur ġenerali, għax kont konvint li ma kenux jafu b'dak li kien qed jiġri, biex jinvestigaw kif saru dawn it-transfers vendikattivi u jippruvaw jirrimedjaw dak li sar.

Fil-fatt wara li għamilt dan id-diskors, ħadt pjaċir ninnota li d-direttur ġenerali, il- Perit Vince Cassar, bniedem li għalih jien għandi rispett kbir, indaħal f'din il-kwestjoni, tkellem ma' dawn il-ħaddiema li saritilhom l- inġustizzja u daħal fil-mod ta' kif saru l-affarijiet.

Fil-fatt se nikkwota minn ittra li bagħat is-Sur Vince Cassar, direttur ġenerali tad- dipartiment tax-xogħlijiet pubbliċi lil Josephine Attard Sultana, segretarja tat-taqsima servizzi pubbliċi tal-GWU fejn id-direttur ġenerali ċaħad bl-aktar mod kategoriku li hu kien involut b'xi mod f'dawn it- transfers vendikattivi.

Fil-fatt il-Perit Cassar, b'referenza għal dak li għamel is-Sur Spiteri Bailey, qal hekk:

"Nippreċiża li meta inti kellimtni rigward it-trasferiment tas-Sur Frederick Azzopardi, inti infurmajtni li diġa' kellek il-clearance tal- ministeru sabiex it-transfer ikun jista' jsir."

Hawnhekk joħroġ biċ-ċar li t-transfer ġie dritt mill-ministeru u l-Perit Cassar bħala d-direttur ġenerali inqabeż.

L-ittra tkompli hekk:

"Bħalma diġa' nfurmajtek, il-proċedura tat-transfers li joriġinaw minn għandi bħalissa tirrikjedi li jiena nfittex it-transfer mill-ministeru qabel nesegwixxi transfer".

Jiġifieri l-Perit Cassar qed jgħid li normalment qabel ma jsir transfer fi ħdan id-dipartiment tax-xogħlijiet pubbliċi, hu personali jrid iġib il- clearance, ħaġa li f'dan il-każ ma saritx.

Fil-fatt ikompli jgħid hekk:

"Fil-każ tat-transfer tas-Sur Azzopardi, peress li inti nfurmajtni li inti kont diġa' ksibt dan il-clearance preżumibbilment sakemm jien kont imsiefer, jien infurmajtek li għalkemm ma kontx se noġġezzjona, pero' wrejt ix-xewqa li kont inkun aktar kuntent kieku s-Sur Azzopardi ntbagħat f'xi lok ieħor fejn jista' jagħti s-servizzi tiegħu ta' inġinier u fejn dawn is-servizzi setgħu jiġu utiliżati aħjar."

Hawnhekk il-Perit Cassar qed jgħid tliet affarijiet li huma importanti.

L- ewwelnett qed jgħid li hu ma kienx infurmat b'dan it-transfer u li s-Sur Spiteri Bailey abbużivament qabżu - bl-iskuża li s-Sur Cassar kien imsiefer - u għalhekk mar hu għand il-ministru biex iġib il-clearance tat-transfer.

Qed jgħid ukoll li għalkemm is-Sur Azzopardi ngħata transfer, dan ma ntbagħatx fil-post fejn l-aktar li jista' jagħti s-servizzi tiegħu u fil- fatt qed jgħid li kien jippreferi li kieku s-Sur Azzopardi ntbagħat f'xi post ieħor fejn jista' jipprattika s-sengħa ta' inġinier.

Fl-ittra bi tweġiba għas-Sur Spiteri Bailey, id-direttur ġenerali jkompli jgħid ukoll li: "Filwaqt li nikkonferma dak li kollu li ktibtlu, jiena ġbidt l-attenzjoni li kien informani wkoll li kien l- istess direttur tad-dipartiment tal-kostruzzjoni industrijali li kien talab għall-Ing.

Azzopardi.

Rigward it-transfer ta' l-impjegati l- oħra, is-Sur Spiteri Bailey qalli li għalkemm l-intenzjoni tiegħu ma kenitx li jċaqlaq lis-Sur Azzopardi biss, jista' jkun li jiena fhimtu ħażin."

Hawnhekk qed jgħid li fil-każ tat-tliet ħaddiema l-oħra li ġew trasferiti flimkien ma' l-Ing.

Azzopardi, is-Sur Spiteri Bailey lanqas biss indenja ruħu jinforma lid-direttur ġenerali dwar dan il-każ.

Hawnhekk joħroġ biċ- ċar il-fatt li dan il-kumplott ta' trasferimenti sar biss mis-Sur Spiteri Bailey, bi ftehim ma' xi ħadd fil-ministeru għall-ambjent, minn wara dahar id-direttur ġenerali, il-Perit Vince Cassar.

Anke jekk wieħed jara l- affidavit li għamel is-Sur Spiteri Bailey dwar dan il-każ, li tpoġġa fuq il- Mejda tal-Kamra mill-Ministru Zammit Dimech, ikun jista' jikkonferma dak kollu li ntqal mill-ħaddiema tal-co-ordinating unit fuq dak li għamel is- Sur Spiteri Bailey.

Fil-fatt fl-affidavit tiegħu, is-Sur Spiteri Bailey qal li hu għajjat u insulenta lill-ħaddiema.

Jien għalhekk ma nistax nifhem kif l-affidavit jgħid mod u hawnhekk il-ministru ġie jgħid xi ħaġa differenti.

Irrid ngħid ukoll li dan il-każ ma kienx l-ewwel wieħed li permezz tiegħu saret diskriminazzjoni ma' nies fi ħdan il-unit ta' kordinament, anzi kien hemm każi oħrajn ta' vendikazzjonijiet, fejn mhux talli ma ingħatax xogħol lil dawn in-nies imma talli ġew imfixkla fil-qadi ta' dmirijiethom.

Per eżempju, quddiemi għandi ittra li kienet inbagħtet mill-GWU lis-Sur Victor Sant li huwa d-direttur tal-corporate services fi ħdan il-ministeru għall- ambjent fuq l-istess kwestjoni ta' l-Ing.

Frederick Azzopardi, fejn kienet qed isir diskriminazzjoni ma' dan l-impjegat minħabba l-fatt li ċerti servizzi li bħala inġinier fid-dipartiment tal-gvern suppost li kellu jingħata, ma kenux qegħdin jingħataw.

Hawnhekk is-Sur Victor Sant beda kull darba jipprova jsib xi skuża għaliex l-Ing.

Frederick Azzopardi m'hux qed jingħata dawn is-servizzi.

L-impjegati tal-unit ta' kordinament huma nies li anke l-amministrazzjoni Nazzjonalista għarfet il-bżulija tagħhom u l-mod serju ta' kif iwettqu x- xogħol.

Il-gvern Nazzjonalista tant fehem il-bżonn ta' dawn il-ħaddiema li kienu anke saru żewġ rakkmandazzjonijiet, waħda mill-ministeru tal- ġustizzja u kunsilli lokali u l-oħra mill-kumpannija Melita Cable, fejn fiż- żewġ każi l-Ing.

Azzopardi ġie innominat għall-public service merit award, u dan għaliex jaħdem b'tant serjeta' u professjonalita'.

Jien se npoġġi dawn iż-żewġ ittri fuq il-Mejda tal-Kamra.

Min jaqra dawn l-ittri se jinduna li dan il-unit kien verament jaħdem b'mod professjonali.

Huwa għalhekk li ħadd ma jista' jifhem għaliex kellha ssir din id- diskriminazzjoni politika ma' dawn in-nies, li dejjem għamlu xogħolhom anke taħt dan l-istess gvern.

Dan m'huwiex l-uniku każ ta' diskriminazzjoni politika li qed issir bħalissa u donnu li iktar ma jgħaddi ż-żmien din id- diskriminazzjoni iktar qiegħda tirranka fost il-ħaddiema fi ħdan id- dipartiment tax-xogħlijiet pubbliċi.

Każ simili hija d-diskriminazzjoni li qiegħda ssir bħalissa kontra s-Sur Nicholas Aquilina, ħaddiem fi ħdan id-dipartiment tad-drenaġġ.

Dan il- ħaddiem mill-aħħar elezzjoni sal-lum, minkejja li huwa senior technical officer u minkejja li huwa draughtsman, intbagħat f'post fejn xogħol mhu qed jingħata kważi xejn.

Mhux talli mhux qed jingħata xogħol, talli dan l- aħħar sar jaf li qed jiġi investigat fuq xi ħaġa li lanqas biss ġie infurmat dwarha.

Tant ma ġiex infurmat dwarha li meta sar jaf biha through a third party u informa lill-GWU, l-investigaturi lanqas riedu jinformaw lill-union għaliex kienu qed jagħmlu dan.

Dan ikompli joħroġ fil-beraħ il- mod ta' kif qed jaġixxu d-dipartimenti jew xi uffiċċjali għolja tal-gvern ma' l-istess impjegati ħafna drabi minħabba raġunijiet politiċi.

Grazzi.

MR SPEAKER: Hawn il-permess biex jitqiegħdu fuq il-Mejda tal-Kamra d- dokumenti li rrifera għalihom l-Onor.

Buhagiar?

(Onor. Membri: Iva)

Il-permess ingħata.

MR SPEAKER: Grazzi.

Sar il-ħin.

Il-Kamra hija aġġornata għal għada t-Tlieta, 30 ta' Mejju, fid-9.00 a.m. bl-agenda kif komunikata mill-ministru.

Fid-9.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

ĊENTRI TAS-SAĦĦA

L-ONOR.

NOEL FARRUGIA staqsa lill-Ministru tas-Saħħa: Peress li ż-żieda tal-poplu tar-Rabat u l-Imtarfa sabiex jisserva fiċ-ċentru tas- saħħa tal-Mosta se tiżvantaġġa lill-komunitajiet tal-Mosta, il-Mellieħa, San Pawl il-Baħar, l-Imġarr, il-Manikata, in-Naxxar, Għargħur u bliet u rħula li jużaw dan iċ-ċentru tas-saħħa għaliex se jiżdied il-queue u l- pressjoni tax-xogħol fuq l-istaff taċ-ċentru tas-saħħa tal-Mosta, jista' l- Ministru jara li jiftaħ mill-ġdid iċ-ċentru tas-saħħa tar-Rabat fuq bażi ta' 24 siegħa kuljum?

Jekk fl-affermattiv, meta?

ONOR.

LOUIS DEGUARA: Preżentament mhux possibbli illi ċ-ċentru tas-saħħa tar-Rabat jiftaħ fuq bażi ta` 24 siegħa kuljum bin-numru ta` tobba li fil- preżent jaħdmu fiċ-ċentri tas-saħħa.

EU - DIRECT AID

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jirrispondi mistoqsija parlamentari nru.

15880 li oriġinarjament saret lill-ministru għall-affarijiet barranin u li issa ġiet riferuta lilu u cioe': B'riferenza għall-propaganda li għamel il- gvern flimkien mal-ministeru tiegħu u ta' l-agrikoltura dwar is-sussidju tad-direct aid li l-Unjoni Ewropea tiggarantixxi fis-settur agrikolu tal- pajjiżi membri u pajjiżi ġodda, jista' l-Ministru jinfurmani kemm qed jikkalkula l-Gvern Malti li se jkun is-sussidju tad-direct aid f'ċifra ta' flus li kull produttur tal-ħalib frisk lokali se jieħu qabel u wara li Malta ssir membru ta' l-Unjoni Ewropea?

ONOR.

NINU ZAMMIT: Nirriferi lill-Onor.

Interpellant għar-regolament tal- kunsill (EC) No. 1255/1999.

F'dan ir-regolament hemm elenkati l-mod kif titħallas l-għajnuna finanzjarja fil-preżent lir-raħħala tal-pajjiżi msieħba fl-Unjoni Ewropea.

SAN ĠILJAN - TRIQ PATRICK BAYDON

L-ONOR.

JOSEPH M. SAMMUT staqsa lill-Ministru għall-Ambjent: B'riferenza għall-mistoqsija parlamentari nru.

14796, jista' l-Ministru jinforma lil din il-Kamra għalfejn, minkejja li qalilna li t-tiswijiet meħtieġa saru, is-sidien tan-raba' adjaċenti għal Triq Baydon, San Ġiljan reġgħu lmentaw li d-drenaġġ qed jiskula għal fuq ir-raba' tagħhom?

ONOR.

FRANCIS ZAMMIT DIMECH: Ninsab infurmat li wara li fl-24 ta' Frar saret manutenzjoni fuq il-main tad-drenaġġ fi Triq Patrick Baydon u ġew imsewwija wkoll xi manholes li kienu nkisru minn xi trakkijiet kbar waqt xogħol ta' kostruzzjoni fil-housing estate, irriżulta li l-ksur ma kienx minn hemm biss imma minn sorsi oħra wkoll.

Għaldaqstant biex jiġi ndikat il- post eżatt fejn hemm il-ħsara se jittieħdu passi biex il-medda tad-drenaġġ tiġi spezzjonata bis-CCTV.

Kif tkun identifikata din il-ħsara, din tiġi msewwija immedjatament.

ENGLISH LANGUAGE - PHONETICS AND PHONOLOGY

L-ONOR.

JOSEPH M. SAMMUT staqsa lill-Ministru ta' l-Edukazzjoni: Jista' l-Ministru jgħid x'inhi s-sitwazzjoni fil-każ Phonetics and Phonology, Growth of the English Language and Syntax, peress li jirriżulta li hemm stat ta' dissodisfazzjon?

Jista' l-Ministru jgħid x'inhi r-raġuni għalfejn s'issa ma jidhirx li sar xi sforz sabiex il-complaints ta' l-istudenti jiġu analizzati?

X'inhuma l- kriterji, jekk fl-affermattiv, sabiex dawn il-complaints jiġu riżolti?

ONOR.

LOUIS GALEA: Informat li la fil-minsiteru u lanqas fid-dipartiment konċernat ma wasal ebda lment fl-iskejjel post sekondarji li jaqgħu taħt ir- responsabbilta` tad-dipartiment ta' l-istudji ogħla u edukazzjoni għall- adulti dwar il-Phonetics and Phonolgy, Growth of English Language and Syntax.

IMPJIEGI - SAJJIEDA

L-ONOR.

NOEL FARRUGIA staqsa lill-Viċi Prim Ministru u Ministru għall-Politika Soċjali: Jista' l-Ministru jirrispondi mistoqsija parlamentari nru.

15902 li oriġinarjament saret lill-ministru tas-saħħa u li issa ġiet riferuta lilu u cioe': B'riferenza għad-direttiva 92/29 ta' l- Unjoni Ewropea li tesiġi li s-sajjieda tal-pajjiżi membri jżommu madwar 620 item ta' mediċina eċċ fuq il-qoxra li tkun twila aktar minn erba' metri, jista' l-Viċi Prim Ministru jinformani jekk dawn is-620 item li l- Unjoni timponi fuq is-sajjieda Maltin u Għawdxin humiex se jiġu mposti wara li nsiru membri ta' l-Unjoni?

Jista' jgħid x'inhuma l-multi ta' l-Unjoni kemm-il darba s-sajjieda jinstabu li mhux jonoraw din id-direttiva?

Jista' jgħid kemm se jiswew dawn is-620 item li l-Unjoni Ewropea tobbliga li s-sajjieda lokali li jżommu fuq l-opri tas-sajd tagħhom?

ONOR.

LAWRENCE GONZI: Id-direttiva 92/29/EEC hija ntiża biex ittejjeb it- trattament mediku ta' ħaddiema fuq biċċiet tal-baħar.

Din id-direttiva ma titkellimx fuq id-daqs ta' l-opra tal-baħar, iżda tikkategorizza l-opri tal- baħar skond id-distanza tal-vjaġġ barra mill-port.

L-Onor.

Interpellant huwa misinformat ukoll dwar in-numru ta' items tal-mediċini li jridu jinġarru fuq il-vapur biex jintużaw mis-sajjieda f'każ ta' xi mard jew emerġenza medika fuq il-vapur biex jintużaw mis-sajjieda f'każ ta' xi mard jew emerġenza medika fuq il-baħar u dan għaliex: (1) fil-kategorija ta' sea- going vessels jew sea-fishing vessels mingħajr limitazzjoni tat-tul tal- vjaġġ, hemm biss 46 item ta' mediċina li jridu jiġu miżmuma fuq il-vapuri; (2) fil-kategorija ta' sea-going vessels jew sea-fishing vessels li joħorġu sa distanza ta' 150 mil nawtiku 'l-barra mill-port, hemm biss 39 item ta' mediċina; filwaqt li (3) fil-kategorija ta' biċċiet tal-baħar li jibqgħu ġol-port jew viċin tal-kosta hemm biss 8 items ta' mediċina.

Rigward it-tieni parti tal-mistoqsija ninsab infurmat li l-Unjoni Ewropea ma timmultax sajjieda ta' pajjiż membru.

AGRIKOLTURA - PROMOZZJONIJIET

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jinvestiga għaliex il-persuna - isimha qed jintbagħat separatament - tħalliet barra mill-promozzjonijiet li ngħataw riċentement fid-dipartiment ta' l-agrikoltura?

Billi jirriżulta dan in-nuqqas, jista' l-Ministru jara li ssir ġustizzja?

Jekk fl-affermattiv, meta?

ONOR.

NINU ZAMMIT: Saru intervisti minn bord ta' għażla maħtur apposta biex jagħżel fost l-applikanti għal post ta' ġardinar.

Jirriżultali li l- persuna msemmija ġiet fit-33 post skond ir-riżultati pubblikati mill- kummissjoni għas-servizz pubbliku.

Sa issa nħatru l-ewwel 25 skond il- vakanzi li hemm.

Infakkar lill-Onor.

Interpellant li r-riżultat ta' dawn l-interviews jibqa' validu għal sena mid-data tal-pubblikazzjoni tiegħu.

SAĦĦA - HEALTH PROMOTION DEPARTMENT

L-ONOR.

MARIO GALEA staqsa lill-Ministru tas-Saħħa: Jista' l- Ministru jgħid jekk il-health promotion department għadux jagħmel parti mid- diviżjoni tas-saħħa?

Jekk le, minn meta u għal-liema raġuni?

Nurse li għandu l-BSc Nursing Hons. u li jaħdem bħala health promotion officer mal-health promotion unit, għaliex mhux qed jitħalla jagħmel overtime bħala aneasthetic nurse fl-operating theatre ta' l-iSptar San Luqa, meta hemm daqshekk nuqqas ta' nurses speċjalment anaesthetic nurses?

Il-Ministru jaħseb li jekk is-sitwazzjoni preżenti hi kif indikajt fit- tielet parti tal-mistoqsija din is-sitwazzjoni għandha tinbidel għax ma jistax ikun li dan il-pajjiż ma jagħmilx l-akbar użu possibbli mir-riżorsi li għandu?

ONOR.

LOUIS DEGUARA: Id-dipartiment għal-promozzjoni tas-saħħa għadu jagħmel parti mid-divizjoni tas-saħħa.

In-nurse li qed jirriferi għalih l-Onor.

Interpellant kien jaħdem bħala nurse fl-operating theatre sal-15 ta` Mejju, 2000 meta ġie trasferit għall- health promotion departiment bħala trainee health promotion officer.

In-nursing manager ta` l-Isptar San Luqa ftiehem miegħu li meta jkollu bżonn ta`xi nurse speċjalizzat fl-operating theatre isejjaħlu biex jidħol overtime fit-theatres.

Hekk ġara sat-13 ta` Mejju, 2000.

Meta ġie biex jitħallas għall-overtime li ħadem, inqalgħet problema teknika min-naħa tas-salarji tad-dipartiment tas-saħħa.

L-individwu ġie nfurmat b`din il-problema u li dan jista` jaħdem bħala part time wara li jkollu permess mid-direttur tiegħu.

ENEMALTA - IMPJEGATI

L-ONOR.

MARIO GALEA staqsa lill-Ministru għas-Servizzi Ekonomiċi: Jista' l-Ministru jgħid min huma dawk l-impjegati tal-Korporazzjoni Enemalta li qegħdin fi grad ta' executive officer u senior supervisor?

Jista' l-Ministru jgħid kull individwu meta dan/din laħaq jew laħqet u x'mezz intuża mill-korporazzjoni għall-upgrading/promozzjoni tagħhom?

Jista' l-Ministru ġentilment jinnota li jekk iħoss li hu aktar prudenti, jista' jgħaddieli l-informazzjoni mitluba b'mod kunfidenzjali?

ONOR.

JOSEF BONNICI: Ma narax raġuni għaliex għandi nippubblika l- ismijiet ta` dawk l-impjegati tal-Korporazzjoni Enemalta li fil-preżent għandhom il-grad ta` executive officer jew senior supervisor.

Hemm 66 ħaddiem fil-grad ta` executive officer u tnejn fi grad ta` senior supervisor.

L-executive officers bdew jaħdmu f`dan il-grad kif ġej: 47 b`effett mill-1 ta` Frar, 1994 3 b`effett mis-16 ta` Novembru, 1994 14 b`effett mit-2 ta` Jannar, 1996 2 b`effett mill-1 ta` Ottubru, 1996.

Il-ħatra ta` 50 minn dawn l-executive officers saret wara sejħa għall- applikazzjoni li kienet saret skond ċirkulari nru.

63 ta` l-1993.

Il-ħatra tas-16 l-oħra saret b`riżultat tar-riklassifikazzjoni tal-grad ta` data entry operator.

Iż-żewġ senior supervisors bdew jaħdmu f`dan il-grad b`seħħ mid-29 ta` Settembru, 1994.

Il-ħatra ta` dawn is-senior supervisors saret wara tmien snin servizz fil-grad ta` supervisor -fuel skond l-eżerċizzju ta` riforma tas-servizz pubbliku li kien ġie adottat ukoll mill-Korporazzjoni Enemalta.

PULIZIJA - INĊIDENTI FATALI

L-ONOR.

MARIO GALEA staqsa lill-Ministru ta' l-Intern: Jista' l- Ministru ġentilment jagħti lista ta' persuni li tilfu ħajjithom f'inċident fatali mill-1 ta' Jannar, 1999 sat-18 ta' Mejju, 2000?

ONOR.

TONIO BORG: Ninsab infurmat li bejn l-1 ta` Jannar, 1999 u t-18 ta` Mejju, 2000 il-pulizija kellha 46 rapport ta` inċidenti fatali li 19 minnhom kienu kawża ta` inċidenti tat-traffiku.

Ma nħossx li hu prudenti li jiġu magħmula pubbliċi l-ismijiet tal-persuni nvoluti.

SIGURTA' SOĊJALI - CARE WORKERS

L-ONOR.

MARIO GALEA staqsa lill-Viċi Prim Ministru u Ministru għall-Politika Soċjali: Jista' l-Ministru ġentilment jgħid jekk sarx xi short listing tal-kandidati li applikaw għal post ta' care workers madwar erba' xhur ilu?

Fiex wasal il-proċess ta' l-għażla?

Hemm ħsieb li eventwalment jiġu mpjegati dawn il-care workers?

ONOR.

LAWRENCE GONZI: Ninforma lill-Onor.

Interpellant li l-proċess ta' l-għażla tal-kandidati li applikaw għall-post ta' care workers għadu għaddej.

M'hemmx dubju li l-care workers jiġu mpjegati meta l-proċess ikun tlesta.

ENEMALTA - IMPRESSED DRIVER

L-ONOR.

MARIO GALEA staqsa lill-Ministru għas-Servizzi Ekonomiċi: Jista' l-Ministru jgħid x'inhi r-raġuni li fl-Enemalta hemm impressed driver bit-truck li jaħdem kuljum - sajf u xitwa - mis-7.30 a.m. sa l-4.00 p.m. bla ma għandu nofs ta' nhari tas-sajf?

Billi dan l-individwu ilu madwar ħames snin jaħdem hekk u billi sa ftit żmien ilu kien hemm impressed driver ieħor li kien jaħdem dejjem mis-6.30 a.m. sas-2.30 p.m., filwaqt li dan l-individwu kien jaħdem mis-7.30 a.m. sa l-4.00 p.m., jista' l-Ministru ġentilment jara li ma tibqax issir din l- inġustizzja ma' dan il-ħaddiem?

ONOR.

JOSEF BONNICI: Jien infurmat li mhux qed issir xi nġustizzja max- xufier impressed li għalih qed issir riferenza.

Il-ħinijiet tax-xogħol tiegħu, kemm matul ix-xitwa kif ukoll matul is-sajf, huma bejn is-7.30 a.m. ta` filghodu u n-12.30 p.m. Dan jammonta għal ġimgħa ta` 40 siegħa.

Fil-post fejn jaħdem dan ix-xufier ma hemmx nofs ta` nhari matul is-sajf.

Barra minn hekk, tajjeb jingħad li biex ħaddiem ikun jista` jaħdem nofs ta` nhari matul is-sajf irid ikun ħadem siegħat aktar matul ix-xitwa, ħaġa li dan ix-xufier ma jagħmilx.

Dwar ix-xufier impressed l-ieħor li kien jaħdem bejn is-6.30 a.m. u s- 2.30 p.m. jien infurmat li s-servizzi tiegħu ma baqgħux aktar meħtieġa wara li l-imħażen tal-korporazzjoni ġew trasferiti qrib il-power station tal-Marsa.

Għaldaqstant ix-xufier impressed li għalih qed jirriferi l- Onor. Interpellant ma jistax imur jaħdem f`post fejn m'hemmx xogħol għalih.

SKEJJEL - KAŻI TA' TUBERKOLOŻI

L-ONOR.

EVARIST BARTOLO staqsa lill-Ministru tas-Saħħa: Jista' l-Ministru jgħid, mill-bidu tas-sena skolastika/akkademika sal-lum, kemm kien hemm każi notifikati ta' tuberkolożi fil-livell, primarju, sekondarju, post-sekondarju u terzjarju?

X'passi ttieħdu f'kull każ?

ONOR.

LOUIS DEGUARA: Ninsab infurmat illi mill-bidu tas-sena skolastika/akkademika sal-lum kien hemm każ wieħed ikkonfermat ta` tuberkulożi u li qiegħed fil-livell ta` edukazzjoni terzjarja.

Il-passi li jittieħdu jinkludu contact tracing u trattament bil-mediċini fejn meħtieġ.

KON-KATTIDRAL TA' SAN ĠWANN

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid hemmx pjani maħsuba għar-restawr ta' l-arazzi tal- Kon-Kattidral ta' San Ġwann?

Fiex jikkonsistu dawn il-pjani?

ONOR.

LOUIS GALEA: Informat illi fl-1993 id-dipartiment tal-mużewijiet kien ikkummissjona rapport dettaljat fuq il-kundizzjoni ta' l-arazzi fil- mużew ta' San Ġwann, flimkien ma' rapport fuq proposti għal laboratorju tar-restawr għall-istess arazzi.

Il-kummissjoni teknika li studjat il- proposti waslet għall-konklużjoni li l-aħjar soluzzjoni long term għall- konservazzjoni ta' l-arazzi kienet li l-proposta għal-laboratorju jiġi integrat mal-pjanijiet għaċ-ċentru tar-restawr ġo Bighi.

Minn dak iż- żmien, fl-1997 ġew restawrati tnejn mill-arazzi ta' San Ġwann, liema restawr sar fil-laboratorju De Witt, ġo Mechelen, Belgium, permezz ta' fondi mid-dipartiment tal-mużewijiet u l-Muniċipalita` ta' Antwerp, u li wara kienu esibiti ġo wirja internazzjonali dwar l-artist barokk Rubens, ġo Antwerp.

Issa li twaqqaf iċ-ċentru tar-restawr f'Bighi, fejn qegħdin jiġu mħarrġa restawraturi fil-qasam ta' tessuti, huwa maħsub li jkun hawn nies speċjalizzati u apparat, biex jitħejjew pjanijiet għar-restawr ta' l- arazzi.

MELLIEĦA - QAMMIEĦ - DRENAĠĠ

L-ONOR.

EVARIST BARTOLO staqsa lill-Ministru għall-Ambjent: Jista' l-Ministru jgħid x'passi ttieħdu minn Settembru, 1999 sal-lum biex id-drenaġġ ma jibqax ħiereġ u jfur fil-Qammieħ, limiti tal-Mellieħa?

Kemm-il darba waslu lmenti mill-kunsill lokali tal-Mellieħa u mis-sindku lid-dipartiment tad-drenaġġ dwar il-fawran tad-drenaġġ fil-Qammieħ?

ONOR.

FRANCIS ZAMMIT DIMECH: Ninsab infurmat li x-xogħol in konnessjoni ma' dan l-inkonvenjent issa tlesta u għaldaqstant dak l-inkonvenjent ma jeżistix iżjed.

SKEJJEL - LIĊEO PAOLINO VASSALLO

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid x'se jsir biex l-istudenti ta' l-ewwel sena tal- Liċeo Paolino Vassallo jġibu lura l-ħafna telf ta' lectures li kellhom fl- accounts minħabba nuqqas ta' għalliema?

ONOR.

LOUIS GALEA: Informat li dawn l-istudenti ser jingħataw għajnuna speċjali fis-sena skolastika li ġejja biex jiġi assigurat li jirkupraw xi telf ta' lezzjonijiet li setgħu sofrew.

PULIZIJA - ĊITTADINANZA

L-ONOR.

EVARIST BARTOLO staqsa lill-Ministru ta' l-Intern: Jista' l-Ministru jgħid meta se jiġu pproċessati l-applikazzjonijiet tal- persuni - dettalji tagħhom qed jintbagħtu separatament - li applikaw għal ċittadinanza doppja?

ONOR.

TONIO BORG: Ninsab infurmat li d-dipartiment taċ-ċittadinanza qed jagħmel l-almu tiegħu sabiex l-ipproċessar tal-volum kbir ta` applikazzjonijiet għaċ-ċittadinanza Maltija, kif ukoll ta` talbiet dwar ċittadinanza doppja, jitħaffef.

Kif diġa` spjegajt fit-tweġiba li tajt għall-mistoqsija parlamentari nru.

15980, id-dipartiment diġa` lesta madwar 500 każ, iżda hemm mill-anqas 700 każ ieħor li għadhom qed jiġu proċessati.

Għalkemm mhux possibli li wieħed jagħti data speċifika meta ser jiġu pproċessati każi partikolari, ser nara jistax jitħaffef il-proċess tal-każi kif indikati mill-Onor.

Membru.

UNIVERSITA' - KOPERATTIVA

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid meta kien iffirmat il-ftehim bejn il-koperattiva u l-Universita' li jippermetti li l-koperattiva tidħol f'arranġament ma' terzi persuni dwar l-amministrazzjoni tan-negozji tagħha?

Min iffirma l- ftehim u għan-nom ta' min?

Għal kemm tul ta' żmien sar?

It-tip ta' negozju li tista' topera l-koperattiva hu speċifikat fil-ftehim?

ONOR.

LOUIS GALEA: Peress li t-tagħrif mitlub irid jiġi verifikat, tweġiba tingħata f'xi seduta oħra.

SAĦĦA - HEARING AID

L-ONOR.

SILVIO PARNIS staqsa lill-Ministru tas-Saħħa: Jista' l- Ministru jara li s-sinjura - dettalji tagħha qed jintabgħtu separatament - tiġi nfurmata personalment dwar fejn waslet l-applikazzjoni tagħha għal hearing aid?

ONOR.

LOUIS DEGUARA: It-talba ta' l-Onor.

Membru ġiet innotata.

BENEFIĊĊJI SOĊJALI

L-ONOR.

SILVIO PARNIS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jara li joħroġ ir- relief ta' missier - dettalji dwaru qed jintbagħtu separatament - li għadu kif tilef ix-xogħol u għandu żewġt itfal?

ONOR.

LAWRENCE GONZI: Ninforma lill-Onor.

Interpellant li l-persuna konċernata ġiet infurmata biċ-ċirkostanzi kollha tagħha dwar il-każ mid- dipartiment tas-sigurta' soċjali.

AGRICULTURAL RELEASES (RELETTING) ACT

L-ONOR.

SILVIO PARNIS staqsa lill-Ministru għall-Agrikoltura u Sajd: Jista' l-Ministru jgħid fiex wasal ix-xogħol dwar mistoqsija parlamentari nru.

2503 peress li issa għadda żmien biżżejjed biex isir?

ONOR.

NINU ZAMMIT: Ninsab infurmat illi ma jdumx ma jitħabbar ir- riżultat tad-diskussjonijiet fuq is-suġġett.

Dawn saru bejn il-ministeru tiegħi, l-uffiċċju konġunt u d-dipartiment ta' l-artijiet

CAPITAL GAINS - ARRETRATI

L-ONOR.

SILVIO PARNIS staqsa lill-Ministru tal-Finanzi: Jista' l-Ministru jara li jingħataw lura l-capital gains ta' anzjan - partikolaritajiet tiegħu qed jintbagħtu separatament - li kien ħallas aktar mill-ammont dovut?

ONOR.

JOHN DALLI: Ngħarraf lill-Onor.

Interpellant li s-sena l-oħra daħħlet is-sistema tas-self assessement fejn il-gvern intrabat li jħallas l- imgħaxijiet jekk ir-refund ma jsirx fiż-żmien determinat mil-liġi.

Dan hu pass kbir 'il quddiem għax mhux se jiggrava aktar il-problema tal-ħlas tar- refunds lit-taxpayers.

Sfortunatament minħabba l-ammont kbir ta` refunds li akkumulaw matul is-snin passati mhux possibli li dawn jitħallsu kollha f`daqqa iżda qed isir sforz biex dawn jitħallsu fl-inqas żmien possibbli.

Id-dipartiment jimxi fuq diversi kriterji fil-ħlas ta` dawn ir-refunds u l- każ imsemmi fl-interpellanza jkun ikkunsidrat fil-kuntest ta` dawn il- kriterji.

BIRŻEBBUĠA - FUKLAR STREET - DAWL

L-ONOR.

SILVIO PARNIS staqsa lill-Ministru għas-Servizzi Ekonomiċi: Jista' l-Ministru jara li titwaħħal bozza f'Fuklar Street, Birżebbuġa, preċiżament fuq ir-residenza 66, Josan?

ONOR.

JOSEF BONNICI: Ninforma lill-Onor.

Interpellant li f`Birżebbuġa ma tezistix Triq il-Fuklar.

Jista` jkun li ried jagħmel riferenza għal Triq il-Folklor.

Jekk dan huwa l-każ, ninfurmah li t-talba qed tiġi kkunsidrata flimkien ma` talbiet oħra.

DEPORTAMENT TA' PERSUNA

L-ONOR.

JOSE' HERRERA staqsa lill-Ministru ta' l-Intern: Jista' l-Ministru jispjega r-raġuni għaliex il-persuna - isimha qed jintbagħat separtament -li hija miżżewġa Malti, ġiet deportata minn Malta u mhux qed tingħata visa meta din għandha tifla hawn Malta li hija wkoll miżżewġa?

ONOR.

TONIO BORG: Ninsab infurmat illi bħalma jaf sewwa l-Onor.

Interpellant, il-persuna li qiegħed jirriferi għaliha, kienet għamlet kuntratt ta` separazzjoni fl-10 ta` Novembru, 1998 minn ma` żewġha u kien għalhekk li tilfet il-freedom of movement / exempt persons status.

Hija kienet ingħatat extension of stay sabiex tagħmel l-arranġamenti meħtieġa sabiex tħalli Malta.

Fil-fatt hija kienet telqet minn Malta fil-31 ta` Jannar, 1999.

Immedjatament wara, cioe` fit-2 ta` Frar, 1999 hija kienet għamlet talba għal visa għal perijodu indefinit, liema talba ma ġietx milqugħa.

Minn dak iż-żmien ma jidhirx li din il-persuna reġgħet għamlet xi talba oħra għal visa.

Pero` jien infurmat ukoll li riċentement l-Onor.

Interpellant kien kiteb lill-pulizija, fuq inkarigu ta` din il-persuna, liema korrispondenza għadha qed tkun proċessata.

ON LINE BETTING

L-ONOR.

LEO BRINCAT staqsa lill-Ministru tal-Finanzi: Jista' l- Ministru jirrispondi mistoqsija parlamentari nru.

ONOR.

JOHN DALLI: Ngħarraf lill-Onor.

Interpellant li kumpaniji barranin li jkunu interessati li joperaw betting office minn Malta skond ir- regolamenti publikati f'Avviż Legali 34 tad-29 ta` Frar, 2000 jiġu mitluba jibagħtu lill-Malta Financial Services Centre u lill-gaming board proposta li tkun tinkludi (a) company profile, (b) audited accounts tal-kumpanija, u (c) projections għall-ewwel tlett snin minn mindu l-kumpanija tibda topera l-betting office minn Malta.

Dawn il-projections iridu jkopru, fost oħrajn, salarji, spejjeż ta` l-uffiċċju, telekomunikazzjoni, spejjeż bankarji, marketing, turnover, gaming tax u taxxa tal-kumpanija.

Abbażi tal-proposta u d-due diligence li l-MFSC jagħmel isir rapport minn dan ta` l-aħħar lill-gaming board fejn jirrikmanda għandux jitkompla l- proċess għal ħruġ tal-permess konċernat jew le.

F`każ li r-rapport lill-gaming board ikun pożittiv, il-kumpanija barranija tiġi mitluba sabiex tirreġistra kumpanija lokalment u tgħaddi dawn id-dokumenti lill-gaming board:

a) ċertifikat tar-reġistrazzjoni tal-kumpanija lokali u kopja tal- memorandum and articles of assocation ta` l-istess kumpanija; b) il-ftehim tal-kirja u pjanta tal-post minn fejn l-kumpanija ser topera l- betting office; c) sottomissjoni bil-miktub ta` l-electronic betting office control system kif ukoll ċertifikat ta` approvazzjoni ta` l-istess sistema mill-awditur lokali tal-kumpanija; d) kopja tal-betting rules; u e) applikazzjoni rigward kull persuna li se topera fit-tħaddim tal-betting office, sabiex safejn ikun possibbli, jiġi żgurat li persuni denji biss joperaw fit-tħaddim tal-betting office.

Wara li l-gaming board ikun sodisfatt dwar il-formazzjoni tal-kumpanija lokali u l-post minn fejn l-betting office ser jiġi operat, issir rakkmandazzjoni lid-direttur tal-lottu pubbliku għall-ħruġ tal-permess, filwaqt li wara li l-bord ikun sodisfatt bis-sistema ta` kontroll, l- betting rules u l-persuni li se joperaw l-betting office jagħti l- approvazzjoni tiegħu biex il-betting office jibda jopera.

Sal-lum dan il-proċess ta riżultati pożittivi.

Fil-fatt fi żmien qasir minn mindu ġew pubblikati r-regolamenti, diġa' nħarġu ħames permessi lill- kumpaniji differenti.

Tlieta minn dawn ingħatatilhom ukoll l-approvazzjoni biex jibdew joperaw u waħda minn dawn bdiet topera fit-tieni ġimgħa ta` April.

Għalkemm sar diversi indagar minn kumpaniji barranin, sa issa rċevejna 15- il proposta bil-miktub biex jiġi operat betting office minn Malta.

Ħamsa minn dawn ġew approvati filwaqt li l-għaxra l-oħra għadhom fi stadji differenti ta` pproċessar.

Sa issa l-ebda kumpanija ma waħlet fid-due diligence.

SKEJJEL - FACILITATOR

L-ONOR.

MICHAEL ASCIAK staqsa lill-Ministru ta' l-Edukazzjoni: Jista' l-Ministru jindaga meta t-tifel - dettalji dwaru qed jintbagħtu separatament - li għandu bżonn ta' facilitator sejjer jingħata dan is- servizz?

ONOR.

LOUIS GALEA: Informat li dan it-tifel kellu servizz ta' facilitator li waqaf meta din irriżenjat.

Kif id-diviżjoni jkollha r-riżultat ta' l-interviews ser jittieħdu l- passi meħtieġa biex dan it-tifel jingħata lura s-servizz meħtieġ.

MALTA/SQALLIJA - PIPELINE TAL-GASS

L-ONOR.

JASON AZZOPARDI staqsa lill-Ministru għas-Servizzi Ekonomiċi: Jista' l-Ministru, jekk jogħġbu, jispjega fiex waslet il- proposta jew idea, dejjem jekk hi kummerċjalment viabbli, li jitqiegħed pipeline tal-gass bejn Malta u Sqallija sabiex il-power stations tagħhom jużaw il-gass flok iż-żejt?

ONOR.

JOSEF BONNICI: Il-proposta li jitqiegħed pipeline tal-gass bejn Malta u Sqallija qed tiġi studjata.

ĊITTADINANZA

L-ONOR.

JASON AZZOPARDI staqsa lill-Ministru ta' l-Intern: Jista' l-Ministru, jekk jogħġbu, jispjega kemm huwa legalment korrett l- istat ta' fatt ta' persuna ta' nazzjonalita' Eġizzjana miżżewweġ Maltija, li ħames snin ilu ġie rtirat il-passaport Malti tiegħu, u anke dak l- Eġizzjan bil-konsegwenza li ilu ħames snin mingħajr passaport u allura ma jista' jsiefer imkien?

ONOR.

TONIO BORG: Biex inkun f`pożizzjoni li nagħti tweġiba, nitlob lill- Onor. Interpellant jagħtini aktar informazzjoni, anke b`mod kunfidenzjali, dwar il-persuna li dwarha qed jagħmel il-mistoqsija.

DJAR - TARXIEN

L-ONOR.

JASON AZZOPARDI staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru, jekk jogħġbu, jikkonferma li l-fond proprjeta' tal-gvern, fi block J, door 1, Old Neolitic Temple Street, Raħal Ġdid, huwa vojt u vakanti u ilu hekk għal dawn l-aħħar snin?

Stante dan il-fatt, jista' l-Ministru jara li l-persuna anzjana u marida ħafna li qed tbati ħafna fejn toqgħod fil-preżent għax trid titla' kuljum Old Bakery Street kollha u minħabba dawn it-tlajja lanqas baqgħet tqarben il-morda bħal qabel, ikun allokat lilha dan il-fond minħabba li dan qiegħed ħdejn qraba tal-familja tagħha u b'hekk ikollha l-konfort tal-familja.

Id- dettalji tagħha qed jintbagħtu separtament.

ONOR.

LAWRENCE GONZI: Jien infurmat illi l-fond indikat mhux vakanti imma allokat.

TAXXI INTERNI - SOMMA DOVUTA

L-ONOR.

JASON AZZOPARDI staqsa lill-Ministru tal-Finanzi: Jista' l-Ministru, jekk jogħġbu, jara li s-somma ta' Lm1,049 dovuta mid- dipartiment tat-taxxi interni lill-persuna li d-dettalji tagħha qed jintbagħtu separatament, u li ilha dovuta mill-1993, tingħata mill-aktar fis lill-imsemmija persuna peress li huwa pensjonant u għandu bżonn ħafna ta' dawn il-flus?

Qed nibgħat separatament dikjarazzjoni li tawtorizza lis-sottoskritt jagħmel din l-interpellanza.

ONOR.

JOHN DALLI: Ngħarraf lill-Onor.

Interpellant li s-sena l-oħra ddaħħlet sistema tas-self assessement fejn il-gvern intrabat li jħallas l- imgħaxijiet jekk ir-refund ma jsirx fiż-żmien determinat mil-liġi.

Dan hu pass kbir `il quddiem għax mhux se jiggrava aktar il-problema tal-ħlas tar- refunds lit-taxpayers.

Sfortunatament minħabba l-ammont kbir ta` refunds li akkumulaw matul is-snin passati mhux possibbli li dawn jitħallsu kollha f`daqqa iżda qed isir sforz biex dawn jitħallsu fl-inqas żmien possibbli.

Id-dipartiment jimxi fuq diversi kriterji fil-ħlas ta` dawn ir-refunds u l- każ imsemmi fl-interpellanza jkun ikkunsidrat fil-kuntest ta` dawn il- kriterji.

PA - GALLARIJA TA' L-INJAM

L-ONOR.

CHRIS AGIUS staqsa lill-Ministru ta' l-Intern: Jista' l- Ministru jgħid jekk l-awtorita' ta' l-ippjanar, tippermettix li gallerija ta' l-injam fil-Kottonera tinbidel għal waħda tal-ħadid?

ONOR.

TONIO BORG: L-awtorita` ta` l-ippjanar tqies kull talba għal bdil ta` gallerija ta` l-injam għal waħda tal-ħadid skond il-meriti tal-każ partikolari.

Dan jiddependi fuq il-valur storiku tal-bini li tkun tifforma parti minnu l-gallerija in kwestjoni.

Peress li l-grad ta` valur storiku jista` jvarja, f`ċerti każi jista` jkun aċċettabbli li gallerija ta` l- injam tinbidel f`waħda tal-ħadid u f`oħrajn le.

ETC - REĠISTRAZZJONI GĦAX-XOGĦOL

L-ONOR.

CHRIS AGIUS staqsa lill-Viċi Prim Ministru u Ministru għall-Politika Soċjali: Jista' l-Ministru jagħti figuri, lokal b'lokal, tal-persuni jirreġistraw għax-xogħol fix-xhur ta' Marzu u April, 2000?

ONOR.

LAWRENCE GONZI: L-informazzjoni mitluba mill-Onor.

Interpellant tpoġġiet fuq il-Mejda tal-Kamra iktar kmieni f'din is-seduta.

ETC - REĠISTRAZZJONI GĦAX-XOGĦOL

L-ONOR.

CHRIS AGIUS staqsa lill-Viċi Prim Ministru u Ministru għall-Politika Soċjali: Jista' l-Ministru jagħti figuri, lokal b'lokal skond l-eta', tal-persuni jirreġistraw għax-xogħol fix-xhur ta' Marzu u April, 2000?

ONOR.

Minħabba li l-istatistika ta' April għadha ma ġietx pubblikata, l- informazzjoni mitluba għax-xahar ta' April ma ngħatatx.

ETC - PERSUNI LI NQATGĦU MIR-REĠISTRU

L-ONOR.

CHRIS AGIUS staqsa lill-Viċi Prim Ministru u Ministru għall-Politika Soċjali: Jista' l-Ministru jgħid kemm kienu dawk il- persuni li nqatgħu mir-reġistrar għax sabu x-xogħol f'Marzu u April 2000?

ONOR.

LAWRENCE GONZI: In-numru ta' persuni li nqatgħu mir-reġistrar għax sabu x-xogħol fix-xhur ta' Marzu u April 2000 f'Malta u Għawdex kien ta' 1,118.

LIĠI TAL-CONDOMINIUM

L-ONOR.

CHRIS AGIUS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid jekk il-liġi tal-condominium approvata fl-1998 daħħlitx in vigore?

Jekk le, meta se tidħol?

ONOR.

LAWRENCE GONZI: Nitlob lill-Onor.

Interpellant jirriferi l- mistoqsija tiegħu lill-ministru konċernat.

PULIZIJA - DROGA

L-ONOR.

CHRIS AGIUS staqsa lill-Ministru ta' l-Intern: Jista' l- Ministru jgħid kemm saru raids għad-droga fis-sena 1999?

Kemm minnhom kienu suċċess u x'qabda irriżultat f'kull każ?

ONOR.

TONIO BORG: Ninsab infurmat li saru 808 raid għal droga fl-1999.

Dwar it-tieni parti tal-mistoqsija, ninsab infurmat li b`riżultat ta` dawn l-investigazzjonijiet tressqu quddiem il-qorti 454 persuna fl-1999, filwaqt li dwar id-droga li nqabdet fl-istess sena, nirriferi lill-Onor.

Interpellant għat-tweġiba li tajt għall-mistoqsija parlamentari nru.

DAR TA' L-ANZJANI - BORMLA

L-ONOR.

RITA LAW staqsiet lill-Viċi Prim Ministru u Ministru għall- Politika Soċjali: Jista' l-Viċi Prim Ministru jgħid kemm ġew jiswew il- lifts li twaħħlu fid-dar ta' l-anzjani ta' Bormla?

Jista' jara li l- anzjani ma jibqgħux ibatu l-inkonvenjent li l-lifts iktar bil-ħsara milli jaħdmu?

X'inhi r-raġuni għal din il-ħsara?

ONOR.

LAWRENCE GONZI: Il-lifts stallati fid-dar ta' l-anzjani ta' Bormla ġew jiswew madwar Lm60,000.

Veru li kien hemm xi problemi tal-bidu li wasslu biex dawn il-lifts ġieli waqfu ta' spiss, pero' issa li nstabet ir- raġuni u ttieħdet l-azzjoni neċessarja, dan l-inkonvenjent ġie eliminat kważi għal kollox.

Ir-raġuni prinċipali għaliex il-lifts kienu jieqfu kienet li ż-żejt tal- hydraulic kien jisħon u kienet topera t-thermal cutout li hija waħda mill- protezzjonijiet tal-lift.

Iż-żejt kien jisħon għal żewġ raġunijiet prinċipali:

i. il-vultaġġ tas-supply elettriku kien pjuttost għoli u dan issa ġie mnaqqas min-naħa ta' l-Enemalta;

ii. iż-żejt tal-hydraulic ma kienx qed jiksaħ biżżejjed permezz ta' l-air type coolers li kellhom il-lifts u għalhekk dawn issa ġew mibdulin f'water type coolers.

Hawnhekk ta' min iżid li dan il-bdil ma nvolva ebda spejjeż oħra.

AFM

L-ONOR.

RITA LAW staqsiet lill-Prim Ministru: Jista' l-Prim Ministru jgħid jekk teżistix xi opportunita' ġdida għal membri tar-Revenue Security Corps fil-futur?

Jekk fl-affermattiv, x'se tkun din l- opportunita'?

ONOR.

EDDIE FENECH ADAMI: Jien infurmat li l-membri kollha tar-Revenue Security Corps għandhom xogħol u dmirijiet tagħhom x'jagħmlu.

PERSUNI B'DIŻABILITA' - OPPORTUNITAJIET INDAQS

L-ONOR.

RITA LAW staqsiet lill-Viċi Prim Ministru u Ministru għall- Politika Soċjali: Jista' l-Viċi Prim Ministru jgħid jekk daħlitx fis- seħħ il-parti tal-liġi Opportunitajiet Indaqs għal Persuni b'Diżabilita' li tintitola persuna biex tintegra fil-qasam tax-xogħol?

Jekk iva, jista' jgħid kemm hu n-numru ta' dawk il-persuni b'diżabilita' li sabu x-xogħol mill-ETC?

X'kien ix-xogħol li ngħataw mid-dipartimenti, korporazzjonijiet u entitajiet oħra?

ONOR.

LAWRENCE GONZI: Taqsima V ta' l-Att dwar Opportunitajiet Indaqs (Persuni b'Diżabilita'), jiġifieri dik il-parti li tirrigwarda l- kummissjoni nazzjonali persuni b'diżabilita', daħlet fis-seħħ fl-10 ta' Frar 2000, permezz ta' Avviż Legali Nru. 25 ta' l-2000.

Il-kumplament ta' din il-liġi mistennija tidħol fis-seħħ fl-1 ta' Ottubru, 2000 skond parir ta' l-imsemmija kummissjoni wara li din għamlet konsultazzjoni wiesgħa f'dan ir-rigward.

PROĠETTI SPORTIVI

L-ONOR.

RITA LAW staqsiet lill-Ministru ta' l-Edukazzjoni: Jista' l-Ministru jindika l-lokalitajiet f'Malta u Għawdex fejn saru proġetti biex jiġi prattikat l-isports mill-1 ta' Jannar sa l-aħħar ta' Diċembru, 1999?

Jista' jsemmi liema kienu dawn il-proġetti skond id- dixxiplini sportivi differenti?

ONOR.

LOUIS GALEA: Informat li proġetti li ġew imwettqa mill-gvern matul il-perijodu ndikat jinkludu bini ta' żewġ squash courts fil-kumpless sportiv tal-pixxina nazzjonali, reseeding u installazzjoni ta' floodlighting ġdid fil-kumpless sportiv tal-Marsa, resurfacing ta' athletics track fil-junior lyceum ta' Kordin u tqegħid ta' paving mixture fil-junior lyceum Maria Reġina tal-Blata l-Bajda.

Mhix il-prattika li kull min joħloq proġett ta' l-isport fis-settur privat jirreġistra bħala tali.

Għalhekk mhux possibbli li tingħata din l- informazzjoni.

IMPJIEGI - NURSING AIDES

L-ONOR.

MICHAEL BONNICI staqsa lill-Viċi Prim Ministru u Ministru għall-Politika Soċjali: B'riferenza għall-mistoqsija parlamentari nru.

14020, kif imwieġba fil-21 ta' Frar 2000, jista' l-Viċi Prim Mnistru jinfurmana meta dawn it-tliet health assistants se jiġu appuntati bħala nursing aides?

ONOR.

LAWRENCE GONZI: Ninforma lill-Onor.

Interpellant li t-taħditiet mal-management and personnel office biex dawn it-tliet health assistants jiġu appuntati bħala nursing aides għadhom sejrin.

ETC - SELF-EMPLOYED

L-ONOR.

MICHAEL BONNICI staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm kien in- numru ta' self-employed li waqfu mix-xogħol għal xi perijodu ta' żmien matul dawn l-aħħar tliet snin (1996-1999) u rreġistraw għax-xogħol?

X'kien l-average tal-perijodu ta' dan iż-żmien matul dawn it-tliet snin?

ONOR.

LAWRENCE GONZI: Din il-mistoqsija ser tiġi mwieġba aktar tard minħabba li l-informazzjoni mitluba għadha qed tinġabar.

BENEFIĊĊJI SOĊJALI - SELF-EMPLOYED

L-ONOR.

MICHAEL BONNICI staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm huwa stmat li tħallsu benefiċċji soċjali għar-rigward ta' mard lis-self-employed li rrapportaw sick matul dawn l-aħħar ħames snin, 1994-1999?

Kemm kien l-average ta' ġranet li ġew claimed minn din il-kategorija u kemm mill-kategorija ta' self occupied?

ONOR.

LAWRENCE GONZI: Persuni li jaqilgħu anqas minn Lm390 fis-sena u jaħdmu għar-rashom (self-employed) ma jkunux intitolati għall-benefiċċju tal-mard.

Persuni li jaqilgħu aktar minn Lm390 fis-sena huma kkunsidrati bħala self- occupied u huma ntitolati għall-benefiċċju tal-mard.

L-informazzjoni mitluba sa l-1998 tpoġġiet fuq il-Mejda tal-Kamra iktar kmieni f'din is- seduta.

L-informazzjoni għall-1999 għadha qed tinġabar u tingħata f'xi seduta oħra.

LAND REGISTRY DEPARTMENT

L-ONOR.

MICHAEL BONNICI staqsa lill-Ministru ta' l-Intern: Jista' l-Ministru jinforma lill-Kamra jekk statistikament il-land registry department għandux l-informazzjoni dwar x'area ta' art jew area ta' bini qiegħda fil-pussess tal-barranin?

Jekk fl-affermattiv, kemm hija din l- area fil-każ ta' Malta u kemm f'Għawdex?

ONOR.

TONIO BORG: Ninsab infurmat li ma tinżammx statistika tat-tagħrif hekk kif mitlub mill-Onor.

Interpellant.

GUDJA - KLABB TAL-BOĊĊI

L-ONOR.

CHARLES MANGION staqsa lill-Ministru ta' l-Edukazzjoni: Jista' l-Ministru jgħid jekk il-klabb tal-boċċi tal-Gudja tal-lum hux użat u jekk hux se jiġi mgħoddi lil soċjeta' sportivi oħra?

Jekk iva, meta se tieħu pussess tiegħu din l-istess soċjeta'?

ONOR.

LOUIS GALEA: Nirriferi lill-Onor.

Membru għar-riżoluzzjoni parlamentari li tressqet mill-ministru għall-intern nhar it-Tnejn 22 ta' Mejju, 2000.

WSC - KONTIJIET

L-ONOR.

MARIE LOUISE COLEIRO staqsiet lill-Ministru għas-Servizzi Ekonomiċi: Jista' l-Ministru jispjega għaliex il-kontijiet li rċeviet il- familja - dettalji u kontijiet tagħha qed jintbagħtu separatament - żdiedu b'mod inkredibbli minkejja li suppost li dawn raħsu?

ONOR.

JOSEF BONNICI: Jien infurmat li l-kont ta` l-ilma bl-ammont ta` Lm66.12c ġie rivedut minħabba kreditu ta` Lm60.89c u ġie mitlub iħallas Lm5.23c li kien ikopri wkoll il-kera ta` l-arloġġi.

Il-konsum tad-dawl reġistrat fl-istess perijodu kien ikkonfermat bil-qari ta` wara u għalhekk m`hemmx każ ta` reviżjoni.

Ta` min jinnota li l-konsum tad-dawl għall-perijodu matul l-1996 u l-1997 kien ukoll għoli.

Il-Korporazzjoni Enemalta ġiet mitluba tagħmel test fuq l-arloġġ tad- dawl.

Rigward l-aħħar parti tal-mistoqsija, u kif diġa' weġibt f`mistoqsijiet oħra, it-tariffi tad-dawl u ta` l-ilma naqsu b`mod sostanzjali fuq dawk li kien introduċa l-gvern preċedenti.

Tajjeb wieħed jgħid li, li kieku l- gvern preżenti ma għamilx din ir-reviżjoni 'l isfel, kieku tassew il- kontijiet tad-dawl u l-ilma kienu jisplodu 'l fuq.

PA - QORMI - TA' FARSINA

L-ONOR.

MARIE LOUISE COLEIRO staqsiet lill-Ministru ta' l-Intern: Jista' l-Ministru jgħid x'policy qed taddotta l-planning authority rigward it-twaqqigħ ta' strutturi bla permess fl-area Ta' Farsina, f'Ħal Qormi?

Wara li riċentement twaqqgħu xi strutturi, jista' wieħed jassumi li kulħadd għandu l-permessi meħtieġa?

Ma jaħsibx il-Ministru li hemm każi fejn ċerti inizjattivi li ttieħdu minn residenti taw dehra aħjar tal-post u allura jista' jiġi kkonsidrat li jiġu mogħtija ċ-ċans li jirregolarizzaw il-pożizzjoni tagħhom mal-liġi?

ONOR.

TONIO BORG: Dwar l-area in kwestjoni, l-awtorita` qed taġixxi bl- istess mod kif qed tagħmel fuq postijiet oħra, jiġifieri li tinnotifika lil min huwa responsabbli għal żvilupp bla permess b`enforcement notice skond artikoli 51 u 52 ta` l-Att Nru. 1 ta` l-1992 dwar l-ippjanar ta` l- iżvilupp.

Dawn l-individwi jiġu avżati sabiex ireġġgħu s-sit lura għall-istat oriġinali tiegħu fiż-żmien li jkun speċifikat fl-enforcement notice.

F`ċerti każi, bħalma ġara f`Ta` Farsina, ikun hemm min jikkopera ma` l- awtorita` u jneħħi huwa stess l-iżvilupp illegli.

Mill-banda l-oħra jkun hemm ukoll min juża dritt tiegħu skond il-liġi billi jappella mill-avviż jew japplika sabiex jottjeni l-permess.

Minħabba din ir-raġuni l-bini li jkun suġġett għall-azzjoni ta` infurzar jitħalla fuq il-post sa ma jiġi konkluż il-każ fl-appell jew l-applikazzjoni tiġi deċiża.

L-awtorita` tinsisti illi kwalunkwe żvilupp li jirrikjedi permess skond artikolu 30 ta` l-Att għandu jkun kopert bil-permessi meħtieġa.

Għaldaqstant kulmin irid li jagħmel tali żvilupp, anke sabiex isebbaħ il- post, għandu jissottometti talba uffiċjali permezz ta` applikazzjoni.

Ikun hekk biss li l-awtorita` ta` l-ippjanar tkun tista` tikkonsidra jekk jistax jibqa' l-iżvilupp jew inkella jekk jitneħħiex.

PUBLIC SERVICE COMMISSION

L-ONOR.

MARIE LOUISE COLEIRO staqsiet lill-Prim Ministru: Jista' l-Prim Ministru jgħid x'jista' jsir biex wieħed ikun jaf jekk il-PSC imxietx b'mod ġust f'xi ħatra partikolari, speċjalment f'każ ta' ħatra ta' kap ta' dipartiment?

X'passi jieħu l-prim ministru jekk l-affarijiet ma jkunux saru sew?

ONOR.

EDDIE FENECH ADAMI: Bħal kummissjonijiet l-oħra mwaqqfa mill- Kostituzzjoni, il-kummissjoni dwar is-servizz pubbliku qiegħda hemm preċiżament biex tara li l-ħatriet fis-servizz pubbliku jsiru b'mod ġust.

Għaldaqstant mhux il-każ li wieħed joqgħod jiddubita wkoll mill-kummissjoni dwar is-servizz pubbliku.

GĦAWDEX - CORPORATE SERVICES - DIRETTUR

L-ONOR.

MARIE LOUISE COLEIRO staqsiet lill-Ministru għal Għawdex: Tista' l-Ministru tgħid jekk id-direttur tal-corporate services fil- ministeru tagħha ffirmax il-performance agreement il-ġdid jew le?

Jekk fl-affermattiv, meta ġie ffirmat?

Jekk fin-negattiv, għaliex?

ONOR.

GIOVANNA DEBONO: Jien informata li l-performance agreements tad- diretturi fil-Ministeru għal Għawdex qegħdin jiġu mħejjija.

GĦAWDEX - CUSTOMER SERVICES - DIRETTUR

L-ONOR.

MARIE LOUISE COLEIRO staqsiet lill-Ministru għal Għawdex: B'riferenza għat-tweġiba mogħtija għall-mistoqsija parlamentari nru.

14523, tista' l-Ministru tgħid kemm kien hemm minn dawk li applikaw biex jimlew il-pożizzjoni ta' diretturi tal-customer services li kienu diġa' fi skala 5?

Kemm kien hemm applikanti li ma kenux fi skala 5?

Tista' l-Ministru tgħid ukoll jekk id-direttur tal-customer services il- ġdid ingħatax il-ħatra fuq bażi sostantiva?

Jekk fl-affermattiv, a bażi ta' liema ftehim jew ċirkolari ngħata din il- ħatra fuq bażi sostantiva?

ONOR.

GIOVANNA DEBONO: Nitlob lill-Onor.

Interpellant jagħmel il- mistoqsija lill-ministru konċernat

AFFARIJIET BARRANIN - ĦADDIEMA ĠODDA

L-ONOR.

JOSEPH CUSCHIERI staqsa lill-Ministru għall-Affarijiet Barranin: Jista' l-Ministru jwieġeb mistoqsija parlamentari nru.

ONOR.

JOE BORG: It-tagħrif mitlub mill-Onor.

Interpellant tpoġġa fuq il- Mejda tal-Kamra iktar kmieni f'din is-seduta.

Nixtieq inżid li dawn l- impjegati qed jitħallsu mill-Vot tal-Ministeru.

NAXXAR - TRIQ ĠIBILTA'

L-ONOR.

MICHAEL FARRUGIA staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jieħu l-passi neċessarji biex mill-aktar fis possibbli jiġi pavimentat il-parti taħt it- taraġ ta' barra Blk 4, Triq Ġibilta', Naxxar?

Jekk dan ma jistax isir, x'inhi r-raġuni li x-xogħol ma tkompliex?

ONOR.

LAWRENCE GONZI: Għaddejt dan il-każ lid-dipartiment tal-bini u tiswija ta' djar għall-azzjoni meħtieġa.

SAĦĦA - BLOOD DONOR UNIT

L-ONOR.

MICHAEL FARRUGIA staqsa lill-Ministru tas-Saħħa: Jista' l-Ministru jgħid kemm-il darba kien bil-ħsara l-mobile blood donor unit mill-1 ta' Jannar, 2000 sal-lum?

Kemm ġie jiswa x-xogħol, inkluż spare parts eċċ , biex tissewwa kull ħsara li żviluppatlu l-mobile blood donor unit?

X'kienet il-ħsara f'kull każ?

Jista' l-Ministru jassigura li ma kien hemm l-ebda każ ta' traskuraġni f'dawn il-ħsarat?

ONOR.

LOUIS DEGUARA: Ninsab infurmat li l-mobile blood doner unit kien bil-ħsara darba mill-1 ta` Jannar, 2000 sal-lum.

Dan kien fit-13 ta` April, 2000.

Il-ħsara ammontat għal Lm1,342.88, VAT inkluża.

Il-ħsara kienet tappets mechanical failure.

Ma kien hemm ebda traskuraġġni li kkaġunat dawn il-ħsarat.

SPTAR MONTE CARMELI - MOBILE PHONES

L-ONOR.

MICHAEL FARRUGIA staqsa lill-Ministru tas-Saħħa: Jista' l-Ministru jgħid kemm impjegati fl-Isptar Monte Carmeli għandhom aċċess għall-użu ta' mobile phone?

Min huma u x'inhu l-grad tagħhom?

Kemm inxtraw mobile phones fl-aħħar sitt xhur għal-użu ta' mpjegati fl- Isptar Monte Carmeli?

Min kienu l-impjegati?

X'inhu l-grad li ngħataw l-użu ta' mobile phone fl-aħħar sitt xhur?

Min kienu l-uffiċjali fid-dipartiment tas-saħħa li approvaw ix-xiri ta' dawn il-mobile phones?

ONOR.

LOUIS DEGUARA: Ġewwa l-Isptar Monte Carmeli hemm ħames persuni li għandhom aċċess għal mobile phone.

Dawn huma kif ġej:

Dr. Joe Saliba director of psychiatry Mr. Edward Borg assistant director finance & admistration Mr. Joe Borg manager nursing services Mr. Victor Saliba operations manager social work department

F`dawn l-aħħar sitt xhur inxtara mobile phone wieħed u dan kien għall-użu ta` social work department.

Ix-xiri ta` dan il-mobile phone ġie approvat mill-management team ta` l- Isptar Monte Carmeli.

Ta` min jgħid li biex inxtara l-mobile phone ma ġie ffirmat ebda kuntratt billi dan juża s-sistema ta` top-up voucher.

Din il- voucher tinxtara għall-prezz ta` Lm 10 u jservi 60 jum.

GĦAWDEX - CUSTOMER SERVICE - DIRETTUR

L-ONOR.

MARIE LOUISE COLEIRO staqsiet lill-Ministru għal Għawdex: B'riferenza għat-tweġiba mogħtija għall-mistoqsija parlamentari nru.

14523, tista' l-Ministru tgħid jekk l-ex-direttur tal-customer services fil- preżent hux jirċievi salarji ta' skala 5 fuq bażi sostantiva?

Jekk fl-affermattiv, ma jidhriliex li meta qalet li hu kien jirċievi rimunerazzjoni ekwivalenti għas-salarji ta' skala 5 l-informazzjoni kienet inkorretta?

X'passi ħadet kontra min ta din l-informazzjoni ineżatta?

ONOR.

GIOVANNA DEBONO: Jien infurmata li t-tweġiba għall-ewwel parti tal- mistoqsija hija fl-affermattiv.

Nitlob lill-Onor.

Interpellant jgħidli għaliex it-tweġiba għall- mistoqsija parlamentari nru.

14523 ma kenitx korretta.

EMPLOYMENT COMMISSION - MEMBRI

L-ONOR.

LEO BRINCAT staqsa lill-Prim Ministru: Jista' l-Prim Ministru jgħid min huma l-membri ġodda ta' l-employment commission?

ONOR.

EDDIE FENECH ADAMI: Nixtieq ninforma lill-Onor.

Interpellant li s- Sur Michael J Mallia nħatar bħala c-chairman il-ġdid tal-kummissjoni dwar l- impjiegi.

Il-membri l-oħra tal-kummissjoni baqgħu l-istess.

ŻEJTUN - TRIQ ID-DULLIEGĦ

L-ONOR.

CARMELO ABELA staqsa lill-Ministru ta' l-Intern: Jista' l-Ministru jgħid għaliex il-pulizija mhux qed jieħdu l-passi mixtieqa fuq abbuż li qed isir fi Triq il-Dulliegħ, ġewwa ż-Żejtun?

ONOR.

TONIO BORG: Ninsab infurmat li l-pulizija tad-distrett regolarment tagħmel ronda fit-triq imsemmija u ma ġew innotati l-ebda kontravenzjonijiet.

Għalhekk nitlob lill-Onor.

Interpellant jispeċifika għal liema abbuż qiegħed jirriferi.

PA - ŻEJTUN - TRIQ ID-DULLIEGĦ

L-ONOR.

CARMELO ABELA staqsa lill-Ministru ta' l-Intern: Jista' l-Ministru jgħid x'inhi r-raġuni li l-awtorita' ta' l-ippjanar mhux qed tieħu passi sabiex l-irregolaritajiet u l-inkonvenjenti maħluqa, li qed jagħmel persuna li qed jagħmel ċertu xogħol f'post abitat fi Triq id- Dulliegħ, Żejtun u mhux kollu kopert bil-permess meħtieġ, ma jitkompliex b'detriment għar-residenti?

ONOR.

TONIO BORG: Filwaqt li nirriferi lill-Onor.

Interpellant għat- tweġibiet li tajt għall-mistoqsiiet parlamentari numri 8610 u 10670 dwar is-suġġett tal-mistoqsija, ninsab infurmat li dan il-każ qiegħed fuq il- lista ta` dawk il-każi li qegħdin jistennew sabiex tittieħed azzjoni diretta fuqhom.

MIA - ĦADDIEMA ĠODDA

L-ONOR.

RITA LAW staqsiet lill-Ministru għas-Servizzi Ekonomiċi: Jista' l-Ministru jgħid kemm daħlu ħaddiema ġodda fl-MIA u l-Air Malta mill-1 ta' Jannar, 2000 'il hawn?

X'kondizzjonijiet għandhom dawn il-ħaddiema?

Xi grad għandhom għal kull impjieg?

ONOR.

JOSEF BONNICI: Jien informat li bejn l-1 ta` Jannar u t-23 ta` Mejju ta` din is-sena ġew impjegati 12-il ħaddiem ġdid ma' l-MIA u 260 ma` l-Air Malta.

Minn dawn ta` l-aħħar, 236 ġew impjegati jew bħala part- timers inkella fuq bażi temporanja bħalma jiġri kull sena qabel l-istaġun tas-sajf.

Il-ħaddiema ġodda fiż-żewġ azjendi ġew impjegati f`dawn il- gradi:

Malta International Airport:

1 bħala senior officer 7 bħala hostess 3 bħala skrivana u 1 bħala tradesman

Air Malta:

4 bħala engineer 129 bħala loader jew cleaners fuq bażi part-time, 90 bħala cabin crew fuq bażi temporanja u 37 bħala skrivan fuq bazi part-time.

Il-kondizzjonijiet tax-xogħol ta` dawn il-ħaddiema huma skond il- provvedimenti tal-ftehim kollettiv li għandhom iż-żewġ azjendi.

Fejn dan ma japplikax, il-kondizzjonijiet huma dawk normalment applikabbli għal tali kategorija.

KUNSILLI LOKALI - MTARFA

L-ONOR.

CHARLES MANGION staqsa lill-Ministru tal-Ġustizzja u Gvern Lokali: Jista' l-Ministru jgħid x'inhi r-raġuni li s-segretarju tal- kunsill (ġdid) ta' l-Imtarfa, ġie msejjaħ lura u ma jistax ikompli jaqdi dmiru fil-kunsill b'detriment għall-operat ta' l-istess kunsill?

ONOR.

AUSTIN GATT: Huwa skorrett li tgħid li s-segretarju tal-kunsill ġdid ta` l-Imtarfa ġie msejjaħ lura u ma jistax ikompli jaqdi dmiru fil- kunsill b`detriment għall-operat ta` l-istess kunsill.

L-aġent segretarju eżekuttiv ġie appuntat b`impjieg part-time sat-30 ta Ġunju, 2000 u l-kunsill, mill-ewwel ġurnata, ġie nformat b`dan sabiex jittieħdu l-passi kollha neċessarji biex jimpjegaw segretarju eżekuttiv.

Skond il-Kunsill ta` l-Imtarfa din il-materja bdiet tiġi ttrattata mill- ewwel laqgħa tal-kunsill.

KUNSILLI LOKALI - SINDKI

L-ONOR.

CHARLES MANGION staqsa lill-Ministru tal-Ġustizzja u Gvern Lokali: Jista' l-Ministru jikkonsidra l-problemi ta' sindki li m'għandhomx impjieg fiss, u għall-iskop ta' l-NI, qegħdin ikunu kkonsidrati bħala self-employed?

Ma jkunx f'waqtu illi l-onorarji tas-sindki ma twassalx għal dan il-piż fuq numru ta' sindki u għalhekk ma jiġux ikkonsidrati bħala self-employed?

ONOR.

AUSTIN GATT: Il-problemi ta` sindki li m`għandhomx impjieg fiss u peress li qed jirċievu allowance bħala sindki qed jiġu kkonsidrati bħala self-employed qed tiġi ttrattata mill-Assoċjazzjoni tal-Kunsilli Lokali u d- Dipartiment tas-Sigurta Socjali u dan skond il-provvedimenti attwali ta`l- Att dwar is-Sigurta Socjali.

TOROQ - TISWIJIET

L-ONOR.

CHARLES BUHAGIAR staqsa lill-Ministru għat-Trasport u Komunikazzjoni: Jista' l-Ministru jpoġġi fuq il-Mejda tal-Kamra kopja tal-pjanta tat-triq li trid issir mill-knisja ta' Burmarrad sa Tarġa Gap, Qlejgħa roundabout, skond is-sejħa għall-offerti CT 169/2000?

X'inhu stmat il-valur tax-xogħlijiet proposti?

ONOR.

ĊENSU GALEA: Kopja tal-pjanta li turi r-rotta tat-triq kif mitlub mill-Onor.

Interpellant tpoġġiet fuq il-Mejda tal-Kamra aktar kmieni f'din is-seduta.

Peress li l-prassi li jiġu ppubblikati l-istejjem mas-sejħa għall-offerti ilha li nqatgħet wieħed mhux tal-parir li jippubblika l-istima f`dan l- istadju.

PENSJONI TAS-SERVIZZI INGLIŻI

L-ONOR.

CHARLES BUHAGIAR staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid hux il-ħsieb tal-gvern li titkompla r-riforma mibdija taħt gvern Laburista preċedenti fil-pensjoni tas-servizzi Ingliżi?

ONOR.

LAWRENCE GONZI: Nirriferi lill-Onor.

Interpellant għat-tweġibiet tiegħi dwar dan is-suġġett fil-mistoqsijiet parlamentari numru 6278 u numru 12069.

ŻEBBUĠ - KALKARA TAL-ĠIR

L-ONOR.

CHARLES BUHAGIAR staqsa lill-Ministru ta' l-Intern: B'riferenza għar-risposta tal-mistoqsija parlamentari numru 16242, jista' l- Ministru jikkonferma li fil-fatt sar survey tal-proprjeta' li kienet isservi bħala kalkara tal-ġir f'Ħaż-Żebbuġ?

Jekk fl-affermattiv, min għamel dan is-survey u min ordnah?

ONOR.

TONIO BORG: Nagħmel riferenza għat-tweġiba għall-mistoqsija parlamentari numru 16242.

Ġaladarba ma sarx survey minn entita` tal-gvern li taqa` taħt id- dekasteru tiegħi, ma nistax inwieġeb għad-domanda ta` l-Onor.

Interpellant.

OECD

L-ONOR.

LEO BRINCAT staqsa lill-Ministru għall-Affarijiet Barranin: Jista' l-Ministru jwieġeb il-mistoqsija parlamentari numru 16265?

ONOR.

JOE BORG: Nixtieq ninforma lill-Onor.Interpellant li r-relazzjoni ta' Malta ma' l-OECD hija waħda ta' ko-operazzzjoni f'oqsma ta' nteress komuni.

S'issa ma ntefgħet ebda applikazzjoni biex Malta tissieħeb fl- OECD.

PRIVATIZZAZZJONIJIET

L-ONOR.

LEO BRINCAT staqsa lill-Ministru tal-Finanzi: Jista' l- Ministru jwieġeb il-mistoqsija parlamentari numru 16267?

ONOR.

JOHN DALLI: Ngħarraf lill-Onor.

Interpellant li l-gvern beda bil- privatizazzjoni tal-Malta Freport.

PULIZIJA - PERSUNI ĊINIŻI JAĦDMU MALTA

L-ONOR.

JOSEPH CUSCHIERI staqsa lill-Ministru ta' l-Intern: Jista' l-Ministru jagħti lista ta' persuni Ċiniżi li għandhom permess jaħdmu Malta?

X'inhu x-xogħol li qed jagħmel kull wieħed u waħda minnhom?

ONOR.

TONIO BORG: Nirriferi lill-Onor.

Interpellant għat-tweġiba li jien tajt għall-mistoqsija parlamentari numru 13971.

MINISTERU GĦALL-AFFARIJIET BARRANIN - SAFAR

L-ONOR.

JOSEPH CUSCHIERI staqsa lill-Ministru għall-Affarijiet Barranin: Jista' l-Ministru jirrispondi l-mistoqsija parlamentari numru 16221?

ONOR.

JOE BORG: B'riferenza għall-mistoqsija parlamentari numru 16221, naħseb li l-Onor.

Membru qed jirriferi għall-grupp tan-negozjati, hekk imsejjaħ il-Core Negotiating Group.

Dan hu kompost miċ-chairman, is-Sur Richard Cachia Caruana u erba' membri oħra li huma l-Ambaxxatur Victor Camilleri, is-Sur Patrick Tabone, is-Sur Saviour Falzon u Dr Simon Busuttil.

Minbarra l-Ambaxxatur Victor Camilleri li hu residenti fil-Belġju, dan il-grupp akkompanja il-Ministru ta' l-Affarijiet Barranin fi Brussell fil- 15 ta' Frar ta' din is-sena għal ftuħ uffiċjali tan-negozjati.

Is-Sur Richard Cachia Caruana mexxa delegazzjonijiet fi Brussell fit-28 ta' Marzu ta' din is-sena għall-hekk msejjħa l-ewwel Accession Conference.

Akkumpanjawh, mill-Core Negotiating Group, l-Ambaxxatur Victor Camilleri, is-Sur Saviour Falzon u s-Sur Patrick Tabone.

Is-Sur Cachia Caruana għadu kif mexxa delegazzjoni fi Brussell fil-25 ta' Mejju għat-tieni Accession Conference.

Hawnekk kien akkumpanjat mill-Ambaxxatur Victor Camilleri u minn Dr Simon Busuttil.

Is-Sur Richard Cachia Caruana kellu diskussjonijiet bilaterali ma' pajjiżi membri ta' l-Unjoni Ewropea matul din is-sena kif ġej: Ir-Renju Unit f'Jannar; Spanja fi Frar; Franza f'Marzu; l-Isvezja u l- Portugal f'April; l-Italja u l-Ġermanja f'Mejju.

Għaż-żjara tiegħu ġo l- Isvezja u l-Portugal, mill-Core Negotiating Group, hu kien akkumpanjat mis- Sur Saviour Falzon.

Is-Sur Cachia Caruana mexxa wkoll diskussjonijiet bilaterali mall-Belġju, l-Olanda u l-Lussemburgu f'Mejju.

Għal dawn id- diskussjonijiet, mill-Core Negotiating Group, hu kien akkumpanjat mill- Ambaxxatur Victor Camilleri.

F'April ta' din is-sena is-Sur Cachia Caruana żar ir-Repubblika Ċeka għal diskussjonijeit bilaterali wkoll.

Is-Sur Cachia Caruana akkumpannja lill-Ministru ta' l-Affarijiet Barranin fiż-żjara tiegħu fi Franza f'April ta' din is-sena.

Rigward kemm ġew jiswew dawn iż-żjarat, l-informazzjoni għada tinġabar u għaldaqstant id-dettalji jingħataw f'seduta oħra.

UE - PROĊESS TA' L-ISCREENING

L-ONOR.

JOSEPH CUSCHIERI staqsa lill-Ministru għall-Affarijiet Barranin: Jista' l-Ministru jirrispondi l-mistoqsija parlamentari numru 16217?

ONOR.

JOE BORG: It-tagħrif mitlub mill-Onor.

Interpellant dwar l-ispejjeż konnessi mal-proċess ta' screening mal-Unjoni Ewropea fir-rigward tal- uffiċjali li ħadu sehem fil-proċess ta' l-iscreening ma' l-Unjoni Ewropea kif mitlub mill-Onor.

Interpellant tpoġġa fuq il-Mejda tal-Kamra aktar kmieni f'din is-seduta.

Inżid ngħid li kif hija l-prassi min isiefer fuq xogħol uffiċjali ma jingħatax spending money per se iżda jingħata per diem allowance skond rati stabiliti perjodikament mill-Uffiċċju ta' l-Management and Personnel Office.

L-ispejjeż għas-safar li ħarġu mill-vot ta' dan il- ministeru sa l-aħħar ta' Jannar 2000 kienu madwar Lm38,755 li jinkludu l- ispejjeż tal-biljetti tal-ajru u l-allowances msemmija.

Din iċ-ċifra hija proviżorja għar-raġuni li xi rendikonti ta' spejjeż għadhom ma ġewx sottomessi lill-ministeru filwaqt li xi oħrajn għad iridu jiġu pproċessati u jonqos xi skonti fuq spejjeż ta' l-ajru mill-Air Malta.

UE - NGOS

L-ONOR.

JOSEPH CUSCHIERI staqsa lill-Ministru għall-Affarijiet Barranin: Jista' l-Ministru jirrispondi l-mistoqsija parlamentari numru 16216?

ONOR.

JOE BORG: Nixtieq ngħarraf lill-Onor.

Interpellant li għas-snin 1999-2000 ġew allokati Lm360,000 bħala kontribuzzjonijiet lill-korpi kostitwiti u għaqdiet rappreżentattivi inklużi NGO's. Somma sa massimu ta' Lm160,000 ġiet allokata fis-sena 1999 mill-Contingencies Fund permezz ta' Contingencies Fund Warrant maħruġ mill-Ministru tal-Finanzi.

Somma ta' Lm200,000 ġiet allokata fil-vot ta' dan il-ministeru kif jidher fl-estimi ġenerali għas-sena 2000.

Il-fondi allokati lil dawn l-għaqdiet fis-sena 1999 għadhom qed jitħallsu waqt li bdew jitħallsu parti minn dawk allokati għal din is-sena.

It-tagħrif l-ieħor mitlub mill-Onor.

Interpellant tpoġġa fuq il-Mejda tal- Kamra aktar kmieni f'din is-seduta.

DISTRETT NRU.

10 - BOZOZ

L-ONOR.

JOSEPH CUSCHIERI staqsa lill-Ministru għas-Servizzi Ekonomiċi: Jista' l-Ministru jgħid kemm jammontaw it-talbiet għall- installar ta' bozoz ġodda fil-lokalitajiet ta' l-10 distrett elettorali u kemm ilhom pendenti dawn it-talbiet?

Jista' jinformani liema huma dawk it-talbiet tar-residenti jew kunsilli lokali li se jiġu milqugħa xahar b'xahar tul it-tliet xhur li ġejjin?

ONOR.

JOSEF BONNICI: Jiena nformat li fil-lokalitajiet li jiffurmaw parti mill-għaxar distrett elettorali hemm talbiet sabiex jitwaħħlu 181 lampa ġdida fit-toroq.

It-talbiet huma mqassmin kif gej:

Sliema 28 talba San Giljan 19-il talba Swieqi u Madliena 95 talba Pembroke 29 talba

FINANZI - ACCRUALS

L-ONOR.

LEO BRINCAT staqsa lill-Ministru tal-Finanzi: Jista' l- Ministru jwieġeb mistoqsija parlamentari numru 16272?

ONOR.

JOHN DALLI: Ngħarraf lill-Onor.

Interpellant li l-ħlasijiet pendenti sa tmiem April ta` din is-sena huma kif ġej:

Mediċini, apparat u disposables Lm5,137,550

Ħlasijiet kapitali:

Toroq Lm2,191,174* Sptar Lm1,060,003 Kuntratti oħra Lm1,009,857

* L-ammont jinkludi Lm2,155,000 li qed jiġu vverifikati mid-dipartiment.

PULIZIJA - STABBILIMENTI TA' DIVERTIMENT

L-ONOR.

RITA LAW staqsiet lill-Ministru ta' l-Intern: Jista' l- Ministru jgħid x'inhu l-ogħla volum ta' ħoss permess għal stabiliment ta' divertiment meta dan ikun ġewwa, jew dak barra?

Jista' jgħid ukoll kemm trid tkun id-distanza 'l bogħod minn ma' djar residenzjali?

ONOR.

TONIO BORG: Ninsab informat li m'hemmx stipulat fil-leġislazzjoni kemm għandu jkun l-ogħla livell ta` ħoss permess f`lokalitajiet ta` divertiment.

Pero` mhux permess li jsiru ħsejjes daqshekk qawwija li jdejqu lid-detenturi jew lin-nies li jkunu joqogħdu f`bini fil-qrib.

Dwar it-tieni parti tal-mistoqsija, ninsab informat li mhux permess li jsir party jew disco f`post miftuħ wara s-2.00a.m., ħlief f`postijiet li jkunu liċenzjati bħala post ta` divertiment u li jkun jinsab f`distanza ta` aktar minn ħames mitt metru `l bogħod minn post abitat, u dan sa mhux aktar tard mill-4.00 a.m.

IMĠARR - ĊIMITERJU

L-ONOR.

CHARLES BUHAGIAR staqsa lill-Ministru tas-Saħħa: Jista' l-Ministru jara li tittieħed azzjoni sabiex jitneħħa l-ħmieġ u t- traskuraġni li hemm fiċ-ċimiterju ta' l-Imġarr (Malta)?

ONOR.

LOUIS DEGUARA: B`riferenza għall-mistoqsija parlamentari numru 16399, nixtieq ninforma lill-Onor.

Interpellant li wara lment li saru lid- Dipartiment tas-Saħħa Pubblika l-Ħadd 21 ta` Mejju, dwar iċ-ċimiterju ta` l- Imġarr (Malta), spezzjoni saret minn uffiċjal tad-Dipartiment fl-istess ġurnata.

Għalkemm ma nstab l-ebda ħmieġ, l-għada 22 ta` Mejju 2000, ħaddiema ta` l-istess dipartiment ġew mibgħuta biex isir xi xogħol ta` tikħil u manutenzjoni fuq xi oqbra u ż-żewġ ossarji.

CONDOMINIUM ACT

L-ONOR.

CHARLES BUHAGIAR staqsa lill-Ministru ta' l-Intern: Jista' l-Ministru jgħid x'inhu l-ħsieb tal-gvern fir-rigward tal- condominium act li ġiet diskussa fil-Parlament matul il-leġislatura li għaddiet?

ONOR.

TONIO BORG: Fuq talba ta` diversi partijiet, inkluż il-kunsill notarili, tlesta abbozz sabiex isiru ċerti emendi.

Dan l-abbozz mistenni li jiġi ppubblikat f`Ġunju 2000.

PRIVATIZZAZZJONI - ADVISORY COMMITTEE

L-ONOR.

LEO BRINCAT staqsa lill-Ministru tal-Finanzi: Jista' l- Ministru jwieġeb il-mistoqsija parlamentari numru 16268?

ONOR.

JOHN DALLI: Ngħarraf lill-Onor.

Interpellant li l-ħatra tal-bord għandha titħabbar din il-ġimgħa.

FMS - SPTAR TAL-QROQQ

L-ONOR.

MICHAEL FARRUGIA staqsa lill-Ministru tas-Saħħa: Jista' l-Ministru jgħid min kienu d-disinjaturi li ġew approvati mir- rappreżentanti ta' l-FMS jew mill-FMS stess biex jagħmlu l-pjanti kollha ta' l-isptar il-ġdid f'Tal Qroqq?

Jekk dawn id-disinjaturi jiffurmaw parti mill-konsorzju Skanska, jista' l- Ministru jagħti l-ismijiet tal-periti, inġiniera, uffiċċju u/jew kumpanniji li kienu approvati mill-FMS jew ir-rappreżentati tagħha biex ilestu d- disinji kollha ta' l-isptar?

ONOR.

LOUIS DEGUARA: Skond il-kuntratt li ġie ffirmat fid-29 ta` Frar 2000 Skanska Malta J.V. huwa responsabbli biex jagħmlu l-pjanti kollha ta` l-isptar il-ġdid f`Tal-Qroqq.

Il-Perit Joe Cassar huwa il-persuna responsabbli skond it-termini tal- liġi ta` Malta.

Disinjaturi oħra jiġu approvati skond il-ħtieġa tax-xogħol.

SAĦĦA - TOBBA

L-ONOR.

MICHAEL FARRUGIA staqsa lill-Ministru tas-Saħħa: Jista' l-Ministru jgħid jekk kienx hemm tobba li jaħdmu fiċ-ċentri tas-saħħa u li fl-aħħar xahar ġew trasferiti għad-dipartiment ta' l-emerġenza fl-Isptar San Luqa?

Jekk fl-affermattiv, kemm kien in-numru ta' dawn it-tobba?

Kemm minn dawn it-tobba li ġew trasferiti, irriżenjaw jew ħarġu bil- maternity jew paternity leave?

ONOR.

LOUIS DEGUARA: Ninsab informat li l-ebda tabib li kien jaħdem fiċ- Ċentri tas-Saħħa ma ġie `trasferit` għad-Dipartiment ta` l-Emerġenza fl- Isptar San Luqa fl-aħħar xahar.

Iċ-ċaqlieq li sar kien parti mill- eżerċizzju ta` rotation u ħatriet fil-grad ta` SHO.

PULIZIJA - DNA TESTS

L-ONOR.

ANTON REFALO staqsa lill-Ministru ta' l-Intern: Jista' l-Ministru jgħid x'inhi r-raġuni li DNA tests ma jsirux fil-laboratorju forensiku, meta llum hemm n-neċessita' li dawn it-testijiet isiru f'Malta stess?

ONOR.

TONIO BORG: Ninsab informat illi l-laboratorju forensiku tal- pulizija m`għandux u qatt ma kellu l-apparat meħtieġ sabiex isiru t- testijiet li rrifera għalihom l-Onor.

Interpellant.

Iżda s`issa ma nstabet l-ebda diffikulta' biex meta jkun hemm bżonn kampjun jintbagħat barra minn Malta f`laboratorju approvat biex isiru t-testijiet hemmhekk.

SAĦĦA - DENTISTRIJA

L-ONOR.

MICHAEL ASCIAK staqsa lill-Ministru tas-Saħħa: Jista' l- Ministru jgħid x'inhi l-policy dwar id-dipartiment tad-dentistrija fiċ- ċentri tas-saħħa rigward crowns tas-snien għal dawk in-nies li għandhom il- kartuna s-safra?

ONOR.

LOUIS DEGUARA: L-intitolament għal-servizzi tad-dentistrija fiċ- Ċentri tas-Saħħa huwa relatati biss mal-kartuna r-roża u jekk wieħed għandux kartuna safra (Schedule V) jew le m'għandu l-ebda konnessjoni mal- aċċess għal dawn is-servizzi.

Kulhħdd huwa intitolat għal servizzi b`xejn ta` check-up, qlugħ u tindif.

Servizz ta` mili tas-snin (conservative treatment) u applikazzjoni għal dentatura huwa aċċessibli biss min dawk li għandhom il-karta roża.

GĦAJNUNA SOĊJALI

L-ONOR.

SILVIO PARNIS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jara għaliex xebba li tgħix waħida d-dar - dettalji dwarha qed jintbagħtu separatament - f'dawn l-aħħar tliet xhur inqatgħalha r-relief?

Jista' jinvestiga u jħaffef dan il-każ peress li din il-persuna tinsab fi bżonn kbir?

ONOR.

LAWRENCE GONZI: Ninforma lill-Onor.

Interpellant li l-persuna kkonċernata ġiet informata biċ-ċirkostanzi kollha tagħha dwar il-każ mid- Dipartiment tas-Sigurta' Soċjali.

BEIJING - KONFERENZA

L-ONOR.

HELENA DALLI staqsiet lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid min kienu l- membri fuq il-delegazzjoni li marret Beijing fl-1995 għall-konferenza dinjija tan-nisa organizzata mill-Ġnus Magħquda?

ONOR.

LAWRENCE GONZI: Id-delegazzjoni Maltija għar-raba' Konferenza Dinjija kienet immexxija mill-Onor.

Giovanna Debono, Segretarja Parlamentari, Ministeru għall-Iżvilupp Soċjali.

Il-membri l-oħra tad- delegazzjoni kienu dawn li ġejjin:

E.T. Mr Victor J. Gauci, Ambaxxatur taċ-Ċina E.T. Dr Joseph Cassar, Ambaxxatur għall-Missjoni Permanenti Maltija tal- Ġnus Magħquda Ms Angela Callus Mr Giovanni Miceli Dr Joseph Pirotta Ms Joanna Darmanin Ms Bernadette Borda Dr Lorraine Schembri Orland Ms Carmen Callus Ms Ceclia Xuereb (NGO)

BEIJING - KONFERENZA

L-ONOR.

HELENA DALLI staqsiet lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid jekk hux se tintbagħat delegazzjoni għall-konferenza tal-Ġnus Maqgħuda Beijing+5?

Jekk iva, min se jkunu l-membri tad-delegazzjoni?

ONOR.

LAWRENCE GONZI: Id-delegazzjoni għall-Konferenza tal-Ġnus Magħquda Beijing+5 hi mistennija li tkun magħmula mill-Onor.

Helen D'Amato (Chairperson - Kumitat għall-Affarijiet Soċjali), Ms Simone Vella (Chairperson -Kummissjoni Għall-Avvanz Tal-Mara), Ms Christine Theuma (Policy Co-ordinator - Ministeru għall-Politika Soċjali).

SERVIZZ PUBBLIKU - IMPJEGATI

L-ONOR.

HELENA DALLI staqsiet lill-Prim Ministru: Jista' l-Prim Ministru jagħti lista ta' l-assistenti diretturi fis-settur pubbliku, skond id-dipartimenti li qegħdin fihom u skond id-data ta' meta saru?

ONOR.

EDDIE FENECH ADAMI: Skeda li turi l-informazzjoni mitluba tpoġġiet fuq il-Mejda tal-Kamra aktar kmieni f'din is-seduta.

SERVIZZ PUBBLIKU - IMPJEGATI

L-ONOR.

HELENA DALLI staqsiet lill-Prim Ministru: Jista' l-Prim Ministru jagħti lista ta' l-impjegati mas-settur pubbliku li għandhom degree universitarju, x'inhi d-degree, x'inhu l-grad li qegħdin fih u meta daħlu f'dan il-grad?

ONOR.

EDDIE FENECH ADAMI: L-informazzjoni mitluba mill-Onor.

Interpellant qiegħda tinġabar, u tingħata tweġiba f'xi seduta oħra.

BUĠIBBA - TRIQ IT-TURISTI

L-ONOR.

ANGELO FARRUGIA staqsa lill-Ministru ta' l-Intern: Jista' l-Ministru jikkonferma li l-fondi numru 9 u 10 li jinsabu f'Executive Suite, Triq it-Turisti, Buġibba, li huma mibnija mingħajr il- permess ta' l-Awtorita' ta' l-Ippjanar, għandhom installati meter ta' l- elettriku u ta' l-ilma?

Jista' jgħid minn meta bdiet il-policy li post li ma jkollux il-permess tal-PA ma jistax jingħatalu meter tad-dawl u ilma?

Jikkonferma l-Ministru li fil-fatt fl-1996 il-meter tad-dawl kien tneħħa minn fond numru 10 u ftit wara reġa' tpoġġa hemm?

Jara l-Ministru li dan jista' jidher bħala każ ta'diskriminazzjoni fil-konfront ta'oħrajn simili li qed jiġu trattati b'mod differenti?

ONOR.

TONIO BORG: Ninsab informat li ġie kkonfermat mill-Awtorita` ta` l- Ippjanar li l-fondi numru 9 u 10 li jinsabu fir-raba` sular, fi blokka flats, bl-isem ta` Executive Suite fi Triq it-Turisti, Buġibba, huma mibnija mingħajr permess ta` l-Awtorita` ta` l-Ippjanar.

Peress li din il- blokka kienet inbniet qabel ma ġiet konstitwita l-Awtorita` ta` l-Ippjanar kienet inħarġet Legal Action fil-11 ta` Novembru, 1992, talli inbena sular żejjed mingħajr permess.

Wara, din l-istess 'Legal Action' ġiet irtirata mill-Qorti biex il-każ ikompli jiġi trattat skond l-Att I ta` l-1992 dwar l- Iżvilupp ta` l-Ippjanar.

Fil-fatt, fl-4 ta` Diċembru, 1998 inħareġ stop & enforcement notice.

Għalkemm appell kontra dan l-istess avviż ġie miċħud mill-bord ta` l-appell, saret applikazzjoni sanatorja b`riferenza PA 6986/99 u din l-applikazzjoni għada pendenti.

Il-policy li ma jingħatax is-servizz tad-dawl u l-ilma jekk kemm-il darba post ma jkollux il-permess ta` l-awtorita`, tmur lura għall-żmien il-PAPB (qabel 1992).

Wara, din l-istess policy ġiet regolarizzata fl-att innifsu dwar l-ippjanar ta` l-iżvilupp [Taqsima VII.61(2)].

Rigward it-tielet parti tal-mistoqsija, l-awtorita` ma tistax tikkonferma li fl-1996 il-meter tad-dawl kien tneħħa minn fond numru 10 u ftit wara reġa` tpoġġa.

Ta` min jirrimarka li kemm ilha mwaqqfa l-awtorita` qatt ma nħareġ ċertifikat biex f`dan is-sular ikun jista` jingħata s-servizz tad- dawl u l-ilma.

NAXXAR - TRIQ IN-NISSIEĠ

L-ONOR.

ANGELO FARRUGIA staqsa lill-Ministru tal-Ġustizzja u Gvern Lokali: Jista' l-Ministru jgħid għaliex fi Triq in-Nissieġ fejn hemm parti mit-triq fl-aħħar tagħha li tidjieq u tiżbokka għall-21st September Avenue, Naxxar, u li t-triq m'hijiex asfaltata, kull darba qed imur il- warden u jneħħi vetturi li jkunu pparkjati f'din it-triq quddiem il-bieb tagħhom?

Jarax il-Ministru li għandu jkun aktar loġiku u prudenti fil-konfront ta' każijiet simili?

Kopja ta' l-area mmarkata bl-aħmar għal aktar dettalji u spjegazzjoni qed tintbagħat separatament.

ONOR.

AUSTIN GATT: Bħalma jaf l-Onor.

Interpellant, il-kunsilli lokali huma korpi statutorji ta` gvern lokali b`personalita` legali distinta.

Ir-ronda tal-wardens hi determinata mill-joint committee tal-kunsilli lokali koncernati u mhux mill-ministeru jew mid-dipartiment.

MSIDA - GĦAJN TAL-ĦASSELIN

L-ONOR.

ADRIAN VASSALLO staqsa lill-Ministru għall-Ambjent: Jista' l-Ministru jgħid meta se jitlesta x-xogħol li qed isir ħdejn il- Għajn tal-Ħasselin, Msida?

ONOR.

FRANCIS ZAMMIT DIMECH: Ninsab informat li x-xogħol li fadal madwar il-għajn huwa ta' madum (li qed isir minn kuntrattur privat) u wara jitwaħħlu r-railings tal-ħadid (min-nies tal-gvern).

Id-dawl, it-tarmac tal-pjazza u l-bankina qed isiru mill-kunsill lokali ta' l-Imsida.

Dan ix-xogħol imsemmi għandu jitlesta fi ftit ġimgħat oħra.

PULIZIJA - PROSTITUZZJONI

L-ONOR.

ADRIAN VASSALLO staqsa lill-Ministru ta' l-Intern: Jista' l-Ministru jgħid kemm inqabdu nisa/tfal taħt l-eta' u rġiel għal skopijiet ta' prostituzzjoni din is-sena - fejn inqabdu u kemm minnhom kienu repeated offenders?

ONOR.

TONIO BORG: Ninsab informat illi bejn Jannar u s-26 ta` Mejju ta` din is-sena inqabdu 174 persuna fuq suspett li kienu jitlajjaw għall-skop ta` prostituzzjoni fl-inħawi tal-Gżira, Marsa u Ħal Qormi.

Dawn kienu 145 nisa u 29 raġel u kollha huma repeated offenders.

Ma kienx hemm tfal taħt l-eta`.